text:
本地遊記連結:
其他遊記連結:
(2013.03) 一直從其他人嘅旅遊blog中大為受惠,諗諗下不如自己都開始寫遊記分享一下,又可以留低旅行嘅快樂回憶.前年同老公本來打算去關西,仲喺高峰期換咗唔少円,結果有咗BB去唔到.今年面試時節結束決定帶埋Jobee輕鬆一下(不過都要有100個乖印章先有得去!)
半年前想book4月1號回程已經滿咗,結果只有5日4夜行程.貪心嘅我決定去晒大阪,京都同和歌山.其實有啲趕,去少一個地方會好啲.
Day 1: HK-Osaka
正常嘅早機,到達關西國際機場約兩點半.今次下榻心齋橋嘅大阪日航酒店,有兩個辦法去:
1)坐airport shuttle出city,不過班次好疏.我哋到步時已經離開咗;
2)搭電梯上一層坐「南海電鐵」到難波站,再轉地鐵到心齋橋站.不過我哋上咗「急行」停咗好多個站,想快最好揀 "rapid-特急".
Check point #1: Osaka Nikko Hotel
今次本來有啲後悔冇揀就喺正難波站上面嘅Swissotel,諗住近心齋橋好似方便啲.不過搭過車後又發現其實都好方便,只係第一日要推住行李轉吓車咁解.喺南海電鐵嘅難波站落車後,搵御堂筋線,搭兩個站就到心齋橋,而我哋住嘅日航酒店就喺正上面.
Settle down後,我哋決定行去心齋橋醫肚.原來過條大馬路就到啦!本來我想搵章魚燒先,不過兩仔爺一心想食三文魚子,見到依間壽司店嘅門面都ok,我哋決定搏一搏.
一入內發現佢哋一定做開遊客生意嘅,帶咗我哋上房,又比咗一大堆有圖嘅menu.初頭驚啲嘢唔得,不過食落都唔錯,幾新鮮,我仲以僅有嘅日文叫咗日文menu上嘅野菜Tempura,好味!
本來諗住依餐只係下午茶,但食完再周圍行下已經天黑了.由於我同老公對潮流與扮靚冇乜興趣(其實我都扮靚嘅,不過多數online shopping搞掂!).於是我哋走咗去睇食物,超市同便利店都睇一餐!
買咗啲戰利品返酒店,但士多啤梨都唔平,而且冇想像中甜...
到九點幾,平時Jobee要瞓架啦,但大家又有啲餓,於是去咗食宵夜.
酒店附近有居酒屋,但今次老公話不如試下間小酒吧,坐落叫咗六款tapas同一個pizza,又幾好味喎!所以Day1可以話只係食,食,食...
天皇寺動物園唔算熱門景點,因為佢都算係一個鬧市中嘅老牌建設.好奇查一查,動物園於1915年正式開園.1915?有冇睇錯?真係喎!原來動物國有百年歷史,經歷過戰爭嘅洗禮,再不斷翻新並加入新館.知道佢歷史咁悠久後,不禁好尊重日本人依種重視保育嘅態度,我哋喺鬧巿中嘅荔園老早就起咗樓啦!
入到動物園,雖然舊舊哋,但係好大,而且有好多連爸爸同媽咪都未見過嘅動物...
個雀鳥館令我好impressed!因為睇得出佢唔係新建築但依然好有睇頭!仲有深夜動物館,非洲/澳洲動物,等等……
天公不造美,行行下開始落雨,好彩都有傘同埋唔算好大.動物園有兩邊出口,我本來喺御堂筋線嘅動物園前站入嚟,走時行咗去JR線嘅天王寺站,本來我想坐車去鶴橋站食大阪燒(Okonomiyaki),但發現依度有間shop都有得食,所以決定試試!
Check point #3: 大阪城公園
下一個景點係大阪城公園,一樣係沿JR線由天皇寺站坐到大阪城公園落車就得啦,今日嘅行程都可算係好順路!到大阪城仍然有小小雨,但天氣好舒服.其實依個景點對小朋友嚟講可能係沈悶咗啲,我地從落車一直要行約20分鐘,但Jobee雖然行得幾辛苦都有堅持落去.
一向怕悶嘅爸爸今日好有興趣,佢一邊行一邊硏究歷史,原來佢以前有睇過關於豐臣秀吉嘅小說!大阪城有四百幾年歷史,係中世紀統一日本嘅武士豐臣秀吉於1583年始建嘅.秀吉死後,全日本爆發大戰,由德川家康取勝並佔了大阪城並多次徵收民款加建,而德川家族嘅幕府政權則定都於江戶.多年來大阪城雖然有受損但都不斷有大規模清洗同整修,所以亦不失當年嘅華麗!
返到酒店休息過後,我哋決定去試上次老友介紹距離酒店好近嘅燒肉店.點知,Jobee居然行行下瞓著咗!搞到爸爸到步後都要抱住佢!餐廳有好多小套房.我哋後悔叫咗套餐,因為有啲部位唔鍾意食,如果再嚟會散叫.
Day 3: Kyoto
雖然我成日叫爸爸早啲起身,但自己都唔好得去邊,醒咗時己經九點啦!
今日要搭車去京都,要快手啲啦!一出房門發現個喼嘅「碌」爛咗,唉,佢都咁大年紀囉,用咗成十年啦,唔怪佢.點知,爸爸將個爆咗嘅碌邊搣咗,內碌仍然可以用!勁!所以我哋一向好鍾意Samsonite,雖然佢唔係超名牌,但quality 同design 都好好!
言歸正傳,從大阪去京都好方便,而且有好多辦法.我哋照舊坐御堂筋線至梅田,行大約5分鐘至JR大阪站.之前搵返嚟嘅資料有3種車可以搭:
1)JR東海道本線快速往野洲方向,經3站到京都,29分鐘,540円;
2)JR特級雷鳥號經2站到京都,1680円;
3)JR東海道本線往京都方向,經1站到新大阪,轉搭JR新龫線往京都,23分鐘,2930円.
一到站頭問人,好自然個個都會指你去搭第一種方法,因為冇人會為幾分鐘比多二千幾円.我哋買咗票後為咗確保唔會搵錯月台,入閘後再問咗車站職員.注意上到月台班次雖然好多,搭快車會好啲.因為我哋為咗買早餐冇上到本來嘅列車,問檔口個姨姨可唔可以就搭下一班,喺我水皮嘅日文下明白下一班要停多幾個站,所以寧願再遲一班上車反而會早啲到京都.
到歩後,京都個站好大.因為聽朝會攞車,我book咗喺正租車公司旁邊嘅New Miyako,但經過站上面嘅Granvia Hotel,又好後悔,真係超方便,下次要住依間先得!
其實又後悔得一日喺京都,咁多地方想去,點算!Check-in後,我哋決定先去嵐山.
Check point #4: 嵯峨嵐山
由京都站搵山陰本線直接有車到嵯峨嵐山:
1)如果想坐嵯峨小火車的話,就要搭普通車,唔可以搭快車,可坐到馬堀站落車,跟住指示步行至小火車龜岡站買車票.列車會經過保津川,大部份人會喺竹林落車,亦可坐到嵐山站落車;
2)如果時間唔多,好似我哋咁,最好直接坐快速到嵯峨嵐山站.車程約15分鐘.
到步後沿住小馬路行約5-10分鐘就到達中心地帶,條路基本上都好好行.我哋一到步就搵嘢食,本來我想食豆腐(皮)料理,但見到嘅餐廳排長龍,最後都係比爸爸依隻食肉獸拉咗去食定食.
午膳完畢,一出門就見到天龍寺,於是行咗入去.雖然都幾多人,但氣氛安靜舒泰.
行到盡頭就到咗竹林,不過今日都幾多人,竹林冇咗我想像中超脫嘅感覺.朋友話新八茶屋附近有親子單車租,所以我哋就一正步行至渡月橋方向.其實如果一早租都可以用單車嚟到竹林,不過因為我自己咁大個人都唔識踩單車,所以就由爸爸帶Jobee兜風.
賞景期間,發現好多人喺湖上划船,剛剛爸爸又載住Jobee經過,於是我哋又放低部單車去划船.天氣好舒服,好relax呀!
玩完都快4點啦,本來想行耐啲,不過又想貪心去埋清水寺,所以都係走先啦!
行過又食個軟雪糕先!今次媽咪要櫻花味,Jobee揀咗綠茶味.一邊食仲見到有豆腐味,不過食唔落咁多啦!
返到京都站大約5點,喺站外大門口坐100號巴士可以到清水寺.不過,可能近黃昏嘅關係,等咗好耐都冇車.大大話話都企咗接近15-20分鐘,上到車後又非常塞車,結果已經天黑了.加上Jobee又喺車上瞓著咗,我哋決定喺八板神舍落車,再搵下嘢食.
本來見到旅遊書介紹一間精緻嘅豆腐料理店,點知冇咗?!食肉獸爸爸仲開心,走咗去食shabu shabu.晚飯後行咗一陣阺園附近嘅小街我嘅就返咗酒店.Jobee又好比心機寫travel journal!
Day 4: Wakayama
早餐過後,終於都到攞車時間,好開心呀!雖然我尋日覺得間酒店房有啲舊,但今日一出門口行兩步就到車行又冇後悔啦!今次喺Nippon-rent-a-car租車,貪佢好多分店,而且攞車同還車嘅地點都幾多.
上到車開始玩下個GPS,向和歌山進發!上咗車之後,我哋就覺得下次要揸多兩日車,因為一家人翱翔公路嘅感覺實在太好了.沿途櫻花遍野,賞心悦目.不過,toll road嘅費用又真係唔平,落和歌山個半鐘左右就比咗四,五次錢,加埋都幾千円.
Check point #5: 和歌山黑潮市場
我哋嘅第一個目的地,又係食,係和歌山黑潮市場!一入去就見到重點節目劏吞拿魚,人都幾多所以我哋睇咗一陣就行開咗去覓食啦!
Check point #6: 和歌山 Porto Europa主題公園
另一個嚟黑潮市場嘅原因,就係可以去埋佢旁邊嘅主題公園,比個機會Jobee玩下細佬仔嘢!個公園最出名嘅激流列車原來要7歲先玩得,不過Jobee一向細膽,啲小兒科嘢反而玩得好開心!
差唔多三點,今晚嘅溫泉酒店喺白浜,仲有四十五分鐘車程先到,我哋又再上路啦!
Check point #7: 白浜千畳敷
到步差唔多日落,入酒店前發現白浜其中一個名勝「千畳敷」原來就喺正酒店旁邊,於是我哋就決定停吓到此一遊啦!顧名思義,千畳敷好似層層疊咁,係長年累月受海浪沖擊所形成嘅大岩盤.日落時份望落去,都幾壯觀架!
Check point #8: 和歌山海舟溫泉酒店
留咗五分鐘千畳敷,事不宜遲,我哋要去check-in啦,唔好浪費咗浸溫泉嘅時間.去到酒店門口,感覺就己經好靜好舒服.等待嘅地方有一排大玻璃窗,全個大堂都係tatami,好relax呀!
泡湯區除咗男,女分開嘅浴場外,仲有男女混浴(有毛巾提供)及三自私人浴池.外面有鎖匙,即係如果冇人,入到去可以自行鎖門,最長可以留一個鐘,私隱度高,又唔駛另外加錢book家族風呂,好適合我哋!
連浸咗兩個浴池,好熱!我哋喺休息位置食條雪條cool down吓.可能因為Jobee著住件浴袍成個和尚仔咁好得意,好多人都望住佢笑...
晚飯時間有兩輪,5點或8點,我哋揀咗後輪.酒店好細心,4/5點之間喺大堂有小食供應,9/10點又有宵夜拉麵.
我哋休息過後去咗食下午茶小食.嘩!居然好有驚喜!食物簡單有兩款,年糕串加甜醬,同煎韮菜餅.味道好好,Jobee食完仲想食,於是我哋要佢自己去問職員,佢都算聽話... 但係冇帶相機同電話,一張相都影唔到!依個喺一片落地玻璃同日落下嘅輕鬆舒服下午茶都幾值得回味架!
食飽飽後爸爸話要開車出去搵便利店買下嘢,於是我哋去附近買咗啲零食,啤酒,同Jobee最鍾意嘅果汁味牛奶.返嚟之後Jobee一邊飲心愛嘅士多啤梨味奶一邊寫travel journal. 我最鍾意佢依個專心樣!
到8點,晚飯時間終於到啦!有別於其他溫泉酒店,依度唔喺房間用餐,係喺餐廳內.本來有啲怕質數冇咁好,但原來都好精彩!
食飽飽我哋返房都仲喺露台浸咗一陣先瞓,今晚Jobee好夜瞓呀!
Day 5: Wakayama - Kansai airport
從軟柔柔榻榻米被窩中瞓醒嘅感覺:幸福.尋晚都未飽完,今日又另一餐豐富嘅早餐.
本來今朝我哋諗住再浸露天風呂,但居然落雨,Jobee好失落... 不過唔緊要,好彩嚟露台都可以再浸!
Check point #9: 和歌山 Energy Land
Check out 之後,我哋去咗一個叫Energy Land嘅小小主題公園.揀去依度因為同酒店好近,五分鐘車程就到,不過地方好細,冇想像中咁好玩,而且其中一個賣點錯視世界因為人太多我哋冇去到.
其實,白浜仲有好多值得玩嘅地方,如果有多一日就好啦!好似水族館,海灘,同有自然景色嘅景點.所以我決定留底以下資料以供日後參考:
另外,自駛遊前我覺得用以下websites做計劃都好好,可以約莫預計所需時間同車資.
Check point #10: 和歌山Tore Tore魚市場
和歌山嘅最後一餐午餐,我哋去咗Tore Tore魚市場.想嚟依度好耐架啦!原來佢比黑潮巿場好行,品種多而且價錢好合理!見到燒烤場,好吸引呀!不過今日爸爸生痱滋冇胃口,所以冇燒嘢食啦!
兩點幾開始從和歌山去關西機場,原來都有啲塞車.途經好多櫻花樹,心情依依不捨.接近黄昏,望住粉紅色嘅天空,回味住過去幾日友善嘅面孔.我真係好希望有一日中國人都可以擁有一個乾淨,美麗,和諧嘅國土.


c: text/html

text:
每日最爽莫過於一返到屋企就即刻卸走個大濃妝,俾啲皮膚抖抖氣♪( ´▽`)不過卸妝產品有咁多款,又油又水又有紙巾…唔知大家用開邊款呢~而小編呢就鍾情卸妝膏嘅~尤其是係呢款棒狀卸妝膏,真係啱晒我呢啲懶鬼啊~
nooni雪花深層潔淨卸妝棒
呢支卸妝棒除咗有橄欖油,葵花子精油同荷荷巴精油,仲加入咗水楊酸,卸到妝之餘,又可以幫皮膚做到深層清潔同去黑頭!!!係咪好吸引呢~
用嘅時候只要喺面上打圈圈,令卸妝膏溶解妝容,再用卸妝棉抹走就乾淨晒喇!!真係超級方便!!
CLINIQUE眼部卸妝筆
無論係帶閃粉嘅眼影定係眼妝唇妝都命卸得走,仲好保濕添~尤其是卸眼周肌膚比較脆弱嘅地方都無問題~
最正就係佢細細支,就算出街個妝花咗都可以用佢做即時修正同補妝,但同樣因為佢比較細支,所以就唔推薦用嚟卸晒成面嘅妝,局部眼唇妝會適合啲!
23 years old Yellow Tumbling Rubar
加入咗葵花籽油嘅呢支卸妝棒可以付皮膚水油平衡,咁卸完妝塊面都唔會抆抆緊啦~佢係卸妝同潔面二合一,所以過完水都唔使再洗多次面!
而且呢支卸妝棒成分天然,就連孕婦都用得添~只要喺無水分嘅面上打圈圈,再過上就搞掂,唔會好似平時咁捽到成手都係!
Source:크리니크 눈꽃라인 옐로덤블링럽바

robotstxt: allowed

filter: keep


text:
之前見到佢個廣告555蚊任做
兩個人一齊仲送一次大部位
所以捉埋肥FAN一齊去JOIN
琴日終於去左做第一次treatment 啦
我前幾日一直都好忐忑
雖然不斷上網search過+becky+肥FAN佢地既exprience都話我聽係唔痛家
但..我真係好驚痛
所以我覺得只係佢地忍痛既程度同我唔同..先話唔痛者
所以我就繼續keep住worry
到琴日..約左十一點半..我十一點二十分就到左啦
網上好多人話佢地服務態度一流
可惜..由我上次同肥FAN上去做consultation到我琴日上到去為止
我都感受唔到佢地既服務態度係一流
consultation時個姐姐講野超快..好似趕收工咁
雖然佢都有keep住問我地有無問題..但完全感覺唔到佢係好有heart咁問
似例行公事多D
所以真係有問題我都癈事出聲..
到今日上去..應該係佢地個system好似出現左少少問題
入到去見到佢地好忙咁打電話整電腦
只見到有另一個客人企左係旁邊似等緊佢地
而我就完全唔知應該做咩
因為第一次上去做加上無人理過我
我企左係到一陣
見都係無人理我
唯由走去個梳化到坐下
等佢地忙完先
好彩過左無耐..有個姐姐好有禮貌咁過黎問我係咪booking做treatment
我交左張咭俾佢佢就幫我搞埋..完全唔駛我走出去個counter到企
之後好快幫我約埋下一次treatment既時間
係5月尾
無耐個姐姐就帶我入間房換衫
換好個姐姐就幫我做treatment
佢首先幫我戴副黑超先
因為我有肉粒..所以係佢戴之前好緊張同佢講
佢話我剃毛時再幫你睇下
咁我就安心哂..佢會先剃哂D毛毛先
呢part我覺得好痕..可能我平時剃時無剃咁貼掛
所以唔係好慣
好想縮但又唔縮得
好想笑但又唔敢笑
姐姐話我有倒生毛喎..O哂嘴
我明明無拔過毛..只係剃
所以姐姐問我你係咪有拔過
我話無喎
佢都好質疑
佢都話我D毛孔大..要搽多D lotion 同磨沙
打算之後再買返D黎搽
剃哂兩邊就搽返D凍gen
真係幾凍..我又縮
之後佢就用部機係每邊打左8下到啦
好快
我因為第一次做驚好痛
所以成程查實個拳頭..姐姐可能以為我好痛
所以都有keep住問我痛唔痛
其實一D都唔痛囉
係我自己驚者
一分鐘都唔駛搞哂兩邊
之後佢就會抺走D gen..貼2塊冷凍貼落去
叫我夾實5分鐘
之後佢就出左去得返我自己一個人係間房到
5分鐘後佢就入黎話我走得啦
就係咁第一次有驚無險咁完左LU
得我好好睇下個效果點先!!


text:
我好鍾意綠色,因為睇落好養眼.似乎環保人士都好鍾意綠色,所以環保組織成日叫做綠色乜乜,綠色物物.本來用綠色代表環保都好合理,但係有環保分子嘅荒謬就令我覺得佢地侮辱咗呢隻顏色.
環保組織成日開口和平,埋口和平,但係作為就好霸道,有時仲會用埋暴力添,好彩呢情況香港比較少.佢地成日話人唔環保,但係自己示威就出動大量banner,有製造垃圾之嫌.雖然我唔敢肯定banner係唔係用完即棄,但係次次行動都會有特定主題,用得返嘅機會就真係微囉.除咗呢,仲有以下嘅荒謬.
荒謬1:魚翅婚宴,人情七折
竟然教唆人地喺朋友嘅大喜日子玩,真係冇品.對食翅反感咪唔好去飲囉,做乜要搞寸人地個party先.一係就索性絕交,連人情都慳埋.總之喺人地個婚宴搞事就絕對無可以接受.咁嘅屎橋,都唔知係邊個諗出嚟架.睇嚟呢條友除咗一班志同道合嘅環保先鋒之外,冇可能會有其他朋友.
荒謬2:保持室內25.5度
我都唔知商場同埋公共交通工具搞乜,夏天就凍過殮房,冬天又熱到焗爐咁.室溫保持喺25.5度真係好舒服,絕對值得提倡.不過如果淨係按本子辦事,唔識靈活變通,又會出現問題.有個朋友同我講,而家去親康文處嘅室內運動場打波都熱到想死,因為佢地將冷氣校細咗,令到室溫保持喺25.5度.正常情況梗係冇問題啦,但係打波打到㷫合合就唔同咁講法.而家呢個弱勢政府,行政僵化,又驚俾環保人士插,真係冇計.睇怕要熱死一兩件,呢個情況先可以改善.
荒謬3:驗葉唔驗梗
話說有次XX和平驗到有菜心農藥超標,佢地都不知幾開心咁公報結果,因為又係一次環保嘅重大勝利.點之後來俾人督爆,原來佢地只驗菜葉唔驗菜梗,並唔係標準做法,有誤導之嫌.計我話,邊度係誤導,直頭係存心欺騙觀眾.唔知佢地驗橙又會唔會齋驗橙皮,唔驗橙肉呢?
其實環保荒謬仲有好多,真係罄竹難書.不過又唔好以為我係反對環保,只係我嘅理念同嗰環保塔利班有唔同啫.我覺得最緊要係珍惜資源,唔好浪費.好似手提電話,唔壞我都唔會換.我牛仔褲閒閒地著十幾廿年,穿窿都照著.款式過時?有乜所謂啫.不過咁,如果會令到我好唔方便嘅,就打死都唔制.好似去超市買,我會自備購物袋.但係去街市買餸,就唔會用環保袋.買魚嘅話仲一定要兩個膠袋添,如果唔係魚腥水實滴到周圍都係.唔環保?見仁見智啦!


text:
但我都仍然想記錄反今年點過
其實每年二月都好忙
因為相識紀念日,唐生生日同情日節都好近
咁多大日子
邊樹諗到咁多禮物同慶祝活動
亞老公仲話
如果第時有亞小唐菜或唐不甩既話
千祈唔到係哩段日子出世喎
如果唔係真係幫唔到'佢地'慶祝生日
嘩~
亞B出世都要計埋
咁即係要係二月既十個月前禁慾
講得遠左少少添
講反情人節同唐生生日
諗唔到還念唔到
簡簡單單都要慶祝一下既
首先係唐生生日
我送左套鏢比佢做生日禮物
本來想同佢食餐好既
點知佢話簡簡單單近近地係屋企附近食
食乜唔緊要
最緊要係同我一齊食就得
下次早講丫嘛
等我成個下午係公司唔做野係咁搵地方食飯(其實搵藉口偷懶)
最後我地去左屋企附近到食串燒
簡單但溫馨...
到情人節正日
同上年一樣
都係怕多人
怕用好貴既價錢但同其他人食既野一模一樣
所以都係決定係屋企自製情人晚餐
其實真係強烈要求可以將情人節變做半日公眾假期
我唔貪心,唔洗全日
半日就夠
放半日既話
有拖拍既女仕們可於早上收花
晒幸福之餘下午可以回家扮個靚靚先夜晚出街再拍拖
冇拖拍既單身人仕
情人節哩d咁既日子
放半日都應該可以彌補下自己既心情丫
對於我來講
唔洗扮靚
但要煮丫嘛
可以早少少反屋企預備下都好丫
冇乜可以準備下
亞老公又話想食反上次既羊架
good~
唔洗煩
至於禮物方面
本身諗住整古古力哩d老套嘢
但真係冇時間
最後我買左兩舊水零食比佢
咁佢可以帶反公司慢慢食
今次仲唔有排佢食
至於我既禮物呢....
燈..燈...燈....櫈
地毯飛行琪
好鍾意呢
我地又多樣玩具了


text:
我o地一齊14年嘞!
今年諗o左好耐,都諗唔到去邊o度食飯慶祝好,諗o下諗o下,老公突然話不如去Sweet 19啦!一聽到,我都覺得係好主意呀!記得12年前,我o地o係呢o度食聖誕大餐,D o野都幾好食,不過呢一餐就誇張嘞!由於廚房做唔切,D o野食o黎得好慢好慢,一食竟然食o左兩個幾三個鐘哩!真係好難忘呀!呢次之後,我o地都無再去過呢o度食o野嘞!因為間餐廳o係何文田,唔係好就腳,好多時都唔會諗得起佢.諗唔到十幾年嘞!餐廳依然o係o度哩!
我o地都覺得無揀錯地方,除o左呢o度坐得舒服之外,又靜靜地,環境又好.呢一餐晚飯,食得好開心呀!
Continue reading »
呢日唔知做乜,可能鼻敏感發作啦!一起身就係o甘打丐嗤流鼻水,跟住成日都係o甘無停過,搞到個人好攰無乜精神,眼又睜唔得大,個眼皮好似就快跌落o黎o甘,真係辛苦嘞!雖然好攰,但係都去o左影相哩!
星期日得半日時間,左諗右諗,諗o左好耐,決定去大潭水務文物徑.好耐好耐之前,同老公都去過大潭水塘,o果時都未有呢條水務文物徑.睇網上o既小冊子,感覺有好多文物景點,但係原來唔係o既,有D其實係一個景點,又將佢拆開做兩三個景o黎睇,有D跟本就睇唔到,又List o係張小冊子o度,睇唔到o既又有乜意思呀!
Continue reading »
星期六係老公o既生日,不過都佢要返公司做o野,真係慘嘞!
佢最近好忙好忙,原本星期六係唔駛返工o既,但係朝早都要返公司做o野,雖然晏晝返o左屋企,但係都要o係屋企做o野,o甘多年以o黎,都未見過老公忙得o甘緊要,忙到塊面都瘦o左,人又憔悴o左呀!
不過就算點忙,都唔可以唔食o野呀!晏晝放o左工,同老公去o左太子o既金沙明珠海鮮酒家飲茶.之後返o左屋企,老公做o野,我就搵o下下年去日本o既酒店資料,同埋落o左街攞蛋糕.
Continue reading »
唔經唔覺,第四年慶祝嘞!
呢日要返工,所以都係放o左工去食飯慶祝,不過由於我o地去食宵夜Buffet,所以放o左工之後返o左屋企,坐到9:30pm先出發去帝苑,呢餐食得好開心,食到好飽呀!
Continue reading »
今年天氣早o左轉冷,10月已經好凍哩!雖然我好怕凍,不過早D凍都好,我o地可以去行山呀!
好耐之前去過嘉道理農場,發覺裡面有個觀音山,個山形好特別,一直都想去行o下,終於o係上個星期六行o左嘞!
上到去觀音山望落o黎,風景唔錯呀!不過沿途都幾悶o下,一來一回都差唔多行o左4個鐘,行完之後返到屋企,隻腳有D痛,個人又攰攰地,可能因為呢日有D病病地啦!還是係年紀大,唔多行得哩!
Continue reading »


text:
星期日先出佐金都睇鞋, 最後流沙包都訂造埋鞋啦~ 之後落又一城既八月花飲茶, 然後三點半去羅浮宮試衫, 途中經過成蟲間屋, 竟然見到房祖明剛剛返到黎落車開閘門, 感覺上真人比上鏡靚仔喎.
我地準時去到羅浮宮, 個staff先比佐四本晚裝相簿, 五本婚紗相簿我揀(雖然話有五本婚紗相簿, 但最後果本得幾張係度, 而且D相仲係同之前本相簿重覆既添, 所以嚴格黎講都係得四本婚紗相簿), 可以各揀五件黎試. 我用佐四十分鐘先揀到total十件出黎. 但係試上身發覺好多都唔啱自己, 後尾個staff再拎佐D佢認為適合我既衫比我再試, 大約試佐廿件左右, 到最後揀既果件婚紗同晚裝, 都唔係我當初睇相簿所揀既, 係個staff自己拎比我試既, 早知就唔嘥咁耐時間睇相簿啦, 哈哈~~ 因為個staff對慣咁多人, 佢一眼就會知道邊D款襯你多D, 邊D款唔啱你著, 所以有時佢地幫你揀好過你自己睇相簿揀. 因為一來睇相簿唔夠真實, 二來影出黎靚唔代表你著上身都一樣咁靚.
另外有樣野一定要講, 話說上星期日上Global Wedding試帶去關島既婚紗, 我咪好猶豫究竟揀第一件好定第二件好既, 點知去到羅浮宮睇相簿, 竟然比我發現羅浮宮有條一模一樣既第一件蝴蝶款. 羅浮宮既衫款果然成日比人抄襲. 於是我就好振奮咁睇下會唔會有埋第二件成熟款, 但係就搵唔到...


text:
之前嘅一篇entry都提過我其實已經喺個面盆上花咗好多時間,亦都已經訂咗個闊380mm嘅Roca盆,雖然佢係無開孔,但係都已經係我見個其中一個比較窄而我又喜歡嘅盆.
點知尋日師傅話個盆都係太闊!( ̄O ̄;) 有無搞錯?!話咗買呢個盆好耐啦,又唔早啲講.仲有呀,如果一早知道你個闊度唔可以超過400mm,我之前就唔洗盲頭烏蠅咁啦,嗚嗚……
點都好,一切都係因為浴室唔夠大,而家唯有做好啲去補救.所以我今日lunch時間即刻過灣仔睇盆,同埋去返上次訂盆間鋪睇下有咩嘢換.唉……點知真係無乜好換,第一,佢無更窄嘅盆;第二,我大部分潔具都已經買咗,只剩返工人廁洗手盆同廚房星盆未買;而工人廁洗手盆,佢最細都要14'乘14',太大了,所以只可以換星盆.
本來我係考慮緊其他牌子的,亦希望個盆尺寸可以大一啲,不過因為呢個變動,一切都變得好簡單.Idecor,最後買咗呢個牌,香港牌子大陸造,都話有1.2mm厚嘅,18'乘16',比理想細一啲,無妨,起碼快快解決件事.
呢個entry主要係想發洩一下對師傅嘅負面情緒,唔係真係驚個人會爆.
最後,等我分享下幾個香港有得賣而又無乜舖代理嘅,我覺得,如果要追牌子,應該要畀多啲選擇自己,除咗blanco同franke,應該仲有其他;同埋要用啲信得過嘅,網頁都無個點信呀?
第一個係Reginox,荷蘭皇冠牌,有中文網頁,不過係新加坡based的,得一間灣仔近銅鑼灣有賣,千尾有交易;大陸都無得賣,喺淘寶search過,得入口貨,五千人仔至過萬,台灣都係賣差唔多.所以我覺得值得介紹下,雖然我今次已經無機會試,鳴鳴……
第二個係Elkay,美國公司,已經打入中國,有理由相信佢喺中國賣嘅產品都係大陸造,淘寶都有唔少佢品牌嘅嘢,即使係咁,佢喺大陸品牌之中都係貴嘢,相信個品牌都值啲錢,唔會入咗大陸市場就賣cheap晒.有趣嘅係,旺角同駱克道並無見到有賣呢個牌子,官網有電話同地址,公司似乎喺北角,大家有興趣可以研究下,我有機會都想聯絡吓佢哋,我覺得質量未必唔好,性價比可能幾高嘅.
第三個係Moen,都係美國公司,主要市場喺北美,亦都係已經打入中國,而家應該算係合資公司.喺香港要行砵蘭街行到去近太子嗰邊先有一間賣呢隻牌子,都係千零蚊貨仔,相信都係大陸貨,不過都係呢句,當市面上全部二千蚊樓下都係大陸造嘅,我都會揀有牌子多過雜牌.似乎都係大陸嘅高檔貨,可以去淘寶落單.


text: 不知不覺番黎香港已經成個月有多,今晚出去食飯時先岩岩同朋友講起落雨既問題,佢地成日話我係雨童,每次去camp都例必落雨,而俊仔既正能量可能因回港多時已經失效,上星期諗住去camp仲落佢一個狗屎紅雨添,所以今晚我知道一撞到雪榚又會比佢話我,果然一上車唔夠第3句佢已經忍唔住,仲比菲仔起多個名叫"head of rain",點解我會識埋依d咁既朋友呢?有時真係要檢討一下先得,講番落雨,問起雪榚點解我落機果日會係我未離開機場果時已經call我,明明我只係講左幾時上機從黎冇講過幾時番香港,佢話我離開香港果排不知幾好天,但有日個天冇lala落雨,佢就諗我係咪番左黎,有冇攪錯呀,我落機果日好似冇落雨架,咁都知,不過話實除左佢話過我外,個天又好似落左成個月雨,仲成日都好大添,都唔知點解咁多雨落,前幾日問過阿媽我唔係香港時係咪好好天,佢就冷冷咁答我"唔係好好天,不過冇落雨o者,你睇下d被,都唔知有冇得曬,可能要放到冬天呀!"真係有冇攪錯,雖然我覺得落雨有時真係幾靚望出街時感覺幾舒服,但落成咁想點先? 我講番依件事出黎,佢地又笑到死,我成日都覺得可能佢地成日講,先至會發生咁既事,如果佢地絕口不提,效果可能唔錯,雪榚話今晚12點後唔會再講,睇下今個sat去唔去得成camp,仲迫我今晚要掛起係西班牙整既晴天公仔,好,試下雙管齊下work唔work先比番幾個晴天黎好喎老友!!!!p.s.端午果兩日好好天,但我忙公司野忙到冇左個假期,唉


text:
我呢個年紀點會唔想拍拖,都係好正常嘅事.拍拖其實唔介意公開,只不過唔想一開始就公開.一段感情要經過一番了解先會開始拍拖,拍拖到穩定嘅時候就可以公開.但係好多時都未去到穩定期間,咁公開嚟做乜?我唔介意公開拍拖,更加唔會瞞婚,結婚一定畀大家知,就算有仔女亦唔介意畀人知,只不過唔好影,呢樣嘢係為咗保護我嘅仔女.
鄭嘉穎大談擇偶條件,最重要是女方與自己性格夾得來.
年紀大咗更小心
我呢個年紀已經唔需要擔心有老婆,有仔女會影響形象,唔係十八,廿二喇.不過又唔心急得,要遇到啱先.我依家咁嘅年紀更加要小心,萬一遇到唔夾,要搞離婚咪仲一鑊泡,希望一次過搞掂,生幾個小朋友.
鄭嘉穎認為拍拖到穩定的時候才可以公開.
鄭嘉穎與周麗淇的緋聞令人印象深刻.
依家嘅擇偶條件,最緊要係性格夾,可以做到好朋友,任何嘢都可以傾到偈,大家有商有量.女仔美貌與智慧並重當然好,但係如果要揀一樣我會揀智慧.事實上拍過拖都知愛情慢慢就會變感情,長時間係要用感情維繫,大家可以做到好朋友,感情先會維繫得更好,仔女大咗唔會跟你一世,老咗就靠對方互相扶持,所以一定要傾得埋.
不停中港兩邊走
依家生活就係咁,我要不停中港兩邊走.人哋問我香港嘅女仔同大陸嘅女仔有咩分別,我話就係講廣東話同講普通話嘅分別.
Orignal From: 鄭嘉穎揀女友最緊要叻


text:
上 一 篇 講 到 , 只 要 响 云 云 眾 多 嘅 強 積 金 基 金 之 中 搵 倒 Track SP500嘅 基 金 , 作 長 時 間 投 資 , 都 可 以 有 信 心 得 到 令 人 滿 意 嘅 回 報 . 咁 ……有 冇 呢 ?
強 積 金 入 面 有 好 多 追 蹤 恒 生 指 數 嘅 基 金 , 但 係 我 就 搵 唔 倒 關 於 恒 生 指 數 比 較 有 系 統 嘅 研 究 , 唔 肯 定 長 線 投 資 就 賺 到 錢 , 所 以 我 都 係 集 中 搵 美 股 嘅 基 金 . 我 响 積 金 局 個 收 費 比 較 平 台 搵 倒 一 個 似 似 哋 嘅 美 股 基 金 . 佢 嘅 基 金 開 支 比 率 為 1.06%, 再 睇 下 佢 個 基 金 目 標 , 「 預 期 會 偏 向 先 考 慮 緊 貼 指 數 」 , 又 google吓 個 基 金 嘅 正 式 名 稱 , 竟 然 發 現 hk.morningstar.com有 佢 嘅 track record. morningstar 用 另 一 個 指 數 – MSCI USA NR USD – 黎 同 佢 比 較 – 結 果 係 : 輸 ( 梗 輸 啦 , 跟 住 人 跑 但 係 每 一 百 步 跑 少 一 步 , 每 年 收 左 1.06%管 理 費 吖 嘛 ) . 不 過 , 相 比 強 積 金 裡 面 同 一 地 區 股 票 類 基 金 嘅 平 均 表 現 , 佢 係 贏 嘅 . 在 2012, 2013年 分 別 升 咗 11.57%及 29.91%. SP500呢 , 就 分 別 係 16%及 32.39%. 可 能 佢 唔 係 追 實 一 隻 指 數 啦 , 退 一 步 講 , 同 SP500一 樣 , 都 係 反 映 緊 美 股 嘅 大 市 表 現 , 都 勉 勉 強 強 接 受 佢 啦 . 啲 錢 被 困 係 強 積 金 入 面 吖 嘛 , 唯 有 揀 啲 冇 咁 差 架 啦 , 呢 啲 埋 就 係 被 篩 選 過 後 嘅 結 果 . 所 以 無 奈 地 , 我 都 打 算 利 用 強 積 金 半 自 行 , 從 而 家 被 選 擇 嘅 強 積 金 公 司 轉 走 一 部 份 錢 , 開 個 戶 口 , 投 資 一 部 分 嘅 錢 落 哩 一 個 基 金 度 . 哩 個 就 係 我 話 強 積 金 半 自 由 係 一 項 德 政 嘅 原 因 , 起 碼 可 以 將 自 己 供 果 部 份 嘅 錢 搬 去 自 己 覺 得 冇 咁 差 嘅 地 方 . 呀 ! 其 實 你 以 前 份 工 供 落 嘅 錢 , 而 家 變 成 獨 立 成 員 賬 戶 , 成 份 錢 連 埋 僱 主 供 果 啲 , 都 可 以 搬 去 唔 同 嘅 地 方 . 呢 份 錢 可 能 仲 大 份 , 千 祈 唔 好 唔 理 呀 , 果 啲 係 錢 黎 架 , 咪 當 佢 地 係 糞 土 呀 . 好 似 我 咁 , 做 吓 功 課 理 吓 佢 啦 , 理 一 次 , 之 後 由 得 佢 自 己 run就 得 架 啦 .
附 記 :
基 金 收 費 的 影 響
追 蹤 指 數 基 金 唔 使 投 資 研 究 , 投 資 者 唔 要 求 佢 跑 贏 指 數 , 只 需 要 機 械 地 跟 足 指 數 嘅 成 份 買 股 , 所 以 越 平 越 好 . 我 响 MPFA網 站 搵 到 果 隻 美 股 基 金 嘅 開 支 比 率 係 1.06%, 而 VOO係 0.05%. 呢 兩 個 開 支 比 率 對 我 哋 將 來 的 退 休 金 會 有 咩 影 響 ? 那 , 就 當 你 打 30年 工 , 每 個 月 連 埋 僱 主 果 份 總 共 3000蚊 強 積 金 供 款 , 响 唔 同 嘅 大 市 回 報 率 下 , 30年 後 你 嘅 戶 口 結 餘 會 幾 多 呢 ?
由 於 大 家 都 係 投 資 美 股 , 預 期 回 報 每 年 係 10%. 每 年 比 人 收 多 1.01%, 30年 後 就 會 賺 少 百 幾 萬 . 果 時 嘅 百 幾 萬 以 3%嘅 通 脹 率 嚟 計 , 即 相 當 於 今 日 嘅 四 五 十 萬 , 其 實 唔 少 架 . 但 係 呢 個 已 經 係 強 積 金 同 類 基 金 之 中 收 費 最 低 嘅 一 個 , 其 他 嘅 基 金 包 括 Active Managed 或 追 蹤 指 數 嘅 , 平 均 回 報 就 更 差 , 所 以 埋 有 咁 多 人 唔 妥 強 績 金 呢 個 制 度 囉 . 我 唔 打 算 响 度 加 把 口 鬧 嘞 , 鬧 幾 多 都 冇 用 嘅 , 不 如 大 家 多 啲 關 心 自 己 嘅 MPF, 將 錢 轉 過 去 又 平 又 靚 嘅 基 金 , 比 啲 壓 力 強 積 金 公 司 , 等 佢 地 鬥 下 價 先 至 有 用 .
要 提 提 大 家 , 唔 好 以 為 基 金 收 費 低 , 投 資 回 報 就 一 定 會 勝 人 一 籌 . 响 Forbes有 篇 研 究 報 告 就 發 現 , 如 果 將 Active Managed 嘅 基 金 嘅 收 費 分 為 四 個 等 份 , 表 現 最 好 嘅 基 金 並 唔 係 最 貴 或 最 平 果 兩 批 , 而 係 第 二 貴 果 一 批 . 如 果 唔 分 清 楚 個 基 金 係 唔 係 追 蹤 指 數 嘅 , 搵 倒 最 平 嘅 就 放 啲 錢 落 去 , 分 分 鐘 又 會 乃 嘢 .


text:
但係媽咪見到又話要整.(最初佢又係以為係gel甲黎架)
好吧,就等佢一邊睇電視,一邊幫佢整啦^^
今次媽咪整嘅係漸變效果=]
1)搽完base之後,搽一層裸色甲油做底(或者粉紅色都得)
2)張淺藍色甲油搽係粉樸上
雖然好多教學中,無論係真甲定假甲,都係教搽白色甲油做底
當然用白色做底,效果係最顯的.
但我今次用了粉紅色做底也不錯啊^^
首先用即棄膠杯準備一杯水,然後就先滴是其中一隻色係水嘅中間位置,佢會化開.
然後就再用另一隻色keep住輪流咁滴落杯嘅中間..
然後用牙籤由外向中心位拉,記得每拉完一下都要抹下牙籤上嘅甲油先再去拉下一下啊!
所以都有小小溫馨小貼士俾大家^^
1.滴每一下都盡量快,唔好等咁耐!因為牙籤要穿過左層甲油,掂到水先去拉!如果動作太慢,最外面個圈甲油就會一層一層向裡面乾,最後形成好似一層皮咁,個時牙籤就穿唔過.或者得返最入果兩三個圈未乾,咁拉出黎個花都無咁靚啦
2.第一下滴落去嘅甲油未必會化到去杯邊,可能會係中間'浪浪下',比較難控制!大家可以用牙籤輕輕力張最外個層拉到去杯的四個方位,等D甲油粘一粘住個杯邊,固定位置,咁就易D掌握架喇^^
3.如果大家想拉出黎嘅花都好整齊嘅,可以分別係上下左右先拉左四下,分成四等份,先再從四等份中分成八份或者十二份啊!
不過個人認為,拉花還是用假甲片會方便d!
那天還用了桃紅色及橙粉紅色來試試看^^
較早前的相關文章:
自己修甲教學
my facebook:http://www.facebook.com/BeautyCarPark


text:
Sara講得啱,人像攝影係好廣,男性,女性,而男女亦分小孩,年青,中年,老人家,而當中亦分生活,大頭,結婚,商業等等.
喜歡影相嘅,大部份都係年青女性.正所謂趁青春留倩影,所以呢一群少女可以好有耐性咁化妝梳頭換衫擺pose,毫無半點忸怩及怨言.而上咗年紀嘅女性,你試吓話同佢影輯相丫?佢哋實耍手擰頭話自己又老又多皺紋,一定唔肯.男性?肯同你座低一粒鐘先算啦,更莫講話擺pose.所以,基於需求,有年青美女做模特兒唔難.從商業角度看,少女人像攝影,賣錢亦係賣得最多.賣錢,唔係賣番俾模特兒,而係賣俾時裝雜諗等等.小孩攝影呢,哈哈,呢家嘢屈人水屈得最勁,火火媽媽有無嘢想分享?
影小孩,的確係難影好多.一張人像相影得好唔好,係睇攝影師同模特兒有無交流.之前同貓頭鷹傾過呢個話題,要影得好,就要投入,响最短時間內暫時愛上模特兒.而模特兒望就唔係望住個鏡頭,而係要望穿個鏡頭,望穿攝影師個心,咁影出嚟嘅效果先會好,唔會俾人感覺到空洞冷冰.所以呢,我主張一對一影,而極其討厭一個模特兒擺姿勢,然後成班麻甩佬响度影呀影,咁影出嚟係無意思嘅.小孩子呢,係唔識得同攝影師交流,所以,影小孩相係較為單向.而攝影師又要用好多間接嘅方法去引導小孩子點做點做,聽話嘅都好,唔聽話嘅就影成日都影唔到一張好嘅相.所以,火火媽媽,如果個攝影師可以影到你想要嘅感覺,一定唔會收千五呢個價錢.而去影樓呢,佢哋通常都有D古惑招去屈你錢.最常見係俾一個價錢好吸引嘅Package你,但只限一個pose.但當影相時,梗係唔會淨係影一個pose就收工啦,實會影多好幾十個.到揀相時,嘿嘿,無論你嘅定力係幾咁好,你都會有所動搖,乖乖咁做條快樂的水魚,任人宰割.
影樓相靚啲,好多人都以為係部相機嘅問題.其實,相機只係佔好少部份,影樓相之所以靚啲,秘密係燈光.我哋日常影相,多數都唔會點睇光線來源.嘩果邊有陽光喎,去果邊影咯.但係日光直接射落塊面度,係最差嘅lighting,除非你想影到自己成隻熊貓咁啦,否則,盡可能唔好响太陽底下影人.而室內或夜間影相,用閃光燈在所難免.一般相機嘅閃光燈係直打,直打落人臉嘅唔好處係塊臉出唔到陰影位,出嚟嘅效果當然係成塊包咁啦,所以好多時我哋都會覺得啲人上鏡肥過真人就係咁解.影樓相呢,有好多種唔同燈光嘅setting,側光頂光斜光等等,加上化妝效果,可以加強需要highlight嘅部份同埋增強陰影,令人臉影得更立體,就好似第一張相咁.而柔光箱(soft box)側可以減輕hard shadow同埋模特兒臉上皮膚嘅質感紋理.基本上,影樓相無乜秘密可言,只要有好嘅燈光set up,就算用儍仔機都可以影到好靚嘅人像相.我相信,上影樓做一次模特兒,可以學到好多嘢,兵姐,對嗎?市面上好多護膚品廣告,除咗燈光效果外,模特兒塊面多數係經過photoshop矇化處理,先至可以整到皮膚又白又滑.一張相放到幾層樓咁高仲要睇唔到半條紋,跟本無可能.
影黑白「灰」人像照呢,就有啲唔同.影老人家時,多數會影黑白「灰」,因為以側光打落塊面度,皺紋同膚色既對比就更加強烈,可以營造出滿面風霜嘅滄桑感.而美少女,因皮光肉滑嘅關係,如果就咁影黑白「灰」相呢,塊面就會白晒,成隻碟咁,毫無立體感.用側光加強陰影得唔得?就如美少女一號咁
效果其實唔係咁好,雖然側光可以增強面部立體感,但係依家影美少女喎,無理由要將美少女塊面用陰影遮鬼住格,黑白「灰」相仲要遮半塊面,會唔會怪異咗啲?所以呢,功夫就响化妝度.影美少女黑白「灰」相,個妝要濃,唇色要深,加重面脥鼻樑眼影,增強對比度,令面部輪廓更突出.用正面頭頂光,減少面部陰影,出到嚟嘅效果就會好好多.咁以上五張彩色美少女相,邊張變黑白相會好睇呢?我就認為係呢張.
噢,要清潔sensor囉…
因題材太廣,容許我,分幾次同你哋一路傾一路講... 或唔再講...


text:
16 January 2008
七種靜默
但「如果人有七宗罪,上帝就有七種靜默」.如果電視台有七宗罪,觀眾,都有七種靜默.如果真如林先生所說無線電視自三十年前己經開始腐化,咁香港既觀眾起碼啞忍左二十年,文革都過左兩個,所以責無旁貸.
唔止電視,電影都係.所謂八十年代香港電影最光輝既年代,最多人睇都係王晶「追女仔」,又或者係賭神賭俠同埋周星馳既笑片之類(唔好話我知佢幾有深度,o個陣d人鬼識呢d,買飛入場都係得啖笑之嘛).到今時今日連張藝謀都要拍「英雄」同「黃金甲」,然後大鑼大鼓話你知佢套戲大收幾千萬.你問心o個句,張藝謀係以前d戲好d定而家收幾千萬既好﹖所以,以「觀眾係低能」既宗旨o來整作節目,絕對無可厚非.
「上帝之罪,在靜默無言」
再加上最近電視台力推高清電視既時候師奶阿婆前呼後擁但對節目內容逆來順受,大家就知道到底係乜野一回事.會追求節目內容深度既觀眾就唔會被畫面上既華麗奪目迷到,而係電視台搞高清o個陣就第一時間要求改善節目質素.即係我由第一日聽到高清呢個term我己經唔明,睇個電視o者,你清楚到睇到個藝人眉毛底下收埋o個粒1mm直徑既癦有乜用﹖
咁唔係冇用,例如睇波o個陣就可以連我阿媽呢d唔睇開波既人都可以分得出場上面邊個係碧咸同c朗拿度,又或者搞番d藝術節目大家去研究下故宮文物既精雕細硺同埋羅浮宮Mona Lisa既細膩筆觸都得.但你無線又唔係搞呢d節目,要高清把鬼﹖同埋,你覺得,香港既「主流觀眾」,對呢d節目有冇興趣﹖中國人嘛,都係鍾意糖心風暴呢d鬥來鬥去既鬧劇.
大勢所趨非人力所能抵擋,所以如果你真係覺得電視好無聊,與其浪費時間投訴,不如讀多幾本書好過.
2 comments:


text:
2009年4月29日 星期三
21 week (adjusted)
唔驚唔覺已經廿一週嘞!唸返轉頭,其實過得好快!可能呢幾週開始d唔舒服已經好好多,所以感覺輕鬆左唔少,再無之前好down嘅感覺.而且小b郁得越黎越有力,每朝同佢玩係一種期待,之前成日唸咁辛苦,生第二個都要唸清楚d,宜家我就覺得咩都值得,辛苦都係有期限,小b踢多幾吓我已經唔記得之前有幾辛苦lur!呢排都有唸,好唔捨得小b出世,到時我就無得feel佢响我個肚入面轉身又好,游水又好,伸懶腰又好,真係出世就無哂呢d咁得意嘅感覺,係我同小b嘅私密時間!不過,又有時好期待佢出世之後,可以抱吓佢鍚吓佢摸吓佢,感覺好矛盾咁!
星期日晚報導有豬流感,老公星期一已經即買口罩同消毒紙,重叫我日日都要戴口罩返工,佢平時咩都好易擔心,今次咁大件事,佢真係好驚!第二日返工見無人戴口罩,我都無戴,怪怪咁!今日都係戴番,因為如果咁唔好彩中左,孕婦好似都唔可以食特敏福,小b又重咁細,,有咩事都唔可以攞佢出黎先,攪到我越唸越驚,都係乖乖戴口罩安心d!
2009年4月26日 星期日
Baby Plus
前日去完巫醫生度,唔知係咪睇完果度嘅雜誌,老公忽然間話想買部baby plus胎教機.之前喺forum都聽過吓,不過就無咩研究,只係知道俾小b聽d類似心跳聲,上網check過都成千幾蚊,好貴!星期六果日去左沙田荷花望吓,嘩!千八蚊,真係貴左d!我唔想嘥錢,而且人哋話十八週開始用,我都二十週幾,遲左又好似好唔抵,小b出世又無用嘅,所以都係叫老公唔好買!唔知點解佢都好想買咁,返到屋企佢就上網睇吓有無得bid,又俾佢搵到一,兩個,二手都係五,六百蚊,咁我見又平左咁多,而且呢d野二手都唔會污糟得去邊,咪話都好啦!不過部機要帶住早晚聽一個鐘,老公都有問我會唔會聽,我唸都無壞嘅,對小b好嘅,買左返來都會聽嘅!好啦,決定左買嘅時候,佢又話都係唔好買二手,呃左我話好!!!後尾又俾佢搵到個人話直接攞貨,重係全新嘅,同荷花果部一樣,都只係賣八百蚊,佢就即刻留contact俾人話要買.因為係半夜留言,都唔知幾時先有人覆,又唔知點解老公咁心急,佢話聽日無人覆佢,都要買千八蚊果部!我真係覺得佢好得意,唔知佢唸咩?!平時我話買小b野佢又話遲d先,自己又.......小b第一份玩具,都係爹爹食lunch見到自己買返黎,我見到嘅時候忍唔住笑佢,唔俾人買,自己又走去買!
星期日瞓醒覺都無左回事,唸住老公要買baby plus嘅衝勁都減哂啦,點知佢電話响,原來賣家call佢,只係聽到佢問人今日可唔可以交收,咩都無問,只係一心要約好今日要貨,好攪笑!最尾我哋都專登揸車去黃埔攞!
部機真係新嘅!因為個seal都無搣過,同荷花果部一樣,係packing個顔色唔同,重有部機賣家保七日,過後就要自己send返去美國攪,咁可能荷花果部貴在响香港做保養啩!
原來部機係會發出d“咚”“咚”聲,有十六個節奏,根據佢嘅説明去聽,本來應該大概九日轉一次節奏,不過老公話有機會早產,驚未完哂就生得喎,咁我大概計過一個星期聽一個節奏,差唔多去到三十六週就完哂,咁一個星期轉一次又易記d嘅,所以都係用一星期黎做指標嘞!我起初以為部機有得較大細聲,原來係無嘅!而且一開機,其他人都會聽到果d“咚”“咚”聲,咁我日頭要聽果一個鐘就有d難度,無可能攞出街聽啩!好odd啫!咁因為我朝早或者半夜成日都會醒左瞓唔到,所以都plan住醒左果時聽,雖然d聲唔太大,不過瞓緊覺全屋都無聲嘅話,細細聲都會覺得嘈架,咁就難為爹爹嘞!
2009年4月24日 星期五
結構性超聲波
今日book左私家照結構性超聲波,睇吓小b嘅器官有無問題.本身睇緊嘅私家醫生無得做呢樣檢查,政府又要遲成個幾兩個禮拜先有得照,到時都成廿三週,好似好遲咁,聽人話政府照得求其,所以我早响十四週嘅時候已經book定巫醫生.之前做第一次產檢都有唸過搵佢,但d人話佢好full,見Ellen Law睇開果個都ok啦,所以最後都無睇巫醫生,而家照結構,第一時間就唸住搵佢嘞!
我都唔太緊張,反而老公重緊張過我,可能我日日都可以feel到小b响我個肚度,感覺踏實d啩!三點幾去到診所,唔使等好耐就到我嘞!個女醫生好nice,雖然知我睇開第二個醫生都無咩唔高興,氣氛都好輕鬆,唯一係佢比較疑惑我個預產期點解早左!咁佢問完d資料,好快就去照小b嘞!
成兩個禮拜無見小b,好掛住佢呀!巫醫生話小b啱啱“僕”左响個胎盤上面側左塊面仔過黎,姿勢係差唔多同我一樣,即係我瞓左响度,佢同我一樣,頭仔係我個頭嘅方向,腳仔係响我對腳嘅方向,而唔係打橫响我個肚度,我覺得好得意,嘻嘻!巫醫生開始逐樣照,不過小b唔知係咪太聽爹爹話,爹爹前一晚叫佢乖乖哋伸高兩隻手仔俾醫生睇佢d器官,唔好遮住唔俾醫生睇,點知小b真係舉高手仔,攪到巫醫生一開始想睇佢有無兔唇同鼻骨都睇唔到,要轉頭照完其他野先再睇.咁巫醫生就開始睇頭仔,大腦,小腦,脊骨,心臟,肺,腎,大脾,仲有數手指仔同腳指仔,有d部位我哋都唔係好睇得明,巫醫生重好仔細咁解釋,甚至乎做埋動作俾我哋睇,真係好細心.之後再睇番面仔,小b應該全程瞓左,佢無轉過姿勢,亦都無郁過,巫醫生唯有震吓我個肚,小b兩隻手仔重係遮住左右眼,不過都啱啱好淨係見到嘴仔同鼻仔,醫生話都睇到九成,ok喎!
巫醫生話我嘅預產期都係偏向番之前計出黎果個,即係九月九日,不過因為我睇開果個私家醫生改左去九月二日,佢就無話幫我改番,佢話差一個禮拜都唔大問題,只係如果用九月二日,咁小b照出黎就細左幾日,用九月九日就照出黎大左幾日咁解,如果唔係差成個月咁多,都叫正常喎!
另外,巫醫生話我胎盤低,佢重解釋得好詳細俾我哋知胎盤低係咩黎同埋會點,雖然我自己都上forum睇過,大概知道係咩一回事,我都好appreciate巫醫生講得咁清楚俾我哋知,even好多人遲d會升番高而對佢哋係無影響,巫醫生都無話費時講咁多你知住!不過聽佢嘅口吻,我哋feel到佢覺得我應該唔會點升,就算升,亦都唔會升得好多,要開刀嘅機會好大.我又唔醒起要問佢我而家係胎盤前置第幾級,只係聽完佢講之後,唔似得之前咁有把握遲d可以升番去可以順產,開始意識到可能我嘅胎盤係好低,所以就算俾我升到都未必順產到!我又唸巫醫生無講我第幾級,可能係而家斷症又太早,始終距離三十至三十二週又重有時間嘅!我從來都無唸過開刀呢樣野,今時今日,聽完巫醫生咁講,真係要有d心理準備!老公一出醫生房就問我不如book定私家開刀生喎!我就話而家咁遲,私家都無位啦!其實呢個係原因之一啦!我都係怕去私家,一來唔知最終幾錢先落到樓,好難預錢咁,二來而家又唔知係咪真係唔升一定要開刀,咁急book又好似一定開硬刀咁,我都好驚,重未有呢個準備,三來我又覺得如果真係咁嚴重,又會大出血,又呢樣果樣嘅,咁响政府生好似重安全d咁!老公同我講話佢頭先响醫生房,緊張到肚痛,雖然我有時都唔係好明點解佢成日都咁緊張同咁大壓力,不過佢都係緊張我啫!但係我都忍唔住要笑吓佢!
今次睇巫醫生可以加一百蚊要埋DVD,因為我果個私家無DVD,咁我哋又未必會照4D,所以我都有加錢要隻DVD.返到屋企開黎睇,雖然只有畫無聲,重係黑白嘅,感覺好得意,巫醫生重由2D轉左4D影左少少俾我哋睇,見小b係咁用手仔遮住塊面仔擰擰吓咁,好似講緊:「唔好啦!唔好睇我啦!」好似好怕醜咁,好攪笑!
2009年4月23日 星期四
頭痛
唔知點解我成日都會頭痛,未有小b係咁,而家都係.不過以前痛我都可以食特效必理痛,一粒就攪掂,其他牌子都唔係咁見效.而家頭痛就唔可以隨便食藥,雖然我一早問定醫生攞左我食得嘅止痛藥,但係為左安全,我通常都堅持唔食,忍住忍住,瞓吓覺就好.近排我發覺成日都會頭痛,由以前一星期或兩星期一次,變成一星期一,兩次,更嚴重係呢個星期痛左好幾日,瞓左都唔好!食埋醫生開嘅藥都無咩效!可能其實係我實在瞓得好差,瞓左幾個鐘就醒,醒左又瞓唔番,就算瞓番都好醒,一係就勁發夢,瞓左就好似無瞓咁!可能係咁嘅原因,頭痛都無好過,好鬼痛!返工又無咩攪咁,悶到更加痛!今日都頂唔住sick leave,要休息吓!
2009年4月22日 星期三
我要同小b玩遊戲
自從兒童節feel到小b郁之後,我就開始等待住小b,開頭都無咩點郁,攪到我以為係自己嘅腸胃抽抽吓咋!後尾到復活節,小b郁大力左多左,我肯定係佢郁嘞!放假嘅時候,我好鍾意瞓醒左之後唔起身,响張床靜靜哋等小b起身,我會心裡面同小b講,叫佢起身就踢吓媽咪,哈哈!但係到小b真係踢我嘅時侯,我又會話小b你係咪真係瞓夠架,佢又會踢吓我,咁我又會話小b係咪想媽咪起身,佢又踢吓,我又想佢踢多d我,我都唔起身,再問真係?哈哈!問多幾次可能嫌我煩得濟,小b就唔理我嘞!咁樣玩法通常都玩成個鐘,放假都無所謂嘅!要返工就唔可以太耐嘞,不過自從有左之後都瞓得好差,一晚醒幾次再瞓番又有,定時定候醒左要去廁所又有,到最近係瞓幾個鐘醒左就瞓唔番!所以我都重可以同小b玩一陣,咁我返工就唔會一而再,再而三咁問佢係咪要媽咪起身,可能佢都知媽咪要返工,通常小b都踢得快d同密d黎回應我,唔似得放假時問一句要等一排先肯踢我(唔通小b瞓唔醒,賴床?!)重有好幾次我自己都半夢半醒,我都未同小b傾偈,佢就係咁郁,好似知道我要起身返工,叫我唔好再瞓咁!
我又發現小b郁係有模式嘅,返工嘅日子會有規律d,午飯過後都有小小郁動嘅,到五點幾,小b好似知我放工咁,開始活躍起黎,斷斷續續都會郁到八,九點嘅,再之後就係到我臨瞓果陣嘞!臨瞓果陣就會微弱d,但係一瞓低打側瞓佢又會大力d郁好幾吓就靜落黎,唔,我覺得小b鍾意我打左側瞓多d,因為通常打左側瞓,佢又會郁多過打右側瞓架!小b有幾次好百厭,大肚婆可能個肚大會壓住膀胱啦,所以容易d急vivi,有幾次我放工前去完vivi,到上車坐落無耐又急過,小b又係咁踢,我叫小b唔好向下踢啦,向左向右都得,係唔好向下,點知佢都係繼續向下踢+__+!可能小b响肚入面係打橫,所以佢唔係向下踢緊而係向左右踢緊啩!
2009年4月15日 星期三
BB衫
老公一路都唔係幾想我咁早就買定BB野,即使係BB節有特價,佢都話唔好,成日都話遲吓先.我唔太反對穩定d先買嘅,不過我都四個幾月,都定定哋啦,我又成日擔心到七,八甚至乎九個月嘅時候,我未必會有力氣去行街買野,所以成日都想早d買定,早d安心啦!其實都唔係好多時間,距離七個月前都只係有兩個幾月,咁多野要買又要揀,差唔多啦!
可能九號睇完醫生知道胎盤低,老公怕我唔開心啩,復活節嘅時候終於去左買BB衫,咁啱Mothercare响四月用AE咭有八五折,原本老公恩淮買一pack衫,哈哈,我最後買左兩pack,有六件架嘞!老公見有折,佢竟然想買個沖涼盤,個盤係set裝,有個兩格盤仔,海棉同長頸鹿包頭毛巾,未折都要三百幾四百,我覺得貴左少少,老公話好抵,一set咁多野折左都係三百鬆d,我從來都無見過佢咁熱衷想買BB野,我就無阻止佢,雖然個盤咁早買番去都好阻地方,哈!
Ellen Law之前話花園街d衫仔質料ok,價錢又抵,復活節嘅時候,我哋又去過一次,原來呢次係我第一次去花園街,我成日以為女人街就係花園街,到真係去到花園街嘅時候,我先發現我未去過果度!好攪笑!花園街真係好多衫仔賣,不過我哋都係睇多,同埋我哋發覺無論响邊度,b女嘅衫仔一定係靚過同多過b仔嘅衫!好似我見到一個檔口d衫超靚,我重睇左好耐,問左好多野,到最後一様野都買唔到!後尾去左一檔呀叔開嘅,果度d衫仔應該係做出口嘅,牌子係carter’s,我响網上商店都見過,佢d款又好cute,所以都忍唔住買左幾件,其中一件係南瓜,個pat pat位同包腳位都係南瓜造型,好啱萬聖節著呀!
2009年4月14日 星期二
第三次政府產檢
今日一早要去灣仔做產檢,原本應該係去贊育,不過贊育已經將我refer去附近嘅母嬰健康院,都好嘅,贊育果條斜路咁斜,行番落去再搭車都好“甘”,而家間健康院都近公司,睇完就返工,唔使咁頻撲!唯一唔好嘅係今日九點要去到,重早過返工咁,睇完又無咩地方可以行,唯有早左返公司,d同事話我蝕左囉,無計啦,周圍行都累啦,返公司休息吓都好嘅!
今日自己去產檢,都ok啦,政府果d產檢好簡單,都唔值得攞假去.今朝起身有d反胃,其實過左四個月嘅時候已經好好多,好奇怪今朝會反胃同有d頭暈,如果唔係要產檢,可能我都請左病假!好勉強食左個唔好食嘅早餐就去健康院嘞!去到都係磅吓重驗吓尿等叫名.第一次叫名係見姑娘,循例問左幾句,睇你有無特別唔舒服,睇吓你有無期要返贊育咁,就又出返去等見醫生.邊睇佢哋播嘅片邊等叫名見醫生,都唔係等左好耐就叫我,入到去又係問你有無唔舒服,咁我又無咩咁咪話無囉,然後問我小b郁未,咁我話郁啦,佢就循例摸左我個肚兩下就話ok正常,之後都有聽小b心跳一陣,就係咁就話我走得喎,快到真係唔知檢查左邊様,好似純粹聽吓小b有心跳就話得咁!如果唔係要响政府生,都真係唔想黎,講真,我都有睇私家,所以都係以私家為重,呢d政府產檢俾到診都係半日,如果唔係近公司,我唸我都唔想大住個肚又要產檢,又要撲返公司,你估唔辛苦咩?重要係呢d產檢又唔係full paid俾我,都要扣人工,咁嘅質數,真係睇唔睇都罷咁!
講開胎動,自從兒童節開始“好似”feel到之後,又有幾日唔係咁feel到,後來復活節假嘅時候,我就好confirm真係小b郁嘞,因為佢大力左同郁多左!個感覺都好得意,唔知佢响肚入面係游緊水,打筋斗定轉身,又唔知邊度係佢嘅頭同腳,總之個肚有時震震吓咁,好奇妙!放完復活節假後,個肚好似突然間大左咁,可能因為小b郁多左要多d空間啦!
2009年4月9日 星期四
18 week 6 day (adjusted)
今日去私家覆診,同上次覆診都只係相差兩星期多少少.因為上次醫生話我胎盤偏低,會容易出血,見血要去急症室.而家都過左頭四個月嘅危險期,叫穩定,之前都見過啡,就算再見血都唔會太慌,亦知道一定要去急症室先會有醫生睇,預左自己係渣d架嘞,所以我聽到醫生咁講都無為意係咪嚴重野.返左屋企上網睇吓先知咁様唔係幾好,如果胎盤太低,除左會出血,重唔可以自然分娩,要開刀生,如果唔係會失血過多.我睇完先知驚,上次唔知咩事又無問詳細d,所以都係睇多次,一來睇吓有無升番上去,二來都順便問多少少安心d!
去到診所我就磅重,先發現之前睇錯.之前以為兩劃等於一磅,原來兩劃係兩磅!所以上次同醫生講四個月先重得一磅係錯嘅,兩磅至真.自從上次醫生叫我一定要食維他命,老公晚晚都卙好水捉我食藥,有時我都好驚好抗拒唔肯食,老公都要氹到我食至罷休,我都知佢好有壓力好擔心,為左老公為左小b,幾唔想都要頂硬上.可能有食藥,可能係差唔多周數開始要重,又可能小b知道媽咪已經過左見工可以無顧慮咁長大,都只係相差兩星期多d,就重多左兩磅,即係成五個月重左四磅,都合標準!
入到醫生房照,醫生話小b細左兩日,呢個消息我唸對老公黎講會比較緊張,我暫時覺得都可以,始終生長總會有快有慢,之前小b都快左成個禮拜啦,而且醫生係度小b頭圍,肚圍同大髀骨黎計番小b幾大,度都會有出入,同埋可能差果小小就差一日,所以如果唔係差太遠,我都放心嘅!我都係比較在意胎盤低呢個問題,醫生話都係偏低,但係醫生話响32週前升番都無問題,否則就會斷定為胎盤前置,咁就到時先可以決定開刀定自然分娩.醫生話有七,八成人都會升得番,而我都只係十九週,重有時間升,叫我哋唔使咁擔心,聽完佢咁講,我都放心d,我要俾心機教小b努力升番上去,用自己嘅力量出世,咁對媽咪同小b都好d,而且媽咪怕開刀呀!
上次醫生睇小b男定女,都只係話九成,老公都擔心會唔會出錯,會唔會出世嘅時候唔同左,有時我都唔明佢點解咁大壓力,陪我睇醫生都會緊張到呌唔到氣,想話買定d野又話唔好,成日話重未穩定,而家醫生話有九成係仔,佢都唔放心咁.講真,之前真係唔太穩定又成日唔舒服,都會好唔開心,但係過左四個月嘅時候我就安心好多,就連醫生都講過左頭三,四個月,流產機會大大減少,雖然無野係絕對嘅,但係我覺得我哋要對小b有信心,因為唔係只有佢孤單一個,重有媽咪同爹爹,所以小b唔使驚架!至於男仔又好女仔又好,而家知道都係方便去買衫仔,如果到時仔變女,女變仔,我覺得問題唔大,只係衫仔顏色唔啱,都係幾個月嘅問題,係會好surprise,不過仔女都係自己嘅,無咩好擔心,亦都唔使覺得同人講左,到時又唔係會有壓力.所以我開始唸男人會唔會有產前抑鬱呢?
今日醫生唔知係咪心情好,佢最尾竟然幫小b影左張4D相,唔使另加錢架!見到小b恰埋眼好似瞓緊覺咁,嘴角有d笑意咁,好得意架!自從兒童節後,有時都感覺到小b郁咁,不過唔係日日都有,又唔係好大力,所以都唔sure係我嘅腸胃抽動定係小b真係郁,都想問醫生胎動係點,不過都係算啦,佢又唔係我,都答唔到係邊様,我寧願唸係小b踢我,開心d麻!
2009年4月4日 星期六
兒童節
今日係兒童節,唔知小b係咪都知呢,佢今日好似開心咁,今朝我瞓醒响張床度,第一次感覺到佢郁呀,重唔止一下,係好幾下!可能佢想同媽咪攞禮物,哈哈!不過因為太突然同微弱,又唔知係咪我嘅腸抽吓抽吓俾我錯覺,我都唔敢肯定,不過我唸就算唔係,都就快會feel到架嘞!我要俾d耐性小b至得!
訂閱: 文章 (Atom)


text:
其實,唔係原定計劃黎,只係即時興起走去睇.
三哥早幾日就己約妙子放工去九龍塘心水餐廳食晚飯,
見我哋食完飯都係七點鬆啲,
於是妙子提議落旺角做吓功課,視察場地.
按記憶睇咗兩個Shortlist咗o既地方.
LUCKY!! 兩個場喺心水日期都仲available.
位置近大角咀,豪華戲院旁邊.我哋由旺角mtr B出口街,大約二個街口位度啦,唔會離地鐵站好遠.會感覺己經偏離彌敦道,有少少偏迫.
做功課時,睇到呢個場係四四正正,正方形,無柱位.
欣賞佢呢個設計,每圍賓客都可以正接見到主禮台時,
新人又可以見到枱下o既動況.所以,決定去現場視察吓.
妙子同三哥都認同,呢個場地同做功課時一樣,四四正正,,無柱位,設計係幾理想,但裝修就比較殘舊.另外,妙子個人就好在意,等lift時(到離開)已經聞到o既濃烈漂香味(無記錯的話,一樓係娛樂雀館).而三哥就認為等lift位,lift入面同場地大堂入口都唔係咁得體.
前前後後只係留咗十幾分鐘就離開了.跟住shortlist咗o既場地,記憶中都係尖沙咀,但三哥就就按剛剛o既經驗,我哋都唔係好記得要睇啲乜,問啲乜,不如返屋企整埋吓我哋睇過o既資料,print出聽日先落尖沙咀睇.就係咁行到去旺角新世紀時,妙子記起早兩日經過呢度間鴻星,印象ok.於是返屋企前都同三哥去睇一睇.
今晚睇o既第二個場:
位置係旺角新世紀廣場,旺角東站出閘後,喺大堂有lift直達八樓鴻星.非常方便.


text:
上回講到我去完饒河街觀光夜市之後, 下一站去咗西門町... 其實呢個地方都唔明白點解咁出名, 可能係多野賣, 好似我地的旺角咁, 多野食同多野買
第一站我地去美華泰, 西門町果間貨齊又大, 好多人會去台灣買化妝品, 佢地話又平又抵, 但我就主攻日本柳屋的美髮產品, 又平又抵, 比起台灣手創館 (即日本的Tokyo Hands), 而丙丙就買咗支日本洗頭去, 連卓悅都無得賣架.
去完呢到之後, 都無乜都idea 去邊到, 去咗西門紅樓, 原來係一個展覽館
又係時間食dinner, 行來行去都唔知食乜好, 最終決定每日番酒店都經過的忠考復興站, 呢到有大型Sogo, 店入有鼎泰豐, 雖然最出名係永康街本店, 但果到唔方便, 一定要座的士, 仲有係佢有其他食店我地想試, 所以鼎泰豐不如去sogo 店一試
來到鼎泰豐, 點可以唔試佢地最出色的小籠飽呢 (NTD110)? 食咗咁多隻, 都係無穿過外皮
無清楚數過佢係咪18摺, 不過好多湯汁, 皮簿適中, 好味
香菇素餃 (NTD120), 好好味, 做得好食過香港好多.
紅燒牛肉麵 (NTD200), 呢個都做得好好味, 但係呢幾日食得太多肉, 開始食不下了
最後點咗A菜 (NTD150), 呢到的菜好鮮甜.
食完就打道回酒店了.
伸延閱讀


text:
全知言
荔園中環重開 好掛住大象天奴呀
荔園喺中環重開,我哋又可以重拾 18年前嘅集體回憶喇!大家對荔園有乜難忘回憶呢?原來官恩娜同梁漢文最深刻印象係玩鬼屋,邵仲衡就試過俾馬騮神偷嚇到發惡夢添呀!
官恩娜 掟香口膠最開心
最深刻係掟香口膠,小朋友掟到香口膠會好開心又記得好似有個隧道咁嘅地方有啲恐怖!我咁鍾意聽鬼故唔知係咪嗰陣培養出嚟!知道荔園會重開都幾興奮,想去睇吓,重拾番啲回憶,懷舊吓!或者同屋企人開心吓咁我個仔已經 book咗我一齊去喇,佢長期喺我個肚度,又會同老公囉,或者爸爸媽咪呀,約定一齊去.
梁漢文 鬼屋好恐怖
最深刻係鬼屋,因為係我人生第一次入鬼屋,係阿媽帶我入去,阿媽好鍾意聽鬼故呀,怪談呀嗰啲嘢!嗰次帶我入鬼屋,得幾歲,係好驚好驚!雖然好似係坐住架車穿過個洞咁,雖然唔係真人走出嚟嚇你,但感覺都好恐怖!嗰次之後就上咗癮,沉迷玩鬼屋.
袁嘉敏 睇大象好 high
我諗去過兩次荔園,都係為咗睇隻大笨象好興奮!因為我好細粒啦,隻象就好似特別大咁,好似見到怪物咁,但佢啲眼神好善良,但因為阿媽第二次去就玩過山車,暈到嘔,哈哈我嘅美好回憶就係佢嘅陰影囉!所以之後都冇帶我哋去喇,因為啲動物又見過啦,佢又玩過山車玩到暈,暈咗又照顧唔到我哋,所以佢話都係唔好喇,但我覺得如果香港有大象就好,因為佢可以帶嚟幸運囉!
邵仲衡 俾馬騮嚇死
最深刻係隻大象我去時應該得 10歲以下,記得臭到飛起,但好鍾意買比出面貴幾倍嘅香蕉,大人都會買俾我哋餵佢囉!同埋記得有馬騮,我餵佢一手伸埋去,隻馬騮一手抓住我隻手,嚇到我面到青,尿都標埋咁滯,阿媽同佢鬥搶,一嘢拍落隻馬騮度,跟住仲要鬧佢好似隻馬騮有人性咁.
DaDa陳靜 懷念全家齊整
有影過相,同屋企人有去荔園嘅水上樂園,細個會同家姐同親戚去玩,憑啲相睇到係泳照嚟,好細個嗰啲泳照,仲好似有韆鞦,最印象深刻有個模型大猩猩,其他嘢都應該有玩過,但冇留低相,我估當時 3, 4歲.再開絕對有興趣去玩,因為人大咗呢,好多細個嘅回憶未必咁深刻,屋企人都同我講,以前去荔園嘅時候,我哋屋企仲係嗲哋,媽咪仲一齊嘅時候,一家人齊齊整整時最多去嘅地方就係荔園,所以重開我一定會同屋企人去.
再玩荔園 街坊:旋轉木馬
話晒荔園都離開咗我哋 18年,普羅大眾又有冇印象呢?


text:
小B去健康院做TEST
30/3 小B足左歲半喇, 今日約左下午去健康院做測驗 &打針
返正今日老豆同媽咪放假, 順便去樓下幼兒學校同小B報名, 等小B足兩歲就去讀 Nursery 班, 等佢學下守規舉, 同埋識同其他小朋友相處, 小B而家在屋企個個大人都遷就佢, 攪到佢好自我中心, 所以比小B早D返學都好.
到
下午去健康院,磅重, 呢個奀仔B得9KG, 即19.8磅, 高79CM, 姑娘話OK喎, 都在佢o既生長平均線上, 屬正常. 到見姑娘,
姑娘要小B叠高積木, 初初小B只叠到兩件, 要老豆幫手先叠到三件, 但姑娘話老豆幫手唔算, 要再黎過, 終於小B都可自己叠起三件積木.
跟住考小B識唔識玩互動遊戲, 姑娘比隻杯小B教佢飲野, 跟住叫小B比老豆飲, 又叫佢比媽咪飲, 初頭小B只係拿住隻杯自己研究, 又放積木入杯玩,
點都唔飲, 激死人.要姑娘叫左三次, 呢個小B終於肯比杯杯老豆飲, 跟住比埋媽咪飲, OK呢關PASS, 到講野, 小B得果幾個音,
當然FAIL啦, 姑娘話要同小B講多D野, 當小B要攞野時, 要教佢果樣物件係咩, 要小B講先至比佢, 指住E E ER ER就唔比.
而家約左十月再見姑娘, 觀察小B講野情況, 到打針喇, 嘩! 今次姑娘要打小B隻香雞手臂, 話驚打大脾會令小B行路有幾日拐拐下, 咁就打手臂囉, 睇見都肉痛, 不過呢個奀皮B, 竟然完全無喊, 好似無打過咁,勁呀!


text:
Day 2: 11/13 (Tue) 晴
大阪關西空港 沖繩那霸空港 文化王國(王國村,玉泉洞) 首里城 那霸
早餐:Vendering Machines-燒飯團,綠茶
甜品:雪糕
午餐:文化王國-レストラン王國
晚餐:那霸國際通-首里天樓
住:那霸-GRGホテル那覇(GRG Hotel Naha)
訂房方法:經 Jalan 網上預訂
今朝一早我地就要搭內陸機到沖繩,我地 book o既酒店係冇包今朝早餐o既,因為本來果 plan 係今朝搭早機,諗住係機上食早餐, 後尾起身之後突然醒起日本o既內陸機係冇野餐o既,淨係得野飲...尋晚又冇出街搵野食喎,咁 Gary 就知道我如果今朝再冇野食呢 就一定會嘈嘈閉,所以佢係我梳洗緊o既時候就落左樓下 lobby d vendering machines 度買左早餐比我食啦,有燒飯團同埋綠茶,個飯團仲係熱o既,佢話買完之後要等差唔多 10 分鐘先有~食飽之後,我地就係酒店 Check Out,跟住就搭左 7:40am o既 shuttle bus 返機場 lu.
呢個就係好好味o既燒飯團啦~
因為架車遲左約 5 分鐘先開,所以去到機場已經差唔多 8:00am,我地今朝會搭全日空航空(航班編號 #NH1731),8:50am 由關西空港起飛,全程約 2 個鐘,係 11:10am 就會去到沖繩(那霸空港),不過因為內陸機關係,我地只需要約 30 分鐘前去到 check-in 就得啦~
係內陸機上我叫左個雪糕,要 300 yen !
其實今次會揀沖繩,因為諗住 honeymoon 好多時 d 人會去 d 陽光與海灘o既地方,但係如果要我地兩個係果 d 地方玩 5 日,應該會悶死啦~不過唔去下 d resort 攤抖下,又好似差咁 d 野咁喎,所以揀左黎沖繩 5 日 4 夜啦~
今次係沖繩我地都係會渣車,所以落左機第一件事,就係去搵 Sky Rent-a-Car 個 shuttle 送迎站啦.都幾易搵,只要睇清楚機場入面 d 指示牌「レンタカー空港送迎バス乗り場」,全部租車o既站都係果度,每間租車 公司都有個職員係果度招呼你,跟住等左陣就有車黎啦,之後搭左大約 15 分鐘就到車場啦.今次係我地第一次幫襯呢間公司,平時都係租 開 Toyota ,點解今次揀呢間,因為佢真係好平,同樣一個車款,同樣咁多日,佢比 Toyota 平幾千 yen,不過...平野即係平野,Service 同 車內o既 GPS 係冇 Toyota 咁好,而且架車...仲傷痕累累添!所以大家如果要幫襯佢果時,記得要 check 清楚架車呀!
攪掂晒 d 手續,都差唔多 12 點 lu,咁我地就直接渣車到文化王國 (おきなわワールド Okinawa World)啦,車程差唔多要半個鐘,未入去參觀之前我地諗住係餐廳區食左野食,點知等左好耐先有位,之後又等左好耐先有野食,攪到成 2 點先食完先走人.我地先參觀文化王國,係門口附近見到個牌寫住 3:00pm 有琉球傳統舞蹈,(一日有四場,免費的,約 30 mins 一場),咁就係入面逛到差唔多 3 點就去左睇,都幾得意,有傳統琉球樂器介紹咁.
其實王國村入面冇乜特別野好睇,好快就可以行完,但係如果要入玉泉洞就一定包埋佢個入場劵,咁所以就去睇下囉.(註:文化王國分 3 部份-王國村,玉泉洞,蛇博物館,入場費:王國村 (600 yen),王國村 + 玉泉洞 (1,200 yen), Free Pass (1,600 yen))睇完場舞蹈之後,我地就去左參觀玉泉洞,佢其實係一個地底o既鐘乳洞,一入去入面就已經 feel 到好重o既濕氣,同埋好黑,d 鐘乳石都幾靚,我地影左好多相,係入面行左個幾鐘,因為入面冇乜人,最o岩影相~(後尾我地發覺最好o既路途應該係先去玉泉洞再去文化王國會順路 d o既.)
玉泉洞入面好多鐘乳石都改左個名
跟住我地就渣車去首里城,車程亦都係差唔多半個鐘,不過我地成 5 點先出發 ,去到都開始天黑 lu,所以呢邊亦都唔係太多人,我地又等佢開燈黎影相啦,終於又係度又停留左好耐,其中有個展覽館係要比入場費o既,仲要除鞋先可以入去,因為諗住那霸市中心果邊係放工時間會封路,所以我地就係呢邊慢慢行到約 7 點先離開啦.
首里城開左燈係咪靚 d 呢?!
酒店距離首里城好近,只需車程約 10 分鐘,不過因為塞車關係,我地用左差唔多成半個鐘先到,之後先到酒店 check-in .呢間酒店個介紹話佢行去 國際通只需要約 10 分鐘,又平喎,好似好方便咁,所以當時就揀左佢啦.
係酒店放 好野之後我地就行去國際通果邊食飯,呢個時候我地先發現酒店附近竟然係紅燈區!有超多企街呀~~不過好彩由酒店行過去真係只係需要 10 分鐘咋~係國際通度我地搵左間食傳統沖繩料理o既舖頭,叫左出名o既苦瓜料理,我同 Gary 都係覺得苦瓜好難食呀!
呢間就係我地係國際通揀左o既餐廳啦~個外觀幾靚o家~
d 網友又話沖繩o既苦瓜好好味o既?!好難食呀...
食飽之後,本來諗住去旅遊資料中心搵 無人島 Tour,不過後尾都係決定唔去,Gary 話不如早 d 去渡假區果邊影下間酒店同海就算啦,佢對去 Tour 冇乜興趣喎,所以我地就改左行程啦,不過咁又慳返成萬 yen lu,最尾可以勁 shopping 呀~耶~~


text:
好奈好奈無開新blog了!轉眼間,宇正要升K3了,好快好快就做小學生了!
因為各種因素,宇正呢暑假大部份日子都會跟我返補習社,而每日我都規定佢要同其他人一樣上2個鐘堂,有時會係我課室,有時係candy姐姐到,希望可以訓練一下佢嘅耐性.
7月開始放假,跟左差不多2個星期,暑期作業做好,而家每日主要溫返K2學過d野,係香港讀書,無辦法,早d習慣一下個模式,上小學時快d習慣,套用宇正爸爸的話「佢唔好彩有個阿媽係做補習」wkakakaka XD
其實我預左佢唔like跟我返工,不過當我問佢鐘意嫲嫲湊定我湊,佢二話不說好肯定咁答我:「嫲嫲!」時,個下都幾hurt! 但我又明喎,嫲嫲陪玩服務十分周到,我係宇正都揀嫲嫲啦!之不過現實就係咁殘酷,認命啦仔!wakakakaka,你既優質少爺生活就快完結了,慢慢比你習慣,好過到時候180度轉變,你仲甘呀!
小朋友大得快,雖然好懷念宇正baby時cute cute,不過老實講我個人比較喜歡而家呢個階段,雖則係百厭d,但窩心既時候都好多!
有小朋友後,越來越覺得為人父母真不易,真係永遠都唔會ready好做爸媽架,唯有的就係邊做邊學!
突然好感觸,可能因為7月的關係吧!


text:
其實呢一晚我作病,有少少唔想出街,
不過一早約好左朋友而唔想放飛機,所以都係死左出去,
搵間坐得舒服少少唔好太嘈嘅餐廳,見時間仲早,
達人包車又講左一千年想食,眼見冇人排隊,機會黎啦…就去食啦.
入到餐廳坐位都幾舒服,又唔覺好嘈,
燒下肉,傾下計飲杯野都幾適合,而且服務員都招呼得好好,有禮貌.
睇下餐牌有咩食,雖然喉嚨有點唔爭氣,
但都好想試下佢地巨型串燒,係啊…一大串掛喺頭頂果塊板到,
真係幾搞野,眼見成88cm咁長有點淆底,
心諗…係咪食得哂啊…2條女食咋喎 (爆)
88cm串燒 ($328)每串都有豬扒,牛扒,大蝦,腸仔,
菠蘿,青椒黃椒,洋蔥等等,真係要企喺到先睇得哂有啲乜,
而且睇到佢都幾多肉汁喺串燒滴落個燒烤板到.
店員會喺你面前,親自幫你拆啲肉肉出黎燒,
剪到細細件岩哂我咀型,味道方面啲肉係比較淡口,
應該冇用好多醬料醃過,可以食原汁原味咁,
燒好之後可以夾落生菜,加啲麵豉醬一齊食就冇咁膩啦!
每次燒菠蘿我都爭住食,真係燒完特別juicy,
仲有就係我愛嘅青黃椒,視覺味覺都一齊享受吖.
另外我地叫左芝士排骨6件,
冇記錯的話佢應該有5件,6件 & 8件俾你揀,
上檯見到啲芝士我真係忍唔住,好想食好想食啊!(爆)
排骨旁邊仲有我至愛嘅年糕同紫菜飯波波,開心死我.
排骨偏甜帶辣,食幾啖之後覺得越食越辣,
對於食到少辣嘅我黎講可以接受,排骨肉都好稔,
仍有少少嚼勁,唔係入口”妹”下就爛果隻,
甜甜辣辣嘅味道令我胃口暫時返左嚟.
睇下…一整件排骨包滿左芝士,
對於芝士控嘅我黎講真係滿足到不行了,
好感動,藥到病除一樣 (笑)
飲品方面我地叫左西柚 & 柚子特飲,
但我唔記得叫少甜,所以覺得甜左d,
飲到咁上下都係覺得甜,所以自己加左d水中和下比較好 (爆),
下次一定要記得叫少甜吖唔該.


text:
遲了的七個月
劉BB 在4月頭的時候已經七個月
體重: 11 KG (米芝蓮BB)
身長: 68cm
奶量: 4餐奶 + 一餐粥仔 (奶就6安 粥就半碗)
發展:
已經識得叫爸爸... 可以叫足一日, 爸到老公暈
曾經叫過一次媽 唔知係咪我聽錯喇..
識坐, 但坐得唔穩呀... 同埋好懶坐 反而中意爬
成日都爬 不過只爬兩步就會趴低
食, 麻麻地 主要係佢無耐性食
有時會嫌我餵得慢想企圖搶左個碗
食到一半之後有時會喊, 要扭奶
最愛都是飲奶奶
7個月暫時試過
水果: 蜜瓜, 蘋果, 香蕉, 梨
蔬果: 南瓜 蕃薯 蘿蔔 蕃茄 節瓜 粟米 薯仔
肉: 三文魚 同少量豬肉 (但佢唔中意)
零食: 白麵包 星星餅
佢食野好麻煩 如果果日係食蕃茄配豬肉 佢唔食 一定要配魚先食
飲水 如果唔係用佢的學習杯飲就唔飲
最愛星星餅 有時搭緊車 佢扭計 只有星星餅可以安撫佢
有試過佢喊到尖叫 (好騷擾人) 我就局住俾一粒星星餅等佢分下心
點知有個正義之士行埋黎話在車廂不准飲食 BB 都唔准
當然我知道道理上佢冇錯 但一個BB 擺一粒星星餅落口含住啫
係咪真係咁不能忍受呢?
不過都廢事出聲喇 唔想上YOUTUBE 俾人公審呀..
而家帶佢出街食飯特別麻煩 因為佢未坐到BB 椅 但又唔肯乖乖俾我揹住食
一定要坐大脾平起平坐 但好多手 隻手成日掃台上的碗碟
所以而家都唔多坐帶佢出街 或者一定要推BB 車先得
開始識認人 有次佢玩口水 我掌佢咀仔同埋話佢唔准 佢立即撲去老公身上
我抱佢都唔要 過左30分鐘後再抱先要返我
不過為左教好佢 我都係要做下惡果個架喇 始終我地無工人 無四大長大幫手
咩都係自己教 當然姨姨都好好會幫我教 不過始終唔係佢仔仔 佢都唔敢太惡
訓覺時會搵我 要我攬住佢訓 但佢睡相真係好差
半夜起身望下佢 佢一定去訓左去窗台或床尾 搞到我都冇覺好訓
最愛沖涼 無論幾時都好 只要可以沖涼佢就好開心 全程都笑晒
最BB 就係呢個時候了 哈哈


text:
2014年7月30日星期三
雪耳栗子姬松茸湯
近排加入咗 Facebook「素食青年」群組,原來有好多後生仔女都係食素嘅,當中自然有啲係因為宗教原因而食齋啦!有啲就係為咗個人健康而食素,有啲就更加無私,係為咗呢個地球環境而成為素食者,真係值得敬佩同加許!
喺群組裡面,大家都會分享一下自己嘅素食心得同 “傑作”,又會分享自己到過嘅素食餐廳,介紹菜式,環境及水準,真係知多好多嘢.
今晚又煲齋湯喇,呢次用料好豐富,細食嘅朋友淨係飲湯同食湯渣都已經夠哂飽!!
2014年7月27日星期日
麥芽糖清貨第四擊
啲麥芽糖每次都只係用好少份量,好似用極都用唔完!
整完紅豆雪糕之後都仲有啲 cream 剩,咁就不如索性整個 Pavé au chocolat,一次過幫手清兩樣嘢啦!
紅豆雪糕 Azuki Ice-cream
2014年7月24日星期四
試做甘酒
有無聽過甘酒呢樣嘢?我之前都唔知有呢樣嘢,都係睇《不使用砂糖的自然派 sweet 甜點》一書介紹先知!書內所有食譜都唔用雞蛋同奶類製品之外,就連精製糖同蜂蜜都唔會用,甘酒就係其中一種書中推介嘅天然甜味料.
其實書中都有教到點樣自製甘酒,但我一直都無整到,係因為呢本食譜內的材料份量,好多時都用容量而唔用重量去做單位,例如一杯麵粉,半杯油,1/4 杯糖等,我自己就好唔鍾意呢種計算用料嘅方法,覺得準成度唔夠準確,而且我自己又無 “杯”,所以一直都無諗過試整.
直到最近,喺 Youtube 度睇番日本型仔廚師啲舊片,發覺原來佢都有分享點整甘酒,不單只有 video 跟住學,清楚睇到整過製作過程同成品樣貌之外,最重要係用「克」去表達用量,對我嚟講就 user friendly 好多,所以我都起心去試整喇!
自家製意大利蛋麵 Homemade Egg Pasta
其實今次唔係第一次整 pasta,之前已經試整過一次,不過嗰次整時仲未買麵包機,所以用人手去搓麵糰.原來整 pasta 個麵糰係要相對整麵包麵糰乾身好多,上次因為無經驗,見個麵糰咁硬,好難搓,所以就一路整一路加水,雖然個麵糰都係整得成功,但到要切條時就即刻知衰喇,因為濕到好黐刀,就算切得到都鬆散唔到,total loss!!
依家有部麵包機,當然又心郁郁想再試多次啦!將所有材料倒入攪拌桶內,按 “烏冬及意粉麵糰” 模式就攪掂,卒之都成功做到喇!
消暑袪濕冬瓜粥
今日係大暑,即係一年之中最熱嘅一日,好彩我今日唔使出街,避免中暑.不過,匿喺間西斜屋度幾乎由朝做到晚,都唔好得去邊!唔係講笑,件衫濕到透就當然㗎啦,條底褲都一樣扭得水出,連面褲都濕埋!
大暑當日通常都會買包袪濕料煲冬瓜水,但我就對呢樣嘢無乜好感,由細飲到大都仲係覺得味道怪怪,媽咪可能都知道我唔多鍾意飲,所以間中都會用同樣材料煲成甜粥,咁就即刻唔同講法喇,好食好多!之前我都會買包袪濕料嚟煲呢個甜粥,但今年就偷懶喇,淨係用咗幾款豆加薏米去煲咋!
2014年7月22日星期二
沙茶黑椒芋頭栗子燜麵筋
2014年7月21日星期一
米粉麵包
今日又幫 Ernest 媽咪整麵包,咪睇見個樣平平無奇,但用料就一啲都唔平凡,因為呢次溝咗啲米粉入去整.Ernest 媽咪話食過用米粉整嘅麵包,質地煙煙韌韌,覺得好好食,叫我試吓整,但係我之前從未整過,所以開工之前都要做番少少功課!
做完一輪 research,知道基本上米粉含量越高,麵包個 size 就越細,高度就越矮,最理想就係用約 20 – 30% 米粉去代替小麥麵粉就最理想.另外,用米粉整嘅麵包係比一般麵包較乾身,所以最好就係用湯種法去做,提高保濕能力.
好喇,知道哂要注意嘅要點,咁就可以開工喇!
2014年7月15日星期二
打爛齋缽的糖醋排骨
大家都知我好少食肉,主要都係以素食為主,其實要我長期食全齋都絕對無乜問題,記得當年媽咪走嘅時候,就由當日起食足七七四十九日全齋,為媽咪做功德,當時完全唔覺得有任何問題,反而仲覺得乜咁快就食完四十九日齋嗱,或者可能係太傷心,根本對其他事物已經無乜感覺啦!
只要有人煮埋俾我食的話,食全齋對我嚟講其實真係無乜難度,但係要自己買餸煮飯的話,咁就真係難啲喇!點解咁講呢?身為廚房 CEO嘅你,每日嘅難題係乜呢?當然就係 “今晚食乜餸” 啦!!加上我份人又好奇怪,短期內都唔想食番同一樣餸,要次次唔同款式,就算幾好食嘅餸,我都最快要幾個月後先會重覆一次.喺咁嘅情況之下,唔食肉兼唔食五辛的話,可以選擇嘅都真係少好多,所以我久唔久都會食肉,費事諗菜式諗到頭都爆!!
近排都比較少食豬肉,而且突然間又好想食糖醋排骨,所以就買咗啲一字排嚟整.對我嚟講,呢次個糖醋排骨都夠哂破格,事關平時煮濃味餸菜我都係用急凍肉類,唔會用新鮮肉咁大嘥,點知今次又懵吓懵吓走去買新鮮排骨嚟整;正常應該用紹酒,但係懶就隨手拎起枝玫瑰露用就算;見到玫瑰露前面枝魚露,貪得意又落少少落去試吓,攪到完全都唔正宗!煮緊嘅時候又老人癡呆病發,邊煮邊試味,咁就出事喇!
涼瓜蘿蔔煮麵筋
今個月居然有成四日要食齋,印象中好似係首次出現呢個情況.今日係觀音誕,我當然會食全齋啦!
因為我習慣比較夜先食第三餐,通常都係夜晚十一,二點先食,無辦法啦,工作時間係咁,加上自己又住得遠,返到屋企先整嘢食,無可能會早囉!噚晚餐飯都係過咗子時先食,所以就要煮齋喇!
訂閱: 文章 (Atom)


text:
我都幾鍾意食香蕉,貪佢又香又甜,高纖維得嚟又飽肚,除咗可以就咁食之餘,食麥皮時加香蕉粒仲可以代替糖,壓成香蕉茸搽上烘脆多士上可以當果醬用,當然,更加可以用嚟整蛋糕啦!我依家只會去超市買果啲已經開始熟嘅香蕉,一來平啲,二來就係唔駛慢慢等佢熟,有時即日買返屋企已經可以食得,方便好多,唔駛慢慢等熟,有得睇無得食.
但係,香蕉有樣嘢麻煩,就係一但出現梅花點後,就幾乎全部一齊熟哂,有時食唔切的話,會變得熟過頭,好腍,甚至會發黑,為咗唔想嘥嘢,以前我會同老豆兩個人夾手夾腳嗱嗱聲全部食哂佢,但係依家可以唔駛咁啦,因為 Louisa 教咗我將啲熟香蕉剝皮,之後放入盒內,再放入冰格雪藏,咁就唔駛夾硬食哂佢啦!
解凍後嘅香蕉同新鮮香蕉無乜分別,唯一唔同嘅係水份相對比較多,所以唔好太早拎出嘅解凍,棧越整越濕!而且,冷藏過嘅香蕉解凍後一樣會變黑,所以最好都係臨用之前半個鐘先拎出嚟解凍.如果真係變得深色的話,可以加入適量檸檬汁拌勻,咁香蕉就會變番白 o架喇,因為檸檬汁係一樣抗氧化能力好高嘅食材,可以將已經氧化變黑嘅香蕉回復原本顏色.
今日晏晝先啱啱用咗啲冷藏香蕉嚟整合桃香蕉蛋糕,聽日會拎一條過去送俾學生 Michelle.至於味道同效果,同用新鮮香蕉整完全無異,一樣咁香濃,好味!


text:
2009年3月28日星期六
醫肚!食在士林夜市
由十分返回瑞芳大概7點3,拿拿林走上月台補票處買票返台北啦,我地Check過7點半左右應該有車返台北,點知原來唔係月台補票處買呀!月台長叫我地返落下面買,對住部自動售買機搞咗一大輪都搞唔掂,我地又無咁多散子喎,好彩咁啱有對情侶買緊飛,我地就問佢無散子點算好,佢就叫我地上返車站大堂買都可以喎!唉!我地經過大堂都唔知原來可以係呢度可以買到飛,點解一d指示都無呀!激鬼死我地呀!時間緊迫,我同文迪就以9秒9唬上大堂買飛喇!今次可以到"自強"車呀,舒服快捷,仲可以瞓番9個字呀!如果坐番嚟果陣架"區間車"就好難瞓得舒服喇,除咗SaSa!HEHE!
上咗車我地見到有四個靚位就拿拿林坐低啦,過咗一陣就有一班人揸住張飛好似搵位咁,我心諗有位就坐啦,仲要左揀右揀搞乜鬼呀?跟住問文迪攞張飛睇睇先知原來有編位呀!咁我就先去睇睇我地原本個坐位係邊先,已經比兩個阿毛同一個一伯坐咗,佢地問我係咪坐咗我個位,我話係呀,佢地就執埋包袱走咗喇,我就返去搵返文迪佢地啦,匯報咗頭先情況,決定去返我地正確位置,費事一陣比人趕走就瘀皮啦!
瞓咗一陣就已經到咗台北車站喇,跟著我地就過返去捷運台北站到劍潭站的士林夜市食晚餐喇!去到劍潭站差不多8點9喇,雨繼續落,話大唔大,話細又唔係細喎,想唔開傘又唔得,真係麻鬼煩!但士林夜市都係人山人海!
我好鐘意食蔥油餅,本來想去試街邊檔果間,最衰落雨,為有試呢間啦,完全唔掂呀!(此舖就在好好味的協力旺香雞排對面)
係呢度發現有阿Nat要我一定買比佢嘅"櫻花蝦豬肉紙",咁都好,唔使我地專登去搵阿蘇介紹果間,因為唔順路嘛!我地同老闆講價,買五送一得唔得,佢拎晒頭,跟住話買十送一就可以,好!就要十一盒啦!(都唔係好明?明明賣豬肉紙,點解舖名要叫"牛媽媽"喎!?
都唔明點解嚟親士林就必定要食蚵仔煎&炒花枝,兩樣我都唔係好啱食,潮州蠔仔餅好食好多!花枝又唔夠味,兩樣仲要鬼死咁多芡汁喎!NO GOOD!
係人都知士林最出名有大大大雞排,我地見到咁多人排隊都廢事采佢,好彩比我地見到有第二間賣香雞排,文迪話雖然無果間大雞排咁大件,但就好食好多(因為我無食過果間大大大雞排,唔知係乜味囉!)同埋果間好鬼衰,唔會幫你分開幾件囉,有時太出名係巴閉d啦,唔憂做嘛!我地邊食邊讚老闆娘做得好好味,可能遊人見我地食得咁開心又滋味,開始越來越多人幫襯,跟住老闆娘叫我地試埋鹹酥雞,我地話太多,如果可以要半份就會試囉,老闆娘諗咗陣,笑笑口話OK無問題,鹹酥雞都唔錯,不過都係雞排好味d!
食咗熱氣野,緊係要飲杯野清清熱啦!隔離就有間果汁店,雖然我唔鐘意食苦瓜,但係都要飲番杯台灣至出名嘅蜂蜜白苦瓜汁啦!飲咗一啖好鬼苦,要老闆再加d蜂蜜,呢個老闆又好好人喎,咁就好飲好多喇!
大腸包小腸究竟係乜傢伙?認得個女人呀!又係"食尚玩家"介紹過呀!原來係糯米腸包住豬肉腸!又係一間串舖-"一律不切",下次嚟要自己帶把刀先得呀!味道無乜特別,糯米腸油淋淋,淨係豬肉腸好食d!
七里香又係乜?真係幾香喎,出發前同文迪講過,一定要試七里香!原來係雞PatPat,燒香咗又幾好食喎!死喇,有點兒愛上她!
食到咁上下,我地就去咗附近商舖行陣街,雨繼續落不停,又要攞咗送比阿Natd手信,真係麻鬼煩!行到差不多十一點,又係時候食甜品宵夜喇,文迪介紹我地去食"阿忠冰店",叫咗個"花生奶雪花冰"&"芒果刨冰+雪糕",超大呀,一個人肯定食唔晒,二個人食到一半都好墀利,三個人唔食其他都可能搞得掂,四個人就啱啱好,不過我地叫咗兩款呀,無可能食得晒囉!一絲絲,軟綿綿又幾好食喎!
食食吓有個帥哥走埋嚟叫我地幫佢簽個名支持,我起初以為佢係d乜乜議員拉票,我地香港人喎,點支持你呀?佢仲話無問題喎!我望吓佢就發現佢身上有條用紅色紙整嘅帶子,帶子寫下"競選台灣型男",雖然帥哥唔係好型,不過我地四個就畫隻龜支持吓佢啦,佢都唔知幾開心呀!叫佢同SaSa影張相都話無問題呀!我估佢緊係做"戥穿石"比人玩啦!
士林夜市開始人流少咗好多,我就問文迪,捷運尾班車幾點呀?大家才醒覺都好夜喇,即刻問吓靚姐知唔知幾點啦,佢以為我地問夜市收幾點喎,比佢激死,跟住佢話收11:45-12:00左右,我地睇睇錶,原來已經11:35喇,嚇得我地拿拿林埋單走人啦!好彩趕得切!返到酒店梳洗完都已經點幾鐘,但係我同SaSa又掛住睇台灣綜藝節目,睇到成3點都未瞓!嘩!唔得喇,聽日仲要去小人國嘛,勒令SaSa瞓覺!
Day 2 END!
士林夜市
劍潭站1號出口
http://1112.travel-web.com.tw/


text:
2014年8月7日 星期四
22個月
「ABCDEFG...」嘻...我去完旅行返咗來差唔多成個星期啦﹗不過媽媽話旅行返來好忙,要爭取時間休息又要執屋來個大清潔,D相仲未得閒揀,遊記未咁快出得街住,咁就準時出咗我篇22個月成長日誌先啦﹗
先講飲食狀況啦,都係一日四餐早午晚加下午茶,只係朝早會飲奶,係屋企的話主打食BB餐,但出街都多咗食大人食物,尤其係之前去旅行,只得兩餐係媽媽自己煮(艾菲:仲要煮完唔食添),不過去旅行時胃口好差, 幾乎絕食咁滯每餐只肯食1/4碗飯(平時胃口好時可以食到碗半飯㗎﹗),唔肯自己食之餘,仲好鐘意摞返D食物出來,而且會揀飲擇食話唔食菜唔食粟米唔食飯只食肉,搞到肥肚腩都縮晒,直至返到香港第二日去婆婆到走一轉先慢慢回復返正常.
後來爸爸同我刷牙時終於發現我右上顎爆咗一角仔大牙出來,另外都見到下顎兩舊牙骨開始現出來,佢哋先明點解我呢排成日唔願食飯又成日咬人,媽媽話念在我22個月仲係得八隻牙,難得有牙肯生出來就姑且包容吓我喎.
超鐘意食玉子燒,雪糕,蛋糕,布甸之類嘅甜品(艾菲:始終都係為食底),就算出牙唔願食正餐都搶住要食,而咁多樣美食之中蛋糕係至愛,鐘意到食完唔夠喉會發忟,試過有次媽媽問我食唔食雪糕,我即刻九秒九拉咗餐枱碟cup cake落地,又試過有次游完水返屋企前媽媽帶我入美心買瑞士卷,第二次游完水落巴士我就拉媽媽埋去同佢講「買蛋糕」.
瞓覺就依舊唔使大人操心,夜晚十點半左右落床十一點左右瞓著,一瞓就瞓到第二朝九點幾十點先起身,少咗半夜醒咗眼碌碌唔瞓返嘅情況,但就多咗發開口夢成日話「唔要XXX」,同埋成日咋咋啼啼想同爸爸媽媽一齊瞓扭瞓大人床(艾菲:呢D要求當然係即時畀艾菲reject啦),至於晏覺就一日一次,係屋企無人騷擾的話隨時瞓到三個鐘,就算去旅行都一樣咁瞓得,只要爸爸媽媽叫我瞓一陣,我就會自己坐係car seat或者BB車到瞓,最勁一次試過瞓到兩個鐘添呀﹗
活動能力無咩特別進展,只係入字腳好似好咗少少,同玩豬仔車叻咗行得快咗,仲係未識得離地跳(艾菲:只係識原地un),宜家日日係屋企都無時停,不停來回跑同擒來擒去,出街就少咗扭抱,就算扭都係扭爸爸抱,但就成日甩開大人手唔畀大人拖,自己一支箭咁狂奔,呢D時候媽媽就會兇我話再跑就佢抱,通常我會應佢「唔要媽媽要爸爸」,之後就乖乖拖實爸爸慢慢行.
開始有大哥哥嘅風範,得閒會拎屋企個BB公仔來呵同攬,大人叫我換片時我會幫埋D公仔換,一見到表妹都會埋去錫佢摸佢,媽媽叫我幫手餵奶就拎實奶樽唔放, 試過有次大人食飯叫我幫手睇實瞓係床嘅表妹,之後姨媽抱走表妹問我表妹去咗邊,我就好緊張咁通屋走搵表妹,直至姨媽抱返表妹出來我先笑得出,而我係屋企都好鐘意幫手做家務,日日媽媽收衫都搶住同佢收衫夾,有次媽媽病咗唔願郁我就拎把私伙掃把仔幫佢掃地,同媽媽去街時又會主動幫手拎嘢,等媽媽買嘢可以買得輕鬆D.
我同好多男仔一樣係標準車迷,爸爸媽媽老遠帶我去日本周圍玩,都唔及帶我坐火車坐巴士咁興奮,自從我哋自駕遊咗幾日之後就日日叫「爸爸渣車車」,返到來經過停車場又會求其指住架車話「我要坐呢架車」,就連媽媽平日同我換片都要講數要佢應承「換咗片可以玩車車」先,有次畀媽媽罰完企聽完一大輪道理,我都只係喊住回應一句「我無車車玩啦﹗」(艾菲:講到勁可憐咁嘅聲),搞到媽媽都唔知好嬲定好笑.
基本自理能力都係keep住無退步,最叻係終於學識刷牙D水係唔吞落肚要bu出來,呢個月嘅potty training無特別點train,開始唔鐘意條片焗住pat pat,亦講到自己wee緊,就係踏唔出第一步係廁所wee,至於poo poo就畀爸爸媽媽大讚well done,佢哋已經無特別捉我去poo,而係我自己主動話poo,就算去旅行十幾日都係咁做,成個月都無出過事,有次等過馬路時同爸爸媽媽話想poo,仲可以忍到佢哋過完馬路走入商場搵廁所先poo添﹗
講嘢越來越叻, 講到唔停口咁滯,出街不停做現場直播將見到嘅嘢講返出來,就算無人同我講嘢我都會照講,宜家講嘅嘢已經絕大部分係人話,除咗畀媽媽問我點解唔聽話時先講BB話(艾菲:講完之後仲要偷笑),少講單字多數都係講句子,可以好清楚表達到自己意願,例如「唔要媽媽餵,謙謙餵」,「宜家行啦」,「謙謙要食藍莓」,「開咗冷氣唔使開風扇」,「唔使驚,爸爸係到,媽媽係到」,「媽媽受傷呀」,依然好好唱口成日唱歌,開始記得「ABC」同「Twinkle Twinkle Little Star」D歌詞,仲識得同媽媽點唱指定要佢唱某首歌添﹗
最後又係講吓我嘅情感發展,媽媽形容我呢個月嘅trouble 2情況都係反反覆覆時好時壞,有時可以好合作好聽話,有時D衰嘢又會全部返晒來,好似戒咗一陣嘅摞地轉眼又出現返,有時明知自己唔啱做咗壞事,媽媽都未出聲話我,我已經發脾氣坐咗係地下,不過好在開始聽得明道理,有時媽媽同我傾吓解釋吓都OK,已經無之前溝通唔到咁惡搞.
仲係安全意識好高,去到陌生地方要warm up吓先接受到,尤其去旅行期間就最覺,頭幾晚都要住唔同酒店,無喊但就變咗好失控咁四圍走,邊個行開就大叫邊個,就算媽媽攬實都仲係會表現好不安,直至中間有幾晚住同一間酒店,情況先開始好轉正常返,見到陌生人有時都會扮怕醜暱埋,不過有時又會好主動咁去撩D姨姨姐姐玩,氹到人哋鬼咁開心.
訂閱: 張貼留言 (Atom)


text:
佢中文名叫羅厚恩 , 呢個賤男同佢肥仔Partner "Alex"係不同網上交友區或者援交區搵食 . 以下係佢同佢肥仔Partner "Alex" 既呃女技倆 .
手法一 :
對Trade-girl , 佢最多用既手法係以銀行Block左Account為由 , 同女事主講只係得數百元係袋 , 千幾鈫咁少吾會走左你 , 又話會包你所以吾會為左少少錢呃你搞到大家吾開心 . 數日後 , 囡囡當然搵吾返個賤人 , 因為佢係用儲值咭 , 所以係吾會比你搵到佢 .
手法二 :
最鍾意博人同情 , 一時又話同個老婆分開左 , 一時直情話個老婆死左 , 話雖然有錢生意上左岸 , 但好多時吾開心 , 吾想剩係要SEX , 想要有愛 . 扮到好細心咁揼D女仔 , 令佢地上釣 , 然後再呃佢地 .
佢吾會立即同個囡囡Trade , 佢會以相約囡囡飲杯野先陪養情調 , 有時佢個Partner肥仔Alex會同時間出現 , 佢地倆個會夾住口供一個扮好人 , 另一個扮衰人 , 從中捉個囡囡既弱點 , 令到囡囡將佢自己所有野透露晒比呢對賤人知道 . 當囡囡事後知道受騙 , 一來由於囡囡怕個賤人有齊自己既所有資料 , 包括地址 , 電話 , 甚至連囡囡所屬公司既資料 , 驚佢吾知會做D咩 , 二來被騙金額吾太多 , 報警亦難於啓齒 , 所以好多囡囡都吾敢出聲 , 白白咁比呢對狗種賤人呃 !
手法四 :
當佢約左囡囡出來飲野 , 當傾到唔啱嗰陣 , 佢地會話囡囡入來之前巳經影左佢相 , 佢地會話 : “如果你都係咁差既態度 , 我地吾想同你講落去 , 但會post你張相上網 , 爆你係Trade-girl等等 .”令囡囡就範 !
佢最鍾意係用請囡囡去旅行來呃人 , 有個個案係佢用吾同既借口要個囡囡出左機票錢先 , 然後答應個囡囡包旅行所有駛費 , 佢會要求囡囡比左張機票佢先 , 其實佢會DEPOSITE左張機票 , 然後搵間平既公司買套票從中賺取差額 , 如果囡囡吾去 , 佢就會大吵大鬧 , Even 囡囡攞返機票 , 都係會蝕個差價 .
總結 :


text:
話咁快2015年已經嚟到7月,今年我哋都入咗好多新嘅面膜,
講到最深得我心嘅面膜頭三甲,Dr. Grand+臍帶血幹細胞面膜絶對入選無誤!
市面上面膜款式之多,真係令人眼花暸亂,我哋TAG Concept選擇最多嘅護膚品產品都係面膜.
有啲面膜可以日日敷,有啲面膜一星期敷厔兩次就夠,有啲面膜就有哂療程指引講明要連續敷幾日,而且要敷足一個月咁.
同時,係價錢方面亦平有平敷,貴有貴敷.對於敷平mask,有人話敷咗其實無感覺,只係總比乜都唔做好,喺心理上會好過啲!
個人覺得平mask都有好貨色,不過就要睇下睇你識唔識揀啦!
今次講嘅mask.,絶對係靚嘢正嘢,所以佢都算係「貴」嘢來的,呢個「貴」,係stand for珍貴!
皆因一塊Dr. Grand+臍帶血幹細胞面膜就有23ml高濃縮精華液,
內裡仲蘊含5%人體臍帶血幹細胞培養液,
對於改善幼紋,鎮靜皮膚,深層保濕都有非常非常優越嘅效果!
敷完一盒,亦即係三塊,係一定一定會見上述嘅三大效果!
佢嘅超強保濕力配合埋改善幼紋功效,係直情可以令你嘅膚質柔滑咗,
有一種唔使用顯微鏡都感覺到自已皮膚texture細緻咗嘅感覺,無咁粗糙.
由打開包裝個一刻,已經被佢嘅無色無味吸引,面膜之中要揾一款完全無味嘅,真係買少見少.
平時嘅面膜,無論棉質/紙質/纖維膜質地都好,
多多少少都會有啲香味,有啲可能都係因為加入咗香料成份,
如果好不幸遇上一隻用咗嘅刺激性較高嘅香料原料,引起敏感咁就大獲啦!
用Dr. Grand+就完全唔使擔心呢個問題,因為佢根本不含任何合成香成份,令你用得更安心!
最後質地,cutting,精華份量我都俾滿分!真係如產品介紹所講嘅
100%貼服力+0罅隙+0空氣小氣泡!
特別係剪裁方面,比起Dr. Althea水光針mask,臍帶血幹細胞面膜真係高分啲,
目測粗略估計佢可以輕鬆cover到全臉超過95%嘅肌膚!


text:
唔知有冇姊妹喺10/17 晚上都參加左 呢? 不過唔算好多人去左
話說之前喺婚紗展度行過呢個攤位, 認識了呢間公司, 同其中一位大妗姐 珍姐 傾過計
其實我不嬲都鍾意呢d 中式傳統老土嘢 :p 裙褂呀,大妗姐,新郎著馬褂之類. 重口味如新娘坐轎, 兄弟拎 '迎親' 牌之類, 我都好ok ga, 哈哈哈 ^o^
果日喺婚展同珍姐好簡短咁講過兩句, 交換email 聯絡, 覺得同佢講野好舒服, 佢好好口才, 個樣一臉福相,大妗相, 好想幫襯佢
返到佢問佢地拎價錢表啦, 嘩, 都幾貴架喎. 但冇格過價唔知算係幾貴. 後來問埋心之婚禮嘅大妗服務價錢表, 差唔多平成半呀...呢一刻就知呢間野真係貴野
本來唔打算join 架喇, 加上問左photog, 佢話佢個partner photog 好識講好意頭說話, 叫我地唔使搵大妗姐喎
咁我好開心啦, 可以慳返筆嘛
間公司send 左email 黎話有呢個講座, 預左係sell 佢地服務ga la, 但呀master 覺得聽下無妨, so 去下啦.
個talk 唔算多人聽, 我諗有10幾廿個聽眾啩. 妗姐個個著晒喜慶唐裝, 一字排開, 晒馬!
我靜雞雞問身邊嘅master (佢逼我喺blog 度要咁叫佢 /_\), 邊度有得買呢d 衫....好靚呀... XDDD 佢當然答我唔到啦
個talk 嘅內容冇乜特別, 都係介紹下香港呢個中西文化交融嘅地方, 婚禮習俗通常會有啲咩~ 如果係資深嘅wow友睇得blog 多, 好多嘢都知道晒架喇~ 係志在同大妗姐傾多句計諗下係咪真係用佢
個talk 完左後我地搵珍姐傾多兩句, 問左佢好多不同嘅問題, 表達自己嘅concern, 例如,
- 我冇搵師父擇日, 你識唔識得幫我揭下通勝睇下果日有冇咩問題呀 --> 冇問題. 仲可以幫手睇埋過大禮日子. 如果真係有相撞都唔使太擔心, 佢都會有化解嘅方法 (呢樣最緊要, 我揀果日其實有少少問題, 我想做d 野令自己心安) 佢識揭下通勝同埋睇下我地d 面相咁
- 兩家親戚唔多, 請大妗會唔會唔知有咩用呢 --> 就係少親戚先更加要請大妗呀, 場面冇咁冷清 (haha, 都係sell, 不過我接受, 因為我都真係有d 驚冷清)
- 酒店出門, 即日回門, 流程上夾唔夾到, 點做呢 --> 冇問題, 好多客都係咁, 可以根據我地情況作出安排. 詳情稍後再定
- 有些親戚要講普通話, 真係要加錢嗎? --> 講左一輪唔記得乜野, 總之唔使加
- 即日回門, 真係要加錢嗎? --> 又係講左一輪唔記得乜野, 總之我get 到嘅係, 成個早上+中午預左俾我, 如果唔係太大型嘅回門/ 長時間, 唔使加錢.
我覺得請大妗有樣好就係成個朝早都好似有個主持人咁幫你打點事情, 除左時間, 流程, 佢仲會幫你同攝影師夾點同親戚影相. 但當然好多攝影師已經駕輕就熟, 做埋半個大妗. 我就覺得有埋大妗會再熱鬧d, 令到大家好開心~~~ ^^ 同埋身邊冇朋友試過咁做, 覺得好得意 ^^
經過仔細考慮, 我同master 都覺得真係想請佢, so 剛剛打左電話約佢下星期上佢公司傾嘢+confirm, 要落50% 訂. 好開心呀, 如果落實, 就會係我同master 喺求婚後第一樣為我地嘅大日子俾錢嘅item喇~~~ ^3^
佢地嘅網址for 大家參考下: www.chinesewedding.com.hk


text:
雨 > 陰
行程~ 長隆野生動物世界 > HK
年紀大, 個人就懶, 我地8點幾先到白虎餐廳享用早餐, 個場好大, 但坐近白老虎既位置就一個都無了, 我們唯有坐近食物位置啦
另一面有紅鶴
大部份都係中式早點, 種類都算多, 味道都可以啦
有白老虎出黎影合照呀
原來我地都唔係太遲黎食, 走時見到門口有一大批人群正排隊等入場呀
乘酒店專車, 大約5MINS到動物園喇~ 最期待既一天
不過今日天氣好差間中毛毛細雨
火烈鳥
彎角劍羚
黑犀牛
好多黑天鵝呀, 第一次見黑天鵝
灰色呢隻就係醜小鴨, 我覺得好可愛, 一D都唔醜WOR, 唔知大個左係白天鵝定黑天鵝呢
銀虎
金虎
白虎
三隻老虎仔係度玩
BB虎
好得意, 好似貓仔
30元有得餵老虎BB, 雖然貴左D, 但有得摸虎BB我當然唔放過啦
我就係要餵呢隻虎BB食奶喇, 只有兩個月已經咁大隻
長頸鹿又係我要餵飼既目標, 15元餵草俾佢地食
白袋鼠
第一次見到樹熊, 超可愛呀
袋鼠, 樹熊都見晒, 今次真係唔使去澳洲...不過呢度無得親親他, 又好似差緊D
唔好食又貴既午餐
新開既侏羅紀森林, 入面有一些真既鳥類, 其他當然是假既恐龍啦
呢隻大咀鳥靚到好似假咁
好貪玩既馬騮仔
孔雀, 等左一陣佢都唔肯開屏
到達乘車遊覽區, 可以坐佢既遊覽專車, 如果有私家車既可以自己駕車入區內自由睇動物, 我地係大陸又點會有車呢, 唯有坐遊覽車啦
鴯鶓
有隻大鴯鶓係路上
有車人仕真係FREE到爆, 影幾耐都可以
終於見到孔雀開屏呀
白牦牛
雙峰駱駝
駱駝騷擾遊客
黑頸鶴
小象好得意呀
棕熊
終於見到萬獸之王~非洲獅喇
黃狼
白犀牛
河馬
大彎角羚
今日得好少熊貓, 仲要隻隻都係係度瞓覺唔采人
黑熊
今日超滿足呀, 睇左好多動物, 仲有機會摸虎BB, 有機會再來一定要再親親牠呢
離開動物園我地就趕返酒店搭車出碼頭搭船返HK


text:
估唔到宜家既我會對尿片進行研究比較,真係做左阿媽係唔同d,哈哈~
基本上除左產前買過2包特價Huggies New Born之外,囡囡既尿片一直都有朋友們既贊助,到宜家都仲未用完~
初生時用左2包Huggies New Born(自己買),4包Pampers初生寶寶之後就同囡囡轉左用細碼尿片勒, 5大包細碼Pampers(每包72片),用到宜家都仲用緊,不過應該就黎用完啦~
雖然真正用家係囡囡,不過佢唔識表達,咁唯有我呢個媽媽幫下眼啦~
我覺得不論初生碼還是細碼,Huggies都比Pampers細,細粒B應該用Huggies fit d,不過我記得Pampers初生寶寶既尿濕顯示比Huggies New Born易睇,所以我覺得兩隻既初生碼都ok~
轉細碼時,第一次係用Huggies細碼試用裝,點知個次已經爆屎上背....跟住開始用朋友們送既Pampers細碼,細碼已經無左尿濕顯示呢樣野,不過我覺得防漏做得幾好,so far都無試過漏尿,就算瞓成晚(10個鐘)無換都ok~但係Pampers一樣成日發生爆屎上背事件,有排差唔多一日一次,真係激到想死....所以唯有同囡囡著得緊d,但係又令到大脾位紅晒,所以其實想轉中碼好耐架啦...後期唔知係咪我地識得同囡囡著,爆屎事件少左好多(不過都係爆屎既邊緣架啦),睥位亦無咁紅~
終於就黎用完手頭上既細碼尿片,我想同囡囡試下其他日本牌子,多謝之前朋友送左一包Neipi中碼,而相中包Huggies中碼就係Huggies promote送既,另外個包Merries就係琴晚路經卓悅見做減價買既,因為聽得太多人話好用,但係唔係度度有得賣,就算有得賣又話成日斷貨,所以好想買黎試下...琴晚係卓悅都係見到得番一包中碼咋....特價左都要$98(42片裝),其實我覺得好貴,不過同街價比好似已經平左,所以都買包番屋企試下啦~
唔知各中碼尿片既表現又如何呢?其實仲有幾隻牌子都想試架,好似GooN大王,Unicharm winnie the pooh....無諗到用尿片都咁多學問,大家又有咩心得呢?


text:
睇到朋友仔對BB既渴求,希望佢有好消息俾我知啦~~
而我呢一刻對於BB既問題都係15/16...
想有bb好大程度上係因為老公既關係,佢時時都會望住我發左福既肚腩問我係咪有左,宜家仲會睇埋一d講懷孕既專欄,番到屋企仲會叫我睇添~~當然,佢都係講笑既成份居多,不過唔多唔少都反映到佢想我幫佢生既慾望!
我其實唔抗拒有bb既,不過眼見身邊升左級做人媽媽既朋友既生活,我又有d擔心...個種無微不至既照顧對我黎講好似一個好重既負擔(在我旁觀者既眼中,真係好似無左自我既生活),我好懷疑究竟我可唔可以做得到...仲要我有個觀念係唔會請人湊BB,亦唔想勞煩99...即係我唔想假手於人,咁我又諗我係咪真係可以全職去湊BB呢...但又有D保留
不過,當係順其自然既情況下都無懷孕,我又開始擔心究竟係咪自己生理上有咩問題呢....不過我又覺得未至於要去睇醫生既地步...但係點解有朋友咁難有BB,但係有朋友咁容易就有呢...呢D咁懸殊既情況著實令我好費解...有既唔想要,想要既又無....perfect match既timing似乎好少發生喎
好在都係過左一年既二人世界,我同老公講過我希望最少有2年二人世界先生bb...仲有時間...希望perfect match既timing可以發生係我身上


text:
2014年10月9日星期四
長大成人
當講求效率乜都要快嘅香港,主要幹道都要讓路俾內心憤怒而堅決嘅市民,確實震憾同感動.香港人一洗平日功利現實又細膽嘅形象,裏頭嘅人雖則憤怒,但比平日更風度翩翩,話係示威但井然有序,互相愛護兼夾愛護環境,比平日街上面逼到實一實,但又冷漠疏離好不知幾多倍.其實,我一直打定輸數,拖泥帶水嘅佔中,佔極都係得個樣,到講到口嗅嘅嘢生咗出嚟,重要生到出嚟咁正咁靚,化為人人有份嘅遮打運動,真係振奮到不得了.錦上添花爆多咗個旺角同銅鑼灣,絕對有平分春色之勢,區區各有睇頭各有可愛.先前兩大旺區可避則避嘅人多擠逼抖唔到氣,直頭係有復活嘅神聖,光復嘅喜悅,心想有幸見證此景,先算喺香港活過.佢哋有如啲啱啱出世嘅BB,時時刻刻見都有睇唔厭嘅可愛,新增嘅橫額帳蓬就係佢哋嘅一條新頭髮,一隻新牙,每樣都充滿朝氣,覺得佢哋好快就會大個仔大個女.
呢個美好嘅幻象,一直維持到上個禮拜五.原來生得好地地嘅BB,可以畀人無端白事,卑劣咁掐一下,鋤一下,扑一下,新生出嚟嘅頭髮扯斷,牙齒脫落,不似人形,有個營養不足嘅么折咗.大家見狀,又一個一個走返出嚟,好好保護新生命.更磨人嘅可能唔係實實在在嘅明罵暗打,而係空穴來風未必無因嘅謠言,一次一次覺得自己就快要為佢哋犧牲,一次一次覺得自己被欺騙,但亦只能寧可信其有.幾攰大家都要坐喺度,感受或明或暗嘅各式攻擊.真係攰到要返歸,又硬係心掛掛,第二日起身第一件事,就係要睇睇面書,確保寶寶安然.的而且確,近日只要得閒,係冇理由唔去探佢哋.就算唔得閒都要探,可想而之佢哋嘅地位,就好似要去朝聖咁.
尋日下晝,我驚星期一人少,走咗出去.由金鐘地鐵站C出口一出,我已經好習慣行出去就係行出大馬路,好習慣呢幾個地方係行人專區,好習慣呢度好似另一個香港.或者係慢慢長大咗,雖然每次嚟都一定有新發現,但之前嘅震憾慢慢化為日常生活嘅一部分,雖然依然持之而行,但有時又覺得做與不做,其實可有可無,大概有啲似返教會,喺一個所有人事物都肯定自己深信嘅事嘅環境,聽得太多做得太多自己深信嘅事,過分強調反而顯得有啲唔可信,開始有啲模糊.有時,呢度又有啲似公園,喺秋風同柔和日光下,坐住享受生活嘅人.當然,呢啲都係政府拖字訣之下生出嚟嘅假象.
我而家坐咗係夏慤道匯豐對出嘅嗰條壆度,睇住夏慤道上金鐘嘅天橋,嗰條成日夜晚搭車過九龍會經嘅天橋,有疏落嘅人向兩個方向散步緩慢咁行,除咗「示威」嘅一群,都好似有唔少放工嘅人,打一條舒適嘅行人路回府,細心睇吓一座座高樓大廈同天橋,同埋中間嘅天空其實係咩樣.又有數個飲得略醉嘅西裝友,喺條馬路上嬉戲.
坐喺夏慤道嘅中間,先知原來夏慤道嘅西行線比東行線高咗唔少.當夏慤道去到政總出面,成條路嘅最高點係中間,西行線同東行線都斜咗落去,所以最好嘅坐法一定係靠住個駁,雖然硬係覺得啲嘢會跌咗出去.
我好努力咁撈喺個池入面最深而最中嘅想法,但硬係撈唔到,只能捉住橫節末節,亦只好如此.我真怕我唔記得嚟呢度嘅原因,而唔係為做而做.我亦記得我同自己講過要堅持,堅持係行動,更係心態.佢已經唔係BB,冇得期望佢日日都咁可愛,咁有驚喜,咁大上大落.但佢都係要養,要照顧,先至會長大成人,先至會自立門戶,先至唔使我哋掛心(雖說長憂九十九).到時,就係我哋靠返佢轉頭.
於 12:34 下午
沒有留言:
訂閱: 發佈留言 (Atom)


text:
星期三,唔駛返工,但心掛掛.知道老闆突然要飛(佢呢輪已經分身乏術架啦,家陣又要掉低晒d野,真係倒瀉咗籮蟹呀),驚個替工搞唔掂,又要搖控一大輪,又要打好幾個電話去停呢樣,取消果樣,上埋網睇下公司d in-coming emails有冇突發事件,又搞一輪.
點解我唔銷假?因為我下晝安排咗d野係屯門做,要撲黎撲去我仲煩,都係搖控算啦.
下午三點幾,同爸爸去咗呢度食下午茶.入座之前侍應提醒我地三點九前要落晒單,因為佢地要截數.冇所謂啦,就咁揀幾樣野食唧,好快唧.
只限星期一至五既下午茶餐分$26,$30同$32三種,全部都送豆漿一杯,可惜係凍既,我聽到隔離檯問可唔可以叮返熱呀?但侍應話呢度冇微波爐,幫佢唔到;其實天寒地凍,你估人人都飲得凍野既咩?一係佢就要人俾錢加熱啦.
雖然迷你涼菜只係十蚊,但唔多抵食.
呢碟油炆小竹筍,我地食晒所有野,佢催我地埋晒單,都未上到,唔係一早就整定既咩?係咪有d離奇呢?味道?普通啦.
$32既冬菰雞肉拉麵,冬菰雞肉係事先炒咗放埋一邊既涼野,等d麵灼咗,加係上面再加湯既,所以好明顯咁見到d湯係鴛鴦色既.味道不過不失啦,又未至於唔夠熱既.
湯麵係跟點心既,爸爸必食既素菜包.平日單叫,三粒要$26.家陣兩粒加埋碗麵只係$32,又唔駛加一,又有豆漿送.
我地揀咗婆婆粗炒,同午膳時間食既咁上下大,只係隻碟唔同形狀唧,所以平日去食下午茶,相對黎講算係平架啦.
咁埋單只係$72,下午茶時段係唔駛加一既.


text:
星期五, 3月 30
意志
呢個月跌番千點落嚟, 尐人又轉睇為淡了. 技術上又見番黃金向上叉, 但現已跌番牛熊以下, 反正呢幾年都係咁上上下下嘞, 估得到, 都係賺多個十個八個, 平均咁個預估都係零啩, 仲未計個尐使費同心力, 血壓都高埋. 如追高殺跌, 咁就要輸多過大市十個八個囉, 至少. 現仲西風壓倒東風, 個邊日日有好消息, 呢邊話要降低增長至 7.5, 正路緊係落注係賺硬, 降低番尐高風險, 横掂都係低回報而已. 原材料股都而經做唒預告, 咁路向都係不離環保同內部消費, 但呢兩瓣都係一樣死咗, 真係唔知想點.
尐邪惡民企又嚟多浪爆煲, 都係預期之內. 個隻地下, 條數好到加零一, 仲話要增長一半咁話, 但數就慢慢找; 隻靜向話高現金, 派息好鬼箋, 但做咗咁耐, 都要回籠番尐, 頂唔到嗎, 咁又兩三日跌番幾成, 仲未計上年跌個尐. 咁投資如只係識睇吓尐比率既話, 連現金流同酸試現金項街外數都唔睇緊既話, 真係多多都唔夠輸.
巴西尐增長若有若無, 都係要減息架嘞, PBR 都係無運行, 但買都買佢估值低, 都無變啩. 長息呢個幾月真係有尐勢頭, 美市都真係做得唔錯, MFC 應仲有得去既. 中鋁同大眾真係唔知想點, 尐跌阿Q 咁諗係咪幫我縮注呢? 中鋁同其他材料股走勢基本一樣, 但彈上去佢就差過人, 怕且要諗下換吓馬嘞.
呎次選舉, 尐最高公信力報做咗做王者, 謊報變咗西方, 西方變咗左邊, 仲未計個尐忽然甜咗既財演同博瓜. 有尐人會寧唒頭, 但係亙相攻訐下, 市民係咪知多咗, 尐從政者未來係咪會顧慮多咗, 咁怕且唔係温良恭儉, 所謂持正做到啩, 但偏聴偏情緊係死得, 之所以呢排連小私同文海都多咗人買, 睇吓個字花點畫好過尐信誓旦旦咯. 前夕尐人話緃横投白, 但商人就係商人, 一切都係從利益出發, 個大局都都係局部癱瘓政制嚟尋租, 又點會真心去追求民主, 又點會逆上高意先, 仲話要投畀白鴿, 發夢無咁早. 民主派都係心知無可能以小攻大, 都係擺下姿勢而已, 如有大志, 就唔會話投白, 應一早搞聯合陣線, 輸都無所謂, 真係連底牌都蘇埋, 連執政既意志都無, 仲搞乜鬼政治, 寫博好過囉.
訂閱: 發佈留言 (Atom)


text:
踏入最後一個月, 仲有1個星期37w就算足月喇!
整個懷孕期可謂得到眷顧, 輕輕鬆鬆
時間先過得咁快 記得: 驗到懷孕 心情既驚又喜 等過3個月 無咩害喜, 只係渴睡, 時間過得好慢 12週驗完唐氏 放低第一塊大石 20週照完結構 放低第二塊石頭 20-28週 簡直以為自己無懷孕咁, 超級蜜月期 踏入28週 突然覺得時間點解過得咁快 踏入30週 懷孕初期攰&眼瞓的感覺返番黎 踏入32週 開始好唔捨得bb 踏入36週 感覺迫到埋身, 既唔捨得又好期待 整個懷孕期40週, 好似好長, 其實當你身處其中, 真係過得好快 人地話, bb出世後時間過得仲快 人就係咁矛盾, 又想bb快高長大, 又唔捨得佢大得咁快 呢種心情懷孕期已經感覺到 最唔捨得bb胎動感覺 出左世後無得再自由自在周圍去 無左二人世界, 無左旅行, 無左好多人生樂趣 但多左的係另一個世界, 多左個人仔陪自己 旅行可以再去, 人生樂趣可以重拾 但bb帶黎的歡樂, 係無其他野可以代替 小b未出世, 我未體會到 但好希望呢個都係我的心情寫照 小b係我同老公的心血結晶 呢段懷孕期, 老公盡力保護同愛錫我 過程未必做得完美, 但我知道佢的心意 希望日後小b爸爸繼續守護我, 仲有小b 咁耐以黎都無同各位姨姨見過面, 因為我怕羞 左邊係我6個月時, 右邊已經係7個月喇 每次影相我都係痴埋胎盤度, 俾個37面人睇, 我覺得咁樣靚仔d 媽媽每次見到呢張相都問, 點解只係1個月我個樣變左咁多 由鼻尖尖變左大鼻仔 ; 由薄咀唇變左孖潤腸 我都唔知點解, 呢d唔到我控制 不過我知道無論變咩樣, 媽咪爸爸都係咁錫我
養兒100歲, 長憂99
希望bb精乖伶俐, 聽教聽話, 係我地屋企成長得健康快樂
BB車係最遲confirm的一個項目
老公話bb有排未坐, 唔使咁早買 有人亦建議等bb出世後帶佢試坐先決定 開頭都諗住遲d買, 但唔鍾意拖住d事未做的感覺 成日想早d決定埋 加上滿月後其實已經可以帶bb出街 雖然可以抱, 但到時有架車仔唔想抱可以多個選擇 睇黎睇去, 開頭target日本車 離不開因為輕同可以雙向 Combi最多人用, 價錢實惠 但款真係唔太trendy, 要揀都可以勉強揀架深色 跟住target Aprica, 同樣係日本車 款式好好多, 睇中佢架680波點款 好鍾意架, 但老公話男仔用波點好似怪怪地 仲要佢咁大個男人推住呢架車出街, 唔係好想 但我真係好鍾意, 周圍格價 最平係愛嬰紡$2,900 但其實以日本車黎講就唔係好抵 始終日本車sell輕身, 另一面就係無咁穩陣 由於轆細, 推起上黎自然感覺輕飄飄, 同埋無咁流暢 有d款甚至鎖左轆, 都好似會推得郁咁, 唔太安全 再睇番一開始驚重的歐洲車 比較多人用係Peg Perego P3好多媽媽大讚, bb坐得好安全 座位闊落唔使驚bb唔舒服 但對我黎講真係太重 我地無車, 自己帶bb出街好吃力 有唔少媽媽話用耐左手痛, 要轉細車, 所以唔考慮 退而考慮係較輕身的SI, 但都有7.5kg 老公試推過讚不絕口, 話日本車真係無得比 價錢同Aprica 680差唔多, 但穩陣流暢好多 鋼水完全唔同, 學sales話齋 大人買車日本同歐洲車價錢差唔多, 都買歐洲車啦 最後決定買SI 跟住上網格價, 知道海外運黎會平d 但唔知點解外國好似斷貨, 好多代購都無賣/無貨 搵到一個外國網, 但運到黎香港都要$2,6xx 吉之島折左都係$2,9xx, 只差$300 但外國運到黎有問題真係唔知點處理 加上後來問到細妹識人再平d, $27xx就買到 所以直接係吉之島買喇 最鍾意係牛仔布色, 但要去專門店訂 吉之島得紅或湖水藍色, 有暗紋 最後揀左湖水藍
9月先送貨
呢次檢查真係令我一殼眼淚, 喊左成日...
自從上次作早產入院, 事隔3個星期 覺得呢段期間個肚好似無咩大, 個人胃口又細左 果然去到私家診所一磅重, 竟然輕左差唔多2磅 雖然話未食早餐, 但無可能輕咁多 呢個時間應該每個星期重大約1磅, 即係應該重3磅 而家輕左2磅, 前後少左5磅, 心知不妙 已經好擔心 入到房醫生一照 話胎水少 bb細左, 頭肚腳都唔夠 再話個肚細 即刻忍唔住眼紅, 超級擔心 醫生話要多d休息胎水先會多番 每日收工返到屋企就瞓床 唔使真係瞓, 可以瞓係度睇電視睇書 唔好操勞, 有咩俾晒老公做 一出醫生房已經忍唔住喊 平伏左少少心情去食lunch 到下午去瑪嘉烈見助產士姑娘 佢度肚時我問佢細唔細, 佢話係偏細, 大約32-33週肚 佢都估我個b係細隻b 我同佢講今朝私家的檢查, 俾埋張超聲波佢睇 佢話頭同腳都還可以, 肚就差得比較多, 會安排我見醫生 助產士問左醫生意見後
安排我照超聲波睇下胎水同臍帶血流量
胎水真係偏少, 擲界...好彩臍帶血流量正常 跟住話我之前作早產再加埋今次胎細 唔可以再由助產士跟, 要俾番醫生, 踢左我出助產士小組>"< 再安排左2星期後返醫院聽半個鐘bb心跳, 再見醫生覆診 之前咁多次檢查, bb都好乖好正常, 從來唔使我擔心 懷孕咁耐以黎無出現過驚嚇事 bb又錫住自己, 無嘔無唔舒服 以為到左後期更加穩定唔使驚 樣樣都放鬆左, 無日日飲奶, 只係間中食蛋 諗番自己過去呢3個星期, 工作上有好大轉變 每日一張開眼就諗, 心情煩左好多, 日日忐忑不安, 食量亦少左 亦令心情去晒工作度, bb應該感覺到 再加埋恃住自己仲係輕盈, 想趁bb未出世去多d街 成日去呢度o個度, 無好好休息, 令到bb咁樣, 好內疚 黎緊呢幾個星期要谷番bb 每日飲3支/包奶, 食烚蛋 唔肚餓都迫自己食多d野, 等自己重d 希望追得幾多得幾多
亦希望bb加油, 出世大隻d, 健康d
呢個item一早target要買
因為bb床放係房, 唔方便推出廳 有左high chair, 親戚朋友上黎探bb就好方便 平時係屋企bb可以o係廳瞓high chair, 方便睇住佢 主力睇aprica, combi同peg perego (1) Peg Perego Tatamia 好鍾意佢的外型, 好型仔 歐洲牌子係唔同d 坐位係皮, 有盪鞦韆功能, 收埋比較細部, 價錢貴d 不過有一大缺點, 佢最平的角度初生唔啱瞓 最快要4-5個月先用得, 所以唔可以考慮 2) Combi 選擇唔多, 主要有2款
Rashule平d, 坐位闊落, 4輪360轉向
缺點無初生墊, 摸過好似好硬, 唔太啱初生bb瞓
Roanju有初生墊, 實正會上面果部
旁邊有個盒擺尿片,濕紙巾
對我黎講用處唔大, 多舊野反而阻位左
呢部感覺唔錯, 價錢比aprica 625再貴幾百蚊
(3) Aprica 呢個都係我好鍾意的牌子 聽講係日本皇室御用, 信心保證 bb車仔都曾經係target之一 high chair主要睇589同625兩個款 589 優點: 平d, 波點款, 身邊好多朋友都用佢 缺點: 唔可以4輪360度轉向, 無初生腳套, 坐位窄d, 食物盤細d(但慳位d) 625 優點: 可4輪360轉, 油壓升降, 有腳套(用的時間未必長, 不過bb出世無耐就係冬天, 啱晒) 缺點: 食物盤大d(但阻位d) 呢兩個型號相差$700, 諗左好耐買邊款 589細d慳位, 但用料質素無咁好 不過平d成本低d, 萬一bb大d唔肯坐都無咁肉痛 最後去吉之島試實物
老公話625感覺實正好多, 油壓升降亦較穩陣
諗諗下只係相差幾百蚊, 都係買部穩陣的好 最後決定: Aprica 625
原本打算係愛嬰紡買
後來發現荃灣有間賣bb野做緊暑假優惠
可以再平多$100
3/8(六)
一年一度最大型的bb展 其實小b需要o既o野已經準備得7788, 只欠濕碎o野 不過想去湊一湊熱鬧, 所以即使病住都去行 活動前美贊臣寄了兩張免費入場券 到場又可以換優惠小冊子, 慳左幾十蚊 由1點半行到4點半, 行左3個鐘 邊行邊排隊換禮物, 好彩多數都有用 買野最抵應該係尿片同奶粉 可惜2樣我都唔需要 最後收穫有元氣媽咪哺乳枕 可以變成香蕉枕瞓覺攬住瞓(用過真係幾舒服, 好好攬) 等小b出世可以餵奶用 再大d俾佢學坐時又可以用 bb展係見過最平的價錢 $269 另一樣買的係白元退熱貼 $20 係詩思樂買野+錢換, 其他媽媽話好抵, 出面無咁平 bb打針後好大機會發燒, 一定用得著, 買定無壞 一盒6片, 每次發燒差唔多要用一盒(除左貼額頭, 仲會貼o係身) 加上2016年先到期, 買左10盒 一次過買晒成年的用量 好多counter都無行 一黎需要唔大, 二黎真係好多人 人多車仔多, 唔係人人都會小心大肚婆, 好易撞到 加上自己越行越唔舒服 所以收穫唔算多, 最想要的奶粉格無拎到
呢排慢慢執好d櫃分類擺bb野
廚櫃執左2格擺奶樽奶粉sample bb衫櫃桶抹乾淨, 去ikea買埋d分格就搞掂 之前放假但落雨 一直無機會洗bb衫 尋日星期日見天氣好好 終於的起心肝洗bb衫 唔覺唔覺自己買左好多衫仔俾bb 好彩係男仔, 如果係女仔應該仲多 除左自己買的, 仲有細妹同朋友俾的 真係有好多 加埋床圍床單,包被,睡袋,紗巾,口水肩 要分好多機洗, 所以早d開始 自己無心機全部手洗
同埋驚手洗唔乾淨, 所以大部分會機洗
33w去左影大肚相喇~
個肚唔夠大, 但怕再遲d影個人會腫
都係寧願個肚細少少, 起碼個人影出黎好睇d
諗過影外景, 感覺好自然 但被老公ban左, 驚我熱同辛苦 睇左幾間比較受歡迎的studio公司 最後揀左picsmile 除左因為見其他媽媽影得靚, 個feel好warm之外 佢的studio係荃灣都係我一個考慮因素 諗住大肚相都係為左留念, 貴精不貴多 換多幾套衫意義唔大, 所以join左最basic的package package包20張相, 影1個鐘可以換3套衫 有朋友refer多5張相, 閒日去影仲會有折 搵埋picsmile介紹的化妝師+$600
影1個鐘真係啱啱好, 個人唔會太攰
化妝唔錯呀, 朋友睇到老公偷影的相話妝有少少濃
不過攝師師打晒燈又唔同, 要睇實物相先知 因為自己型唔起, 所以唔揀黑色背景同飄紗o個類style 都係白色,自自然然的啱我 studio唔大但所有佈置都好warm, 我好鍾意 影到最後一套衫老公先記得可以偷影 所以得幾張止下渴 要等2個星期先揀相 好期待呀!
準備左3套衫:
第1套: 白色top + studio提供白色長紗裙 掙扎過露唔露肚, 最後驚唔露會後悔 所以揀左呢個最穩陣造型 最擔心呢個造型出黎唔知靚唔靚 第2套: 黑色family tee o係淘寶買左3件tee, 一人一件 bb o個件用黎做道具, 又可以留番bb出世時再著去影家庭照 感覺有個連貫性, 好似特別d,有意義d 不過t-shirt唔係好現肚 第3套: 粉色長裙 咁啱淘寶見到, 覺得隻色好soft好啱影大肚相, 生完可以著番 係日本原單, it都有呢個牌子, 實物質料very good 得1千零1條, 即刻買左 效果真係幾好, 係我想要的soft感覺 道具只係帶左2樣, 有michael jordan襪仔 係fb美國代購買, 老公平時唔肯買bb d衫仔, 覺得有同夠著就ok 但佢指明michael jordan的bb野可以買, 呢對襪仔佢好鍾意 另外一樣就係elmo玩具, 會有鈴鈴聲 係我買俾bb既第一件玩具 希望執好的相效果ok la~ 其實好想老公同自己去影一輯外景相
如果可以影到就真係心滿意足喇!


text:
嘩﹗話都無咁快我就八個月大啦﹗我宜家有20磅重,媽媽話我重到佢已經無乜力抱我,有時仲會越抱越低,所以穩陣起見都係我快D學識行,等佢唔使抱得咁辛苦喎...嗚...唔際呀...我要媽媽抱抱呀...
我呢個月嘅生活其實都無乜點變,依然係兩餐固體三餐奶,唯一轉變就係最後一餐奶提早咗係十點半飲,飲完之後我就會一覺瞓到第二朝九點半先起身,亦因為夜晚瞓多咗,所以日頭D覺就明顯瞓少咗(其實加埋都只係少咗個零鐘),咁就可以多返D親子時間同爸爸媽媽玩啦﹗
月中時因為作病無乜胃口,試過淨係喪喊一啖都唔肯飲下午茶餐奶,嚇到媽媽以為我傻咗唔知點算好,仲將臨瞓前餐奶由原先7安減返去5安,不過我好返之後就回復正常,前排仲餐餐飲完奶之後投訴唔夠飽添,所以媽媽終於將我早晚兩餐奶都加到7安.嘻...你哋睇我宜家已經可以進化到單手飲奶啦,仲學乖咗唔會再好似之前咁飲到尾就拎個奶樽出來玩,等媽媽可以好放心咁坐係側邊玩電話或者set定個換片陣等我.
不過媽媽都讚我食嘢乖咗好多,自從畀婆婆知我上個月食到發脾氣激嬲媽媽之後,每次去親婆婆屋企婆婆都會爭住餵我,畀婆婆餵過之後我條氣已經順晒,宜家媽媽唔使再出盡法寶來氹我食嘢,我每餐都會自動自覺擘到個口大一大等媽媽餵,所以每餐唔使二十分鐘就搞掂(呢件事實在太神奇,我有問婆婆到底同佢講過乜,但婆婆話佢乜都無講,只係正常餵佢喎)﹗
但係瞓覺方面就畀媽媽扣咗分話我表現差咗,最主要都係因為我宜家識得自由活動,唔再肯乖乖地自己係床仔到瞓,要媽媽捉實我逼我瞓先肯瞓,而且我仲多咗半夜突然爆喊(尤其係日頭玩得癲果日),一喊可以合埋眼發晒狂咁喊足大半個鐘,要爸爸抱我出廳行一陣先肯收聲,搞到爸爸媽媽都大叫頭痛.
我呢個月嘅活動能力發展得越來越好,仲畀媽媽封咗我做自由行,因為我已經可以隨時根據自己嘅意思極速咁爬坐或者扶住任何嘢企起身,想去邊就去邊,見到乜都會搞一餐,有時連媽媽都捉我唔住,而且我已經會扶住梳化行來行去(行得勁快),早幾日仲學識埋摛上梳化頂添(我估佢距離摛出床仔嘅日子都應該不遠矣)﹗
除咗行動上嘅進步之外,我D手指都越來越靈活,媽媽之前拎咗個IKEA推珠珠玩具出來,我初初都唔識玩,但宜家已經識得將D珠珠推來推去,而最近就研究緊學步車上面個電話,媽媽日日都對住個電話喂喂喂,然後就話有人搵我喎,好搞笑㗎佢﹗
媽媽呢個月終於有多D時間陪我一齊玩(之前因為有嘢忙緊,所以真係無乜時間教佢嘢),佢宜家日日都好努力咁教我拍手,Hello,Bye Bye同Hi Five,但我暫時只係識抱抱要伸手,其餘乜嘢指令都未識,至於講嘢就明顯多咗,媽媽已經估到我口中嘅阿bu係婆婆(佢最愛),阿啤bu就係爸爸,至於媽媽呢..嘻....我一次都無叫過,只係有時唔開心狂喊時會不自覺咁「mum...mum...mum...」,同佢咁熟日對夜對唔使叫佢都會睇住我㗎啦﹗(艾菲:衰仔﹗無良心﹗)
另一個今個月比較明顯嘅唔同,就係我情緒上嘅轉變多咗,學識咗唔開心有嘢唔鐘意時會反抗,又知道乜嘢叫驚驚會嚇到成身震,仲開始識認人唔見咗熟悉嘅人就會喊(咁都好D,無咁易畀人拐咗去),平日係屋企得我同媽媽兩個時我就最鐘意黐實佢,佢去邊我就跟到去邊,就算佢入咗廚房煮飯,我都要坐係廚房門口望住佢先安樂,佢一唔睬我我就會唔開心喊,不過一有其他人一齊我就唔會搵佢㗎啦﹗
後記:
呢篇blog其實一早已經打好,但艾菲就唔知發生咩事,居然記錯咗日子,一直以為聽日先係燒腩仔八個月大嘅日子,於是就set咗聽日即8號先出blog,仲好開心咁諗住聽日買件cake返來食吓...
好彩頭先打電話畀婆婆時婆婆提起燒腩仔今日夠八個月,艾菲先忽然醒覺自己一直搞錯晒,所以為咗補飛就拿拿聲同佢換衫影返張相留念,本來想畫兩撇八字鬚畀佢慶祝,但佢死都唔畀我搞佢塊面,咁就唯有hea hea地用佢D圈圈砌個八字算啦﹗


text:
November 28, 2015, Saturday
昨天我地都好輕鬆吖, 但唔知點解, 我同型爸都瞓得唔好. 總係好似整晚睡不安眠.
八點半落到酒店餐廳食早餐...好多人呀! 唔知係咪酒店做promotion, 好多歐美同香港客.
東南亞區的酒店自助餐早餐當然比歐洲嗰邊豐富好多啦.
幾豐富都好, 又食得幾多吖. 我想要的魚蛋無哂, 只有雞絲麵. 整碗自製水果Yougurt
加多一塊蜜糖多士, 一杯茶就好滿足啦.
食完早餐, 就係我地去泳池hea吓嘅時間. 呢間酒店嘅泳池比較細 (大約只有15' x 25'), 雖然在8樓露天地方, 但周圍比其他大廈圍著, 私隱道不高. 不過著住泳衣游水, 都無咩所謂.
泳池的另一邊地方反面很大, 鋪了人做草皮, 但望唔到泳池就無咁好.
泳池在第二座, 而我們就住第一座. 兩座相連, 我們可以從這裡行回第一座回房間
游吓水囇吓太陽, 都幾捨意架. 在泳池差不多兩個小時, 跟著回房間梳洗又再出發, 去我們每年必到的Wat Pak Nam.
今次嚟到, 連入廟的那段路也加建成有蓋
呢間廟好多善信架.
拜完神出嚟, 又見到泰式天婦羅(我作架)
今次只係炸香蕉, 呢道20Baht咋. 不過只得我食, 型爸唔肯食呀!
我地坐的士由Wat Pak Nam 去到就近嘅BTS 站. 由Pho Nimit 去Mo Chit. 中途要在National Stadium轉車.
由深綠色線轉去淺綠色線Mo Chit 方向, 用兔仔咭, 無留意要幾多錢. 我地要去翟道翟呀!
每次嚟, 呢道都係咁多人. 今日還好, 天色比較暗, 唔算太熱. 亦都安排下午晏的先嚟, 囇起上嚟都唔使咁要命.
嚟呢道唔知有咩要買架, 總之周圍逛啦. 哈哈, 不過又一定會買到的野喎.
呢一兩年, 好興一大班人出巡咁賣廣告.
年輕賣藝人
鱷魚先生都出動埋(不過只係得個頭)
呢道有一個轉角位食檔, 的魚蛋粉好好味架. 由20Baht一碗食到而家50Baht一碗. 其他好多檔口都係食豬肉, 雞或鴨, 我唔like呀, 淨係鐘意食魚蛋米呀!
飲番杯可樂加冰, 爽.
哼, 冒牌包包!!!
今年又多咗好多檔椰子雪糕, 都唔知邊一檔係Original
係唔係original 都要食架啦. 現在加到40Baht
我地只係行咗兩個幾鐘就走啦, 兜咗一個大圈, 橫街小巷都無入去睇呀!
跟著我地坐BTS返Sukummit 15附近食個early dinner呀! 今晚預約咗按摩, 唔想咁夜食晚飯.
我地早上經過, 見到呢道有間Korean Restaurant, 晚上即刻嚟幫襯
呢間餐廳叫JinSeng 人參呀!
餐廳入面貼咗好多名人(我諗係啩, 因我唔識)簽名嘅相. 咁呢道的應該好正宗啩.
呢道用gas爐燒著的黑炭, 再蓋上鐵碟, 咁即係炭爐燒?
六小碟, 叫了一客生菜用來包用食.
先來一碟牛脷 (都係言語不通, 呢碟牛脷叫多咗)
叫了一客和牛
另外要了一客牛肉set, 今晚係全牛餐. 侍應無話我地知牛set入面有牛脷, 所以就叫多咗.
包著的牛肉嚟食, 都OK嘅. 不過我地覺得的牛肉無咩牛味. 同我地响日本食嗰的相差好遠.
韓國醬拌生菜沙律, 型爸話OK, 但我就覺得麻麻.
海帶湯
食韓國燒烤, 飲番杯冰凍啤酒, 都好爽嘅.
呢餐2830Baht, 大約港幣700元.
晚餐時二公子whatsapp我地, Whisky仔又咬爛佢對拖鞋. 唉呢隻衰野真係曳, 大大話話咬爛咗十對拖鞋, 我兩雙皮鞋, 一對涼鞋, 型爸兩對波鞋繩. 型爸就寬宏大亮, 話佢牙痕, 大的唔會架啦. 賠償我地的損失, 爛咗買個對新喎.
我地即刻whatsapp二公子, 買咗新拖鞋比佢啦.
食完晚飯, 我地返酒店沖個涼休息吓先去按摩.
由酒店行過去, 都只係七八分鐘, 好方便呀!
泰式按摩都只係500Baht一位, 兩小時, 好抵呀! 外面好多泰式按摩都加到800Baht啦.
型爸嘅按摩師好的, 我嗰個上咗年紀嘅就淨係識吞卜(偷懶), 有時都係要睇吓好唔好彩, 遇唔遇到個好師傅.
按完返到酒店都只係十二點, 希望今晚有覺好瞓啦.


text:
今日,又放半晝,約咗兩父女去金滿軒一齊食下午茶.叫咗雜菌擔擔麵,上海湯麵,雪炸肉絲麵(我初初仲以為佢印錯添,真係雪菜同炸菜都有),生煎窩貼,高力豆沙.一早就知會食唔晒,食咗一只就打包咗兩只窩貼.搭檯果三母女(兩個都係細路女黎)仲勁,佢地要咗回窩肉炒粗炒,菜肉雲吞麵,煎窩貼,蝦仁炒蛋客飯加湯.
爸爸一食完碗麵就閃咗啦,佢要出中環大會堂聽野.之後我地去咗吉之島,咦,今日都係感謝日喎,咁就入去行下先啦.首先買咗新出既Rejoyce免沖洗骨膠原護髮精華,再入超市買咗兩盒有機蛋,一包鮮腐竹,三包金菰.既然爸爸唔返黎食,我地就去超市附屬果間麵包店買包包做晚餐咯.
先放Bibi返屋企,我再行下街.係Veeko買咗條半截裙,再去家品部,既然有折,買返張被都好喎.踱黎踱去,都唔知買邊種好,想買駱駝毛被既,都幾輕,但摺埋都好大舊,驚冬天之後唔知點柄埋佢.兜咗好幾個圈,終於揀咗張半絲棉,加埋兩個被套.我唔拎住,又走去十蚊店果邊買幾盒調味磚.返轉頭拎被果陣即刻後悔啦!張被唔係好輕既咩?點解加埋兩個被袋同埋d包裝會咁重架!唯有死頂去搭車啦.
故事教訓大家,以後冇馬仔係度,都係唔好買d大件野啦!食咗都補唔返呀!
高力豆沙
上海湯麵
生煎窩貼 (俾Bibi夾過, 先記得影相, 所女穿咗窿)
雪炸肉絲麵
擔擔麵


text:
同我地差不多時間到達既係一行十幾人既强國人!果園無收入塲費,摘幾多走既時候過磅比錢.但MAMI係見到幾個强國人就咁踎左係度密密口係咁食!PAPI見到就叫我地唔好行咁近班强國人,老板仲特登行過去同佢地講唔好係田度食!真羞家...
呢一次因為果園剛剛開放,未係當造,果唔算大粒,所以都摘左一陣先可以收工.
埋單既時候過磅3.5kg.
咁多點食得晒?留起一部份就咁食,其實大部份都係用黎整果醬.
第二日送左卡樂B返學就即刻返屋企開工.有公公婆婆幫手,好快就PREP好晒D果肉.
上幾次做都係用預先調校好既JAM SUGAR,今次買左普通沙糖同果膠(PECTIN),試下自己溝.
今次一次過整多D,係想比幾樽公公婆婆帶返香港既!唔想果醬儲存出問題,所以MAMI好認真開埋焗爐高温消毒D樽呀!
分左三次煮,一共有10樽制成品!
比左五樽公公婆婆帶返香港.好可惜既係有一樽唔醒起無放入寄倉行李,過海闗時被没收投籃...
第二次去: 係LOCAL NEWSPAPER見到另一個果園既廣告,唔遠喎,咁卡樂B放暑假我地又去PYO...
一去到就好鍾意呢個果園,點解?因為D士多啤梨係種係升高左既泥盤上面,唔洗彎身踎低摘.田有膠幕上蓋,落緊雨都可以照去!舒服/方便好多呢!
最緊要係:呢度既果比另一個果園大.而且D果好靚,絶少係摘左先見到個底有蟲蟲咬過唔要得.所以好快手就可以摘够收工.
雖然話去PYO唔好即摘食咁攞人便宜,我地有教卡樂B架!但始终都會試食一兩粒咁囉...仲滴左D汁落件衫.
最後摘左差不多3kg,整左七樽!又送左幾樽比朋友.
總結兩次加埋有10樽存貨左右.够食到明年夏天LU!


text:
Thursday, March 12, 2015
細嘗つけ麺(沾麵)
唔知幾時開始,愛上左沾麵.
其實我第一次食沾麵既體驗並不是太好,係喺深水埗西九龍中心既隱家,間野好細,個時呢間野又好hit(可能而家都仲好hit),排左勁耐先入到去.由於大家都講到佢好好味,raise哂expectation.首先,我完全忘記左沾麵既湯底比一般拉麵更濃,仲學人叫左個黑云(黑蒜油湯底),我承認我本身唔算食得好咸既人,但自問食過唔少拉麵,經過日積月累既訓練,對於特濃既日式豚骨海底既咸度算係有好高既忍耐程度,所以雖然忍受到佢既咸度,但好可惜係仲感覺落左好重既味精.當時第一次試沾麵,唔知原來可以要求店員加湯黎溝「希」佢,最後佢地見我地食完啲麵,問我地加唔加湯飲埋個湯,已經耍哂頭擰哂頭.加上喺個度老實真係坐得唔係太舒服,又逼,啲檯檯櫈櫈雖然幾有特色,係用啲支裝可樂箱黎搭成檯,但你係咁要同後面個個陌生人背擦背,可能呢啲就係日式麵館既特色卦⋯⋯
不過不得不讚下佢呢塊紫菜有佢既招牌真係唔錯~(at least影相出黎效果幾好~)
之後有一段時間都唔太敢食沾麵,一黎又唔覺得佢特別好味,二黎真係好驚個啲味精味(小妹對味精係有敏感,食得多個鼻會好痕)直至某日唔知係邊度見到有呢間喺尖東南洋中心既富士山55既沾麵介紹,佢可以將你用淨既沾麵湯底整成芝士撈飯,即刻被佢吸引(芝士係小妹大愛)!食左一次已經覺得可以encore(並已經encore過好多次)~~
富士出55既舖面都唔大,只係有張bar檯同三張4人檯,但坐得比隱家舒服好多,檯上面裝左電磁壚,係方便你食麵既時候如果湯底凍左可以直接加熱,一睇就知呢間野係專食沾麵.
餐牌好簡單,只有呢幾款麵揀,除左沾麵亦可以叫拉麵,但湯底都係個幾味.另外會有期間限定既沾麵/拉麵,可留意落單紙或者問下店員.
講左咁耐,其實食沾麵係要點食架呢?基本上沾麵係會麵還麵,湯還湯咁上,當你食既時候,就將啲麵一「注注」咁夾落去個湯度,「沾」下啲湯先罷落口.日文「つけ」係掛既意思,即係你要掛啲湯汁喺啲麵上面先食.
呢個係富士山55教大家食沾麵既方法.
呢款就係我去左咁多次食足咁多次既櫻蝦沾麵.一食就食上隱既原因可能係佢喺好濃既湯底再加上一層好香既蝦味,中和左豚骨湯既「漏」.
佢呢個湯碗係鐵造,應該係方便你直接擺係電磁壚上加熱,但可能亦因為咁,所以無論你食得有幾快,個湯都好快就會凍左.麵既份量睇落唔多,但其實對大食既我已經好足夠,因為仲要留肚食個芝士撈飯!
你可以食哂啲麵先決定你要唔要追加呢個芝士撈飯,但由於呢個芝士撈飯對我黎講先係重頭戲,所以我每一次都會追加.小提示:如果你一早已經下定決心要食呢個芝士撈飯,你食麵既時候係唔需要就住就住咁飲啲湯的,因為要整芝士撈飯其實唔需要太多湯,如果你淨番太多佢結果都係會幫你倒咁啲,但當然你又唔好一滴不留咁要求佢整個撈飯俾你啦!
當你ready既話,就可以叫店員準備芝士撈飯.店員會羅走你食淨既沾麵湯底同你用過既湯羹,羅去飯煲隔離個度加啲飯同埋芝士,之後係電磁壚上一路加熱一路搞混佢.
真係有一絲絲芝士架~
其實每個店員幫你整既芝士撈飯都有啲分別,圖中既呢碗係比較「湯」啲,有啲似湯飯;而試過有個大媽幫我整既,就比較「傑」身,似番啲芝士撈飯.
清哂! XD
富士山55無隱家咁有招牌紫菜,不過呢個55既牌同佢既餐牌既設計有啲日本漫畫feel.
如前題所講,食左第一次之後,我其實已經自己或者約朋友又食過好幾次(:P).但佢只係得尖沙咀同銅鑼灣兩間,有時為左滿足我突如其來既沾麵癮,我會去沙田連城廣場既麵屋武藏食佢既沾麵.
麵屋武藏唔係專食沾麵而係專食拉麵,不過我覺得佢既沾麵都幾好味,佢既湯底比較油,(大家會見到仲有啲好肥的豚肉粒喺入面),但濃得黎唔算好咸.另外麵屋武藏既麵係比其他拉麵舖唔同,佢claim佢每條麵上面有條坑,咁會容易啲「掛」啲湯喺啲麵度喎.我真係有研究過係咪有條坑,不過可能我眼力唔夠好⋯⋯老實真係睇唔到 :P
近期見到蘋果日報有介紹香港既沾麵店,提到一間Elf之前曾經講過叫我去試既紅磡沾麵真中.見個報導又講到佢好鬼正,不過今次Elf已經同我打定個底,(因為我之前已經同過佢去食富士山55)佢話佢覺得富士山55好味啲,所以我都係抱住試下新野既態度去評下分~
我係一個星期日3點幾時份去,呢個咁尷尬既時間當然係無乜人會食沾麵啦.舖位比隱家/富士山55更大更寬敞,雖然全港得一間,但格局同連鎖麵屋武藏有得揮.睇一睇餐牌,就知點解佢無乜生意(喂,都話你呢個時間無人會食拉麵做下午茶羅!)都可以圍到皮!原來佢一碗最basic湯底無餸既沾麵起價$78,加叉燒/蛋就另外加$10,計埋加一,唔放低$100都唔駛旨意走到!
小妹試左呢個野菜沾麵加叉燒,盛惠$102.
之前係instagram已經俾左即時評論:叉燒肥瘦分明,燒得脆脆地又有肉感;大量既野菜令到個湯唔「漏」,可能因為係野菜湯底?我覺得比較清,同埋食得出魚介既鮮味.麵既分量可以揀100g,200g,300g,價錢相同,圖中我係揀左200g,食完已經捧住個肚.另外店員會問你個麵想熱上定凍上,我無特別問佢有咩分別,求其揀左熱上,之後喺instagram見到有人建議凍上,因為個麵會更爽口,應該即係過左冷河既作用吧.
呢個係沾麵真中介紹食沾麵既方法 --最後可以加清雞湯落去食淨既麵湯度飲埋佢.而我亦有加雞湯,飲落個味更清,不過因為食左200g麵,飲左一半就放棄了⋯⋯
個人認為沾麵真中都算唔錯,最令人難忘應該係啲叉燒同埋好香既魚介湯.但$102一碗麵仲要加一真係太貴!!!!(富士山55一碗櫻蝦沾麵加埋芝士飯先要$110倒)
暫時都仲係富士山55最正~得閒要再出去擸食~(嘻~)
Subscribe to: Posts (Atom)


text:
我實在係懷住極度興奮既心情去寫呢個post,因為我d衫終於係今晚好滿意地轉左款同confirm晒喇~更加開心既事係幫我開單既sales Vicky返返黎而且仲serve我添呀~
一開始又係係電腦睇相揀左d款出黎,試試下Vicky就開始因應我既style同喜好再介紹d款俾我,同埋話俾我聽我揀左想試個條其實係點點點,然後又會俾意見我,我真係俾佢serve得好開心好滿意.其間Vicky仲同我講佢睇左我個blog添~最後搞到差唔多10點先走,累到佢facial都要改期,但Vicky既態度同服務依然好好滿面笑容,仲同我講見係我就冇所謂.所以我之前都話,搞婚禮既過程我成日都遇到好人呀~嘻嘻~事不宜遲,馬上請各佳麗出場 (為左保持神秘感,唔會post佢地既全相,請見諒):
呢條係中選既婚紗佳麗,因為成條裙都非常平均,我實在冇野好挑剔.心形胸(而且邊位有通花比較特別),修腰,大蝴蝶結,襟睇款,適量地閃.原來呢條裙係有個客上年年尾造租的,話之後暫時都係得兩三個新娘著過,所以極度新淨.而唯一一點佢輸俾下面位佳麗既就係個拖尾唔夠下面條突出,其他就全部都贏晒.
既然呢條個拖尾靚d,咁點解又唔揀呢條呢?因為呢條我有其他野唔滿意囉…首先係前面有d吊腳,要將個鋼紗著到好低先比較理想,換句話說裙身唔可以太蓬;胸位比較硬而且款式比較普通,冇乜特別;背脊比較低,一般束褲同girdle都會露出黎.但整體黎講我都好鍾意呢條,因為佢個拖尾真係好靚~
呢條係Vicky介紹的,介乎A-line同公主泡泡之間,而且著得人好瘦,個拖尾真係好出好特別,如果鍾意少少古典但又唔想太古典就岩晒~
呢條有個名堂叫“雪雪”(因為成條裙都有d好細點好似雪咁既粒粒),同我隻至今陪左我廿幾年,而家都仲晚晚攬住佢訓既公仔同名,所以特別有好感同親切感.呢條其實係2nd揀衫時試過,係當時最滿意既一條,著起好young~但今次不敵其他佳麗lu~
到我最頭痛既迎賓喇~之前join package就係俾呢條“鎮店之寶”吸引,好華麗好特別.1st揀衫時其實試過,但唔知係我當時太肥定電話影得唔好,硬係冇想像中咁好睇咁,所以之後都冇再考慮.直至今次,真係冇件粉紅色既揀得落手黎試,於是又試多次,原來件“鎮店之寶”都有兩件的,1st揀衫試個條係再版,全條都係一個粉色,而且隻pink比原版soft少少;今次試既係原版,隻pink鮮少少而且裙擺既花花中間有第二隻色,所以睇起好似立體過再版,加上上身既閃片閃d大片d,影相都出過再版.呢條都算係打破左岩色唔岩款,岩款唔岩色既命運,所以將上次confirm既迎賓又轉埋呢條~
而今日confirm既敬酒其實我2nd揀衫時試過,著得好slim,但當時嫌佢黑色太多而唔係太鍾意.不過返去左諗右諗,都係覺得呢種style岩我多過上次confirm左個條A-line,所以轉左佢lu~不過因為條敬酒都唔知點post出黎先唔會失去神秘感,所以索都係性唔post喇~
就係咁,d衫又突然揀好晒,至少我早幾日飲完藥之後發既惡夢“臨到聽日結婚都未揀好衫”唔會發生,哈哈…


text:
西檸煎軟雞 - 炸得好乾身 好味道呀
豉汁蒸黃立鯧
炸乳鴿
金銀蛋莧菜
沙薑雞腳
( 30-APR-2014 WED )
仍然攰呀 不過諗起聽日放架就開心呢 因為可以瞓晏 d 哈 ~
好餓呀 所以早餐食麵餐 我發覺呢排個胃食大咗 慘 ~
菇場唔忙 最緊要唔好忙 因為無 mood 做嘢呀 ~
Lunch 食酸辣米線 今日真係痴咗線 我好小朝早食麵 晏晝又食米線咁飽肚嘅嘢架 但無啦啦勁想食 所以就食囉 不過食完又勁辛苦 好滯咁 之後係咁食超酸嘅糖 搞到個胃有 d 痛添 攞黎搞 哈 ~
放工即走 今晚同媽咪 家姐一齊去嘉華食飯 因為家姐星期五要開 OT 同埋里奧大人今晚上大陸 所以我改今晚食囉 其實家姐諗住今個星期都唔番媽咪屋企食添呀 不過見我今晚黎 所以就一齊食呢 ~
媽咪同工人番屋企先 我就同家姐去萬寧睇下嘢 好感恩 air waves 做出位價 所以我地總共買咗 10 包 再埋多盒朱古力 因為依家仲差 1 個印花 所以計咗數先比錢 明明計咗 $6x 但比錢嘅時候係 $7x 咁我即刻話家姐計錯數 但其實係我問題 因為我同家姐講話 8 包 air waves 但其實係 10 包 嘩哈哈哈哈 家姐真係慘 比我屈咗佢添 ~
買完番媽咪屋企 今晚勁呀 因為我要拎走 d 芥蘭啦 節瓜同新鮮淮山 原本呢 d 係今晚食嘅菜 不過媽咪話出去食 佢又食唔到咁多 咁就益哂我喇 再拎埋湯 個袋又盤滿砵滿 lu ~
8 點半同家姐一齊走喇 番到屋企即開機洗;衫 之後沖涼就休息喇 ~
里奧大人 11 點先番到屋企呀 所以食杯麵 之後食埋木瓜 佢沖涼完無啦啦話要 relax 喎 食珍珍同飲啤酒 之後話頭先餓到死 依家飽到死 哈哈 ~
今晚 12 點幾先瞓 好在聽日可以自然醒 ~


text:
以窩夫為主嘅甜品試食活動都係第一次參加,在此先多謝公關及店舖方面嘅安排,今次試食二人組得我自己一個去赴會,因為老友食家唔得閒.
甜牙牙係溏苑集團旗下另一品牌,旺角店在廣華街附近.而今次我哋就係尖沙咀店試食,尖沙咀係食肆和商店聚集嘅地方,甜牙牙嘅位置便利,就算門口有修路工程,都無阻大家食甜品嘅意慾,在星期六嘅下午,店內仍然人流不絕.
店主已經悉心為我們安排咗一系列嘅甜品試食,嘩!不得了!十幾個甜品隆重登場,一日就食晒我一個月嘅甜品份量,哈哈哈哈.
木糠布丁系列
1. 粒粒芒果木糠布丁批
澳門嘅木糠布甸出名就係人都知,依家仲出咗好多口味,上次我去澳門都有買嚟食,真係好好味.而呢個甜品靈感都係來自澳門木糠布甸,大大粒芒果放係面,已經很吸引,一層質感重嘅木糠,一層軟滑嘅芒果忌廉慕絲,再加上伴碟嘅芒果醬汁,食起來更有層次感,芒果味鮮,一定受芒果迷嘅歡迎.
驟眼看好似變大咗嘅 Oreo,嘻嘻!粒粒朱古力粒放係面,脆卜卜.一層係用咗法國品牌Valrhona朱古力嘅木糠,朱古力味特別香濃,一層係柔滑嘅忌廉,兩層味道配搭很好.
3. 冰火 Green Tea 木糠布丁
呢個其實係紅豆綠茶木糠布丁批配綠茶雪糕同 '火焰雪山' 嘅混合版,店主選用了日本綠茶粉,綠茶雪糕放在火焰雪山上,一層木糠,再配一層綠茶味慕絲,綠茶味雪糕配上綠茶味慕絲,綠茶味濃郁,紅豆軟硬和甜度適中,更加係綠茶嘅最佳甜品拍檔.
Valrhona 朱古力甜品系列
1. 完熟 Classic心太軟 (軟心朱古力)
我第一次聽完熟呢兩個字,嘻嘻,看看餐牌更特別介紹呢個招牌甜品完熟 Classic心太軟 ,做一個完熟 Classic心太軟一定要分開幾個 Steps 做,要做 Bitter Sweet 就要用不同濃度嘅朱古力.而要做到不同層次,外面就要用上濃度高嘅朱古力做外層,由外到內,由 Bitter 到 Sweet.另外原來 Valrhona 朱古力粉唔係用來灑,而係掃嘅!真係唔講都唔知!用上法國高級朱古力品牌 Valrhona做成嘅軟心朱古力,外面是 85%,而內心是55%,由苦到甜,越食越有層次感.
因為有食友遲咗嚟,試唔到之前嘅完熟 Classic心太軟,於是叫咗個榛子金莎完熟 Classic心太軟.外形和用料大致相同,不同嘅軟心朱古力入面係有粒金莎,同埋多咗朱古力粒粒裝飾,食起嚟又再咗一種質感.
流心布丁系列
1. 士多啤梨流心布丁
嘩嘩嘩!愛莓嘅我好鍾意呢個士多啤梨流心布丁,紅色粉紅色,好靚呀!流心布丁靈感來自心太軟,用上新鮮士多啤梨,配上72% Valrhona朱古力碎及Dreyers士多啤梨雪糕,正呀!
而流心芒果就用上大大粒粒新鮮芒果,睇見都想食,切開之後,芒果汁流出,芒果肉新鮮香甜.另外店主介紹時曾提及布丁不會用生雞蛋,真係細心.我自己以前整芒果布丁都有用生雞蛋,哈哈.
淺粉紅色布丁,起初以為我喜愛嘅白桃,嘻嘻!喜愛 Hello Kitty 嘅你,一定要試,因為中間其實是 Hello Kitty 嘅頭,仲有蝴蝶結呢.荔枝布丁內層是荔枝汁及粒粒果肉,加上自家打造的荔枝雪芭,食完清新又涼透心.
1. 三式蕉焗杏仁片片 Chocolate Waffle
跟據餐牌介紹三式蕉係指焦糖蕉蕉,脆蕉蕉,同埋香蕉蕉.平時鍾意食新鮮香蕉多啲,香蕉甜品比較食,估唔到呢個香蕉窩夫,可以用上三種不同方法處理,包括將香蕉煮成香蕉蓉,將香蕉燒過及選用新鮮香蕉.朱古力窩夫外脆內軟,配上朱古力雪糕,朱古力脆珠,朱古力脆卷,食落有不同質感,甜度適中,係一個很豐富嘅甜品.
士多啤梨朱古力窩夫基本上都係用上朱古力雪糕,朱古力脆珠,朱古力脆卷,不同嘅係用上自家製士多啤梨醬,同新鮮士多啤梨,酸酸甜甜,可以中和食朱古力甜品嘅飽滯感.
3. 紅豆綠茶窩夫 (綠茶雪糕)
紅豆同綠茶我自己平時唔多食嘅,紅豆可以好甜,綠茶又可以好甘,雖然佢哋係最佳配搭,不過都未吸引都我.今次試嘅紅豆綠茶窩夫,綠茶雪糕味道很不錯.用上低筋粉嘅窩夫,外脆鬆軟,同平時食開嘅窩夫真係好唔同.
嘩嘩嘩!好多栗子呀!栗子很軟滑,只要我們稍一郁動,放在窩夫上嘅栗子就已經開始搖搖欲墜!紅豆,栗子,窩夫,雲尼拿雪糕,一軟一脆,一冷一熱,配搭有趣.
其他甜品系列
1. 香橘配Valrohna朱古力碎 Pancake
Pancake 係用上日本低筋麵粉配合有機蜜糖做成,用料一啲都唔簡單,而且成本高,睇得出店主嘅用心.Pancake 厚度適中,而奶油的份量亦經店主多次實驗調製,充分表現店主認真嘅態度.Pancake 面上加上自家制香橙乾,份外香甜,而伴碟嘅有新鮮香橙同杏仁片點綴.
用上日本綠茶粉做成,而奶凍亦是由北海道3.6牛奶製成,雪花冰很幼滑,綠茶雪糕茶味濃郁,仲有很多紅豆伴食,啱晒鍾意食紅豆綠茶嘅朋友.
火焰雪山一直好受拍友歡迎,因為只要淋上橙酒,就會有火焰.火焰雪山堡原來內裡都係用窩夫,哈哈,真係估佢唔到!窩夫配上鮮忌廉和新鮮生果,雪糕球蓋上新鮮打蛋白花,有軟有脆,食起來很特別.
甜品店提供小食都係好常見,今次提供嘅就有靈感來自英式全日早餐,最吸引人嘅就係用上煎蛋竹炭多士,剪蛋係太陽,竹炭多士係陰天,就變成下雨天早餐.明明餐牌內嘅下雨天早餐係沒有窩夫,當我哋見到窩夫時真係好驚喜,哈哈.煎蛋竹炭多士食起來不錯,我最鍾意食蛋汁多士,其他配料有茄汁豆,蕃茄,菠蘿和香腸,最令人意外嘅係香腸內有粟米嘅,很不錯.
梳乎里好高身,原來係店主用獨特處理蛋白的方法,令梳乎里不會於短時期塌下來,真係勁!梳乎里香軟,蛋味香濃,入口即溶,確係唔錯.可以隨自己喜好,加上薑汁,薑味突出.
一次吃了各式各樣樣嘅甜品,真係好滿足,甜牙牙除咗有甜品,亦有提供其他小食套餐,下次有機會要再試.


text:
常餐定快餐﹖
茶記,麵檔係好多香港人開飯地點,迫迫地但又不失港人特色,其實小炒王都好buy.入到茶餐廳有時都會有選擇困難症,因為太多嘢揀,可以神速諗到嘅就只係得杯檸茶少甜.結果,我好多時都揀常餐ABC,快得嚟又啱自己,起碼有最Like嘅炒蛋.
買賣股票亦都一樣.揀個啱自己投資理念嘅,咁就唔使成日跟人跟得咁辛苦.近排興炒殼股,日日升幅榜都見到細市值,升30,40%的股分,有時見到都幾「把幾火」,搞錯呀,我明明望到,知道炒得起都冇買到﹗點解﹖因為試過幾次,嬲完第二日就見到隻股分去咗十大跌幅榜,心入面大呼好彩﹗跟住就同自己講,「呢類股唔啱我嘅﹗」「即日鮮冇所謂,過夜或揸幾日就唔適合.」既然知道自己想點,就無謂羨慕人,如果好手痕,就老土啲講,用注碼控制風險.
常餐我會歸類為中型股,有基本因素,但市值又唔係大到大牛龜咁行得好慢,最好有埋概念.快餐之類我會歸落仙股,冇數睇嘅股分身上,買落去好多時都係炒供求,你基本上唔知佢姓乜名乜,業務究竟轉咗幾多次,鬼知咩﹗唔係話食快餐唔好,小炒王都係炒吓炒吓,最鍾意有米落鑊,只係快到睇唔切嘅,就無謂買咗心慌慌.
唔知我咁樣歸類啱唔啱,喜好快餐嘅好多時都係男性為主,炒得快食得快邊個唔想先﹖至於女性投資者﹖市場上唔多,但一般都比較謹慎,我講得啱唔啱﹖最好由你哋話我知.
因為羨慕人哋賺錢之後接埋火捧嘅例子多到爆,你何必跟人一套去行,而失晒自己風格呢﹖
小炒王梁心欣


text:
好多人都話我一個湊兩個,仲要無工人,一定好辛苦!
我完全覺得唔辛苦
香港人太依賴工人
如果跟本無工人嘅存在,我相信好多人都會handle到!
只要時間分配得好,仲可以做好多野
做埋part time,有私人時間添
只要相信自己做到就得㗎啦!
仲有唔好下下呻辛苦
只要捱過咗,慣咗,就會慢慢享受到個中樂趣
而且做全職媽媽,有正面嘅心態好重要
下下因為覺得小朋友困身,覺得自己被困喺屋企
咁會好影响小朋友!
小朋友大部份都時間都係對住亞媽
如果媽咪成日自怨自艾嘅話,小朋友都會學咗㗎!
反而如果樂觀d,放鬆d,大家有個好d嘅關係
小朋友嘅行為都無咁難控制
我成日都會同兩個女出街
我見d人成日都唔敢一個帶兩個出街
點解呢?
佢地怕handle唔到
我覺得只要你有信心能夠帶兩個小朋友出街,試咗一次,過咗第一關就會好易!
唔係話自己特別叻,我覺得只係一種生活
係睇下你抱住咩心態去過呢d生活啫!
我前排成日都睇Jon & Kate plus 8(可惜己經離異-.-)
一個人湊雙胞胎+六胞胎
佢都可以handle到
仲會帶佢地周圍佢
佢一個湊八個都得,我都係一個湊兩個啫~有幾難?
記得Kate講過,佢想自己嘅小朋友有normal life
所以佢會盡力去令佢嘅小朋友過住好似普通只有一兩個小朋友家庭嘅生活
平常嘅家庭成日都會帶小朋友周圍去見識,所以即使佢地有8個,都會周圍同佢地去旅行,去theme parks,參觀唔同嘅factories咁
佢地inspire咗我好多
令我好有動力去同兩個女做好多唔同嘅野
我要我嘅小朋友就算喺屋企都會學到唔同嘅野
出街會見識多d野,出去結識多d朋友充實生活
我想佢地有個好充實嘅童年!
佢地所學,所見識嘅野,佢地都會終生受用嘅!
所以我更加唔可以懶
努力享受做個全職媽媽!


text:
今日又係藍天白雲嘅日子,好想走上山吹下風同影相.可惜自己衰爛訓晏起身,唯有搵啲半日短線嚟行下.諗起好似好耐冇去港島區行山,決定搵個高高哋嘅西高山嚟行,順便試下行啲自己未去過嘅地方.出發時只係諗咗前半段上山頂嘅路線,終點站伯大尼係行山途中忽然諗起想去嘅.話說伯大尼曾經做過港大校舍,雖然家陣已經轉手,夾硬講都可以話今日路線起點同終點都係港大(前)校舍,聽起嚟特別啲😁
路線方面全程係石屎路,指示充足又多人行,最緊要就係風景靚同多嘢睇,唔會淨係得個行字.算係一條好易行嘅路線,如果諗住龜速 hea 行可以預一日時間,朝早出發上山,喺山頂廣場開飯,下晝再散步落山去參觀教堂.
路線:香港大學>龍虎山>松林廢堡>西高山>山頂廣場>薄扶林水塘道>港島徑第2段>置富花園>伯大尼
全長:11.44 km
時間:3小時50分
唔知做乜鬼今次GPS紀錄跳到九彩,anyway, 紀錄只能作為出發前了解路線嘅參考.
Total descent: -627 m
大學站開咗咁耐今日先至第一次嚟,要扮下遊客影張相先(即時比其他人用奇異嘅目光望下望下)
其實我唔太肯定應該由邊個出口出,睇地圖似乎最近係 A2.咁就一於出咗去之後睇下環境先至再作打算
嚟到大學本部,一定要影下呢個紀念64事件嘅國殤之柱.佢應該係港大其中一個地標
計畫路線時睇地圖,見到大學道尾段近馬會大樓附近有一條路可以行上山,上去之後可以再連接其他山徑去龍虎山一帶.今次亂行亂撞由本部平台繞過教學大樓,去到黃克競樓後面一條樓梯落去大學道.其實我唔肯定目標入口係咪真係可以上山,預備路行唔通時就由大學道另嘅一邊行去旭龢道入口上山.
落到嚟大學道就轉右,然後沿路直行
留意路嘅左邊,行到呢個樓梯口就轉上去.其實當時都有啲懷疑,不過附近見唔到有更似嘅入口了.一於試試
起步,睇條樓梯咁乾淨企理又有啲似係行山徑喎.唔知點解入口乜指示都冇呢
上完一段短樓梯,轉左繼續上
繼續沿路行
行到見到第二個樓梯口唔好理佢,繼續直行
吖,有指示牌
掂,確定成功進入山徑而且方向正確.繼續行
今日天晴曬到爆,但係行呢段路又勁舒服.有樹蔭得嚟仲好好風,完全唔熱
繼續直行上樓梯
其實行前少少就會見到指示牌,唔會行錯嘅
上完樓梯之後轉右繼續
行多兩步見到左邊呢條樓梯就行上去,留意路邊有指示牌寫住松林廢堡
之後都係上斜路段,會經過一個涼亭.但係上面冇乜嘢睇嘅,可以唔理佢繼續直去
繼續沿路上山
行行下忽然見到路旁有個彿像,仲有好多人放咗啲花喺到.真係奇怪,唔知係乜人為乜事整個彿像喺到呢?
離開彿像再行前幾步,又有另一啲做到好似係化石咁嘅嘢
行到嚟呢到,繼續沿路直行.左邊就有個樓梯口可以上去龍虎山
第一次嚟,梗係要上去八下有乜嘢睇啦
龍虎山個名好似好勁咁,但係行到上嚟就會發現其實一啲都唔勁.講高度佢只有253M,講風景亦只係一般,四維都比樹包住冇乜嘢睇
為咗想知樹叢後面有乜,擒高影咗一張360.可能 N 年前周圍啲樹未長高呢到好靚都唔定
上完龍虎山繼續行程,行多一陣就會見到呢個路口,跟住就轉右,照指示牌去山頂方向行
其實呢段路啲指示牌好足夠,跟住行就得.再唔係沿路都有大把人可以問路
跟住再行多幾步就會見到前面打橫呢條路,叫做克頓道.喺路口轉右
行入克頓道之後即時會見到前少少右邊有個樓梯口,由呢條樓梯上去
先有一段樓梯,上呀上
話咁快行完段樓梯,到咗松林廢堡了
廢堡軍事遺跡建築羣面積都幾大,呢個圓形嘅一睇就知係炮台地基啦
附近有其他建築物,除咗彈藥庫仲包括一啲比士兵住嘅営房.
喺廢堡週維有資料介紹呢到嘅歷史,行下睇下先至知原來呢到係全香港最高嘅海防炮台.又原來英軍為咗"慳皮"曾經關閉炮台,後來又重開將呢到變身做空防炮台.行山都有機會可以學到一啲香港歷史.漁護處有個網頁介紹廢堡歷史同附近建築物,出發前先睇下到現場時就更有趣
繼續沿史蹟徑行
廢堡営地另一邊有一排好似係屋嘅建築物,參考資料話呢啲係掩蔽體.查實唔係好明乜嘢係掩蔽體,係咪即是"假狗"呢?
參觀完廢堡就繼續行程向山頂進發,附近有清晰指示牌,照住行就得
由前面條樓梯上去
繼續上
上完一段樓梯之後出到嚟又見番克頓道,轉右繼續
又係一味沿路行
行到尾見到呢個牌,再行前少少就連接入夏力道
一踏入夏力道就會見到前面有個公園仔,上幾級樓梯行入去
今日嘅目標係西高山,地圖上見有三條路可以上去.而其中兩條就喺呢個公園仔入面,搵咗一陣就喺草叢入面隱約見到一條路.以我咁怕死(常用字彙)梗係唔會試,繼續搵埋第三條路再算.
行來行去,最後發現上山嘅路係要由公園仔盡頭呢條樓梯落去
落完幾級樓梯之後轉右,得一條路跟住行就得
繼續沿路直去,左邊行出去係冇嘢睇嘅
行到見到沙泥地,留意左邊遠少少嘅地方有個樓梯口
跟住係一段長樓梯,一直係咁上,都幾爽嘅😈
嘩,成個南吖島見晒
見到碌柱即係到山頂了
西高山山頂360度(494M),呢到風景唔錯喎
由山頂擒過欄杆有山路可以再行以前少少,回望番西高山.當然,唔一定要擒出嚟嘅
繼續沿山路行到尾又另一個景觀,下面係瑪麗醫
喺西高山影完相就原路落山返去夏力道,再沿路行大約1公里就出到嚟山頂廣場
雖然冇乜特別,不過地標景點一定要影下嘅
山頂廣場旁邊有一條樓梯可以行番落去山頂道,落去之後就會見到去薄扶林水塘嘅入口
由山頂廣場好爽皮咁跑咗大約十分鐘嚟到呢個分岔路口,靠左沿港島徑直去.查實如果諗住去伯大尼可以試下行右邊條路經薄扶林水塘落去薄扶林道,條路會短好多.不過當時我冇睇清楚地圖,揀咗左邊呢條之前行過嘅
路旁有指示牌
跟住喺前面呢個樓梯口轉左上去
仍然係行梗港島徑第二段,上呀~
認住港島徑個公仔(兩條戍李),繼續沿港島徑去置富
今日呢段路冇乜人行
行到嚟呢到,前面轉右去置富花園.轉左係港島徑第二段路線,去貝路道嘅.
離開港島徑,繼續向置富進發.
繼續沿路落山,見到左邊有條路,仲有個馬牌.睇地圖呢條路可以落到薄扶林道,出口仲喺正伯大尼對面.諗咗一陣就決定試下行,結果係衰咗嘅.所以嚟到要繼續直行
當時仲未知自已領咗嘢,只係呢條路感覺上好似比較少人行咁.再行多陣就見地上面有好多💩💩💩
呢條係特制馬路嚟喎,地下啲粒粒地磚係軟嘅
o shit~ 行咗一段先見到有閘,要行番轉頭
繼續沿住條路直行
到置富花園了,穿過屋苑去到置富道之後轉右沿路直行就去到薄扶林道,之後過馬路再行前啲就到.睇 google map 好易搵到
行到去薄扶林道巴士站附近就會見到指示牌,照住方向轉左入去
遠處見到一個唔太起眼嘅指示牌
伯大尼係香港法定古蹟,1875年由法國佬興建.好多人(包括我自己)對佢認識唔多意為佢係座教堂,其實教堂只係建築物其中一部份,佢真正身分係一座為傳教士而設嘅療養院嚟嘅.之前做過港大校舍,家陣就係演藝學院嘅電影學系校舍.我唔敢扮尊家,想對佢嘅歷史了解多啲可以去演藝個網站睇下,或者自己上網搵下資料
可能成日去歐遊嘅人會覺得冇乜特別,但對我呢啲見識少嘅井底蛙嚟講呢間教堂係香港少見.好值得嚟行下.教堂外邊可以影相,如果想入去教堂入面參觀要參加導賞團
參加導賞團可以去入口旁邊呢間牛棚屋仔登記,由朝早11點開始每隔一個鐘一團.可以嚟到先至買飛或者係預先去 hkticketing 到訂飛.建議係就算係諗住到時 walk-in 都先去 check 下佢個時間表.因為如果撞啱佢開英文團聽唔明就把鬼,又或者遇啱佢租咗比人攪婚禮又會運吉.定好時間再向後 plan 行山路線以置富為終點,咁行完山再去睇教堂就 perfect 喇~
其實若干年前我跟過朋友嚟參加導賞團,今次再嚟都冇打算入去(想入都唔得).如果未嚟過參觀嘅不妨試下,我覺得個教堂真係好特別.記住要先 check schedule
行完伯大尼可以原路行番出去薄扶林道座巴士或者小巴走人


text:
近來,有唔少常見嘅朋友都留意到我手上載左隻 Skagen 嘅新手錶.
佢哋部份都知道,我向來唔戴錶出到門口,係會立即周身唔自在,所以對手錶都有要求.
既要錶面夠大,又要睇落唔累贅,時間清晰,防水,靚得嚟錶帶仲要防敏感.(好麻煩呀可XD)
早前收到 PR 邀請,出席 Skagen Denmark Bloggers 聚會,
講真,被邀請前我真係冇乜留意 Skagen 呢個品牌,直到活動當日,先真正認識到 Skagen 嘅產品.
Skagen 嘅手錶各有其獨特嘅設計概念同特色,除左手錶,仲有推出首飾及太陽眼鏡掭.
活動當日舉行咗一項比賽,就係晌現場展示嘅產品當中,選擇最能代表自己嘅產品,
解釋原因,講得最好嘅頭三名得獎者,可以到 Skagen 店舖揀任何一件自己喜愛嘅產品做禮物啊!
因為當日我著左條藍色紗裙,配黑色外套,我揀左上圖藍色海浪紋加黑色外圈嘅手錶,
同我一身打扮簡直絕配!錶面中間嘅海浪波紋更能代表我個名 – 海藍呢!
後來得知,原來 Skagen 位於丹麥北面,係個碧海藍天,優雅嘅海岸城鎮,
兩個海洋交會,所以 Skagen 產品設計,尤其係呢隻海藍色嘅手銀,
靈感來自海洋嘅啟發,亦不失優雅,簡單,自然美感.
知道更多產品嘅設計概念及靈感後,對佢地加添多一份欣賞及喜愛.
最後,實在感激 Skagen 讓我成為其中一位幸運兒,可以去 Skagen 店舖揀佢作為禮物.
好靚呀!我一定會日日戴住佢出街!
Skagen Website: http://www.skagen.com/
更多照片:


text:
食完令人傷心嘅拉麵, 我地去左荃新天地同荃灣廣場行左陣, 荃灣廣場幾好行, 雖然幾多人, 但係餐廳同店鋪款式夠多. 行完荃灣西嘅一帶, 我地行左過荃灣. 路經呢間祥興記, 食個tea先.
餐廳本身有min charge, 不過露天吧檯就唔洗, 仲可以睇住d姐姐整生煎包. 兩條友四個生煎包岩岩好.
生煎包
廿蚊四隻, 生煎包睇住佢岩岩煎起, 真係睇到流晒口水. 面層鋪滿黑白芝麻, 外層極薄皮, 薄到好似小籠包咁, 好surprise, 咬開就係爆多汁嘅肉餡, 肉汁好豐富, 有肉味得黎甜甜地. 肉餡雖然無渣幾滑, 好食. 食到呢個moment, 我曾經覺得佢係一個完美嘅生煎包, 可惜佢個底雖然好焦脆, 不過厚得好過份, 我諗最厚嘅地方超過1cm, 仲要得麵粉, 一d味都無, 失敗左.
呢間野土瓜灣都有, 可能都有再食嘅可能性.
食完tea, 我地去左三棟屋博物館行左個圈, 再入左d荃豐中心連續行左幾個連住嘅商場,呢幾個商場都係好local好生活化嘅商鋪, 好係個種以前放學行嘅商場感覺. 我好鐘意呢類型嘅商場, 好岩香港人行, 唔會有蝗蟲, 買到生活需要嘅電子產品, 衫褲鞋襪, 食到20-40蚊嘅午餐, 唔再係倒模嘅連鎖集團, 實在好想紅磡土瓜灣都有類似嘅商場.


text:
黃子華棟篤笑 黃子華棟篤笑
黃子華(Dayo Wong Chi Wah,1960年9月5號—)而家係香港電視,電影兼舞台劇藝人重係歌手,節目主持人.黃子華最出名係「香港棟篤笑之父」.佢係香港人,鄉下喺廣東三水.
黃子華喺聖若瑟英文小學,聖若瑟英文中學,威靈頓中學讀過書,喺加拿大阿爾伯塔大學攞到哲學學士.1987年參加無綫電視舉辦嘅「全能司儀大賽」而踏入演藝界,做過代課老師,出入口經理,電台,臨時演員,資料搜集,電視台助導,話劇團演員,電台電視台節目主持,編劇,電影演員.黃子華以表演一個人喺舞台上講笑話嘅棟篤笑而為人熟悉,之後曾經喺無綫電視拍攝多部電視劇,包括《男親女愛》.黃子華亦係哈痞樂隊(Happy Band)成員(主音).
入行經過
黃子華由加拿大返香港後,一心想做演員,但係當年無綫電視嘅藝員訓練班突然間取消咗,淨番編劇訓練班,黃子華希望能夠藉編劇喺電視城做嘢,再轉型為演員.後來佢發覺編劇係好難轉型為演員後,輾轉加入香港話劇團,電台DJ等等.根據黃子華自己形容,呢段時間係佢人生嘅谷底.
1990年,佢決定將自己喺娛樂圈嘅經歷,改成棟篤笑演出以證明自己嘅才華,之後就退出娛樂圈.不過,黃子華嘅棟篤笑大受歡迎,深入民心,最後佢放棄咗離開娛樂圈嘅念頭.黃子華棟篤笑 黃子華棟篤笑


text:
上到深圳都 almost 2pm,去返上次買磚的世紀中心,今日的目標係造全屋窗簾 + 路軌,買鏡前燈,鏡架,廚廁 accessories,即係0個 d 掛架,勾,廁紙架之類.
造窗簾我地無咩目標,上網見 d 人話應該羅湖,東門0個邊會平 d,而呢邊 d 手工會好 d.當然我地係 prefer 買平野,不過既然 d 野都要響世紀中心買,所以就響度造埋.
睇左 2-3 間,睇左一間「卓倫」,有一款係透過布的深淺色做成一枝枝的玫瑰 pattern,清清地,都幾鍾意.可惜呢間造窗簾都幾貴,全屋窗簾 + 路軌都要 over RMB 2,000.
去左另一間叫做碧鑫,無0個款成枝玫瑰,但有另一款一朵朵的,想放睡房.另外一款同色同料 竹葉 pattern 就可以放書房,打完價又係 out budget.結果 2 間房就用左呢隻.
廳就用左呢隻.其實左邊中間有 d pattern 0個隻我都幾 like ga,但又係貴野~
偷影左呢隻紗,好 elegant,淺啡色紗上面疏疏落落,有 d 好似水彩人手畫的花.(底下其他 pattern 係另外兩款紗)
全屋 2 房一廳窗簾 + 路軌大概 RMB1,250 + 運費 RMB 200.
攪完窗簾,已經 4:30pm!!! 咁就 2 個鐘 la~ 要快 d 去搵其他野,搵到唔少鏡前櫃,由幾百到幾千都有,不過呢邊就好少 d accessories,於是我地過左去另一個 block,0個度有好多 accessories~
已經差不多 6 點,我地好快就響其中一間 shop 買晒0個 d 櫃門抽手,廁紙架,毛巾架,掛勾,咁就 RMB5XX.
由於呢邊唔覺有鏡架,我地亦都無時間再慢慢睇,所以買完就走.跟住就去旁邊個 block 買鏡前燈,好彩上次來過已經格左價,林生又記得係邊間,所以好快買完,承惠 RMB120.跟住就飛快咁返去原本個 block,買埋之前 mark 左的鏡架,再去窗簾店放低 d 資料同埋少少 accessories,等佢地安排托運時可以一次過送.
離開已經係 7 點幾,下一站就係 Get the Gown!!!
條裙都係以簡單為主,普通 A-Line 加左少少 lace 響 d 邊度,唔可以話係 dream gown,因為我真係無「叮」一聲.我發覺我係比較鍾情貼身0個 d vintage 款,不過可惜,我身型唔好唔適合著0個 d.不過無所謂 la,最緊要大大方方.
條裙本身係無腰帶,我 request 佢另跟條香檳金腰帶同埋一 d 白色花俾我.佢另外再跟左條紅腰帶,我估會用的機會唔大,但都可以影相時載下,有少少變化.


text:
相信大家都清楚,曱甴係一種幾仆街嘅生物.
話說十年前嘅一個夏天,當日落好大雨,我企喺路邊等緊小巴,頭頂簷蓬因為雨水負荷過重,突然一灘水兜頭淋咗落我度.濕身唔緊要,最大問題係我身後個阿叔彈開,指住我個身大叫「嘩哥仔你個身好撚多曱甴!」
我低頭一望,真係好撚多隻曱甴爪住我件衫!
嗰一刻,我全身每一吋毛孔都喺度講緊粗口,曱甴敏捷度又高,抓力又強,我完全趕佢哋佢唔走,我直頭有衝動想訓喺地下翻滾,嚟個玉石俱焚.
最後,佢哋蹂躪完我一輪,先依依不捨咁離開.
呢件事之後,我就好撚驚曱甴.近排天氣熱到想裸跑,話說有一晚,我半夜起身屙夜尿,行出廳就見到有隻巨型曱甴,喺度食緊我老母擺喺枱面啲花生碎.
話說我老母佢每晚都會食住花生睇電視,用個奶粉罐裝住啲花生殼,拎住個罐就由個廳食到入房,直至個罐滿晒先拎去倒.
此外,佢仲係一個非常喜歡園藝嘅人,好鍾意將任何生果嘅核,嘗試種返棵樹出嚟,最近佢就喺廚房種緊車厘子樹.
我曾經勸過佢唔好咁做,佢答我:「痴線啦邊關事,個個屋企都有曱甴嫁啦!」
由細到大,我屋企都成日見到曱甴,我發覺就算我勤做家務,每晚倒花生殼,將屋企清潔得乾乾淨淨,曱甴數目都有增無減.於是,我決定買幾間曱甴屋,擺喺屋企幾個曱甴熱門出沒點.
既然曱甴咁鍾意食我老母啲花生,我索性將啲花生碎平均散佈喺曱甴屋嘅內部,希望可以加強捕捉效果.我總共買咗五盒,最後一盒唔知擺喺邊度好,就擺喺自己房.
兩日後,我後悔了…
我打開間曱甴屋嚟睇,你老味吖!竟然有成十幾隻曱甴!啲腳畀曱甴膠痴實晒,佢哋掙扎到好似跳Disco咁un下un下.
嗰一刻我完全崩潰,我唔能夠接受訓咗幾十年嘅房,竟然會咁多曱甴?!
我平時連零食都盡量唔喺房食,間房塵都唔多粒,我究竟做錯咗啲乜嘢啊啊啊啊!
我拎住間曱甴屋畀老母睇,希望爭取到唔好再儲花生殼同種車厘子.佢話:「你唔好擺曱甴屋咪無事囉,反正咁多你都殺唔晒嫁啦~」
老母一句,我覺悟了!
係我多事,係我唔啱.
就算眼見住自己居住咗幾十年嘅家被昆蟲入侵,即使佢哋食我嘅飯,訓我間房,仲周圍屙屎產卵!而你嘅下一代,仲有可能同曱甴做鄰居,做同學,做朋友添!
但只要唔聽,唔睇,唔理,扮無事發生,照常咁樣返工放工,你依然可以活得好幸福快樂.
原文連結


text:
Tuesday, June 26, 2007
Facial
尋日佢打比我,問我可唔可以早d到,邊得呀,我已經book 6:30,叫好早架喇,如果唔係宜家resign左,我都唔敢唔理咁多,6:00即走架,所以我reject左佢既要求,話6:30已經係最早
首先講下個地方先啦,其實就係金都隔離既大廈,好舊個d呀,一入大廈就非常唔鐘意,因為真係太舊,上到個層樓,差不多行左一個圈先見到佢地個單位,我覺得自己好似去左工廠大廈咁,好啦,按鐘入去,一開門我都打左個突,入面好黑,見到亞表姪女同埋佢老板,仲有一個男人,佢地個個都好似好熱情咁,我好驚呀,最得人驚係個男人,雖然佢真係好nice,不過佢既熱情令我覺得好恐怖,後尾證實左呢個男人真係老板既老公,我都估到係架喇,不過身為一個男人,我覺得佢當我透明係最好既,我都幾唔鐘意係d好似係屬於女人既地方見到一個男人,個嚇人度係同我係女廁見到男人一樣咁得人驚,嘻嘻
由於我好急,所以我坐都冇坐就入左toilet,出返黎,老板就叫我揀做咩facial,望一望個價一d都唔平,最平都係290,跟住有d係3xx,有d係4xx,連5xx都有,佢一開始就介紹我做個美白水份facial,不過我驚佢d唔知咩美白,所以唔敢做,跟住我就問個膠元蛋白係有d咩,原來係敷紙個隻mask,我最唔鐘意呢d架喇,我覺得好似冇敷過咁,跟住我話我鐘意敷軟模多d,佢就介紹左個460既比我,話唔知好咩成set,呢個好好,是但啦,我估佢點都會比discount我,所以460都是但啦
一開始係我表姪女同我洗臉,跟住反左一陣,到steam既時候就開始係老板做返喇,其間亞表姪女係咁同我傾計,17歲既小妹妹真係得意,成日都話我好靚(落左妝冇可能係好靚囉,加上我近期有一邊面係勁多瘡),跟住又叫我比隻手佢睇下,一睇就話真係好靚呀,要整幾耐架?要幾多錢呀?2百幾得唔得呀?我就答佢整左3個幾鐘,今次好多石,所以要3百幾,佢就即刻話,嘩,女仔既錢真係好好搵,咁就3百幾,其實我心諗我整都唔算貴架喇,有人估過我要整成千蚊一次架,卡卡
佢睇睇下我隻手,又忽然話:「你d手指好長好幼呀,我個d好粗架」,我都唔知點答佢,我唯有話:「係咩?都唔算好長啦,宜家肥左,d手指都肥左好多架喇」佢又話:「唔係呀,好長架喇,d人話手指長又幼既人係好幸福架」我心諗,係咩?我剩係聽過手掌好肉既人係有錢人囉,肥豬正正係擁有一隻肥手既人,哈哈
跟住再講再講,又講下佢同佢家姐細個時,我地陳家三姐妹有帶過佢地去海洋公園玩,佢覺得好得意,好開心,睇返d相都覺得開心喎,咁又講下佢亞爸有幾鍚佢地(我知我表哥,即是佢亞爸真係好鍚佢地兩個架,雖然唔係大富大貴,冇咩野可以比到兩個女,不過佢真係盡佢做爸爸既責任同努力去照顧佢地同鍚佢地,相反佢地亞媽就好唔生性),再講講下,佢又無端端話好想快d結婚,我問佢點解,佢話好想30歲前結婚,我就話好易姐,不過就千祈唔好因為要30歲前做呢件事而是但搵個人結婚,佢又好似明,又好似唔明咁,我都唔知點同一個17歲既妹妹講結婚呢回事,再講講下,我諗係我影響左佢,佢猛話佢要個好浪漫既婚禮,我話好呀,你比心機呀,跟住又話我結婚時好靚,好開心,好浪漫,我當時即刻“叮”左一下,哦,因為參加左我個夢幻婚禮,所以佢對結婚好有憧憬,我只係同佢講,結婚係好長遠既事,一定要諗清楚,個個人鍚你,愛你,對你好,你先好嫁佢,個人浪唔浪漫唔係最重要,最緊要係對你好,你明唔明呀?佢又好似好明咁,又識得話宜家又冇事業又冇錢,都唔知點結婚,我就再同佢講,你仲有好多年時間,慢慢黎啦,唔駛急,第日你結婚時可能仲開心,仲浪漫架,10年後既婚禮同今時今日又會好唔同架喇,講講下我都唔知點樣終止左呢個話題喇.
我只係知道亞老板好比心機同我針清同埋電眼睫毛,第一針清方面其實都唔算痛,同埋end up整完都唔係好腫,我覺得手勢都ok既,不過係咁既地方用咁既價錢,我覺得好貴,同埋我唔會繼續做,第二,電眼睫毛其實我係好唔想架,不過亞表姪女叫左我幾次,咁就是但啦,反正都好快變返正常,點解我唔鐘意電呢?我就係覺得好假囉,同埋會整短左我d眼睫毛架,因為正常你自己夾,只係個根向上翹,咁你條睫毛係唔會彎到向返住你對眼架嘛,咁當你用埋mascara d睫毛咪好似太陽花咁向看伸長囉,宜家電完之後全部都彎到個尾尾係對住我自己隻眼,咁就算我用mascara增長呀,佢都係對住隻眼,完全冇左向上伸長既效果,真係唔得你死,當我用返mascara既時候就發現對眼冇之前咁大,好唔鐘意,都唔知幾時會直返,等我每晚洗面既時候都輕輕拉下佢,等佢直得快d先得
到最後埋單時,佢比得個9折我,我覺得太少囉,連埋電眼睫毛一共用左我520,好唔抵好唔抵,舒服我又唔可以話唔舒服,不過個環境令我覺得佢係應該值200囉,再加上我問左一次係用咩brand既料,佢又好似聽唔到咁,咁我都冇再問喇
後記: 忽然令我好想join之前係cwb試做過既一間公司,呢間公司環境唔錯,同我做既人都好好,幾細心,同埋唔會太貴,佢唔係join course,佢係買5000既package,好似會送多1000定2000啦,跟住你每次去,佢就睇下你個日應該做咩facial,或者你自己揀facial去做,每次扣數,好似我去做甲咁囉,我覺得都ok架,最緊要係佢真係幾舒服,價錢又ok,同埋我知佢係用咩料嘛,covermark一共仲有23次facial未做,真係好想唔再去做,不過肥豬覺得我好嘥錢,所以我都唔敢話要去第二度開course喇,唉~~~
2 comments:
- janet said...
-
點解做緊facial可以講到咁多嘢嘅…..…妳係咪講到依依哦哦咁呀…卡卡卡.. ^___^
- June 28, 2007 9:27 AM
- Nic Nic said...
-
都唔算好依依哦哦既,針清個時唔係搞緊我個咀附近都ok既,都仲可以講野,哇哈哈,奇人奇技呀
- June 28, 2007 10:10 AM


text:
住宿 : Cario Zoser Hotel
第一日係25/10/2007夜晚係香港機場集合,因為今次係搭乘阿聯酋航空公司,所以Check-in 嘅地方o係係機場2號客運大樓.去到個機場2號客運大樓都幾大下,不過就得3間航空公司Counter.做完 Check-in 之後,因為都有D時間淨,所以就行下個客運大樓,入面都有幾多商舖,食肆都唔少,價錢就平過1號客運大樓D舖頭.不過因為都幾夜下,好多商舖都閂晒門,係入面揀o左間茶餐廳食野,個名叫阿瑪港澳門餐廳,入面有主要係食台灣式食品,叫o左個招牌五香牛肉麵,重有一個豬軟骨麵,個五香牛肉麵比較好味D,重送o左兩隻瑞士汁雞翼添,味道都唔錯.之後就行o左一陣睇下有咩商店,就行返去1號客運大樓到離境準備出發.搭完無人駕駛去到等上機o既地方都有唔少人,不過黑人比較多,阿聯酋o既航機感到上就同國泰無咩分別,不過D膳食就比較o若外國人多D.因為都成12點幾先起飛,所以上機無耐就訓o左,直到派餐先醒.去到杜拜係零晨o既4點鐘到,不過就係當地時間o既兩點鐘到,因為慢兩個鐘到,要等成4個鐘到先再搭飛機去開羅,期間因為轉機有4個鐘的話,就可以去食下機場入面o既餐廳免費食野.之後到o左開羅就係中午o既時間,去到開羅個入境大堂要攪成半個鐘先出到境,但係就見到D外國人唔洗排隊就咁就可以出境,唔知做o左D咩手續呢 ?? 期間就係D找換店到換o左D埃鎊.出o左境去到架旅遊巴到,今次因為得11個人,所以只得一部24座,重要將D行李放係車頂上面,都幾牙煙下,因為Do急都幾重下架嗎 ! 之後第一站行程就係去食野,其實都唔肚餓,不過已經係當地o既1點幾鐘喇.餐廳入面o既食物就不過不失啦,不過飲品就欠奉啦,但係領隊就安排o左每檯一支,都叫做幾好,其他飲品好似汽水都要圍返港幣成十幾蚊一罐.
食完野,第一個景點就係開羅博物館喇,入面基本上存放o左係D金字塔入面搵到o既野,包括木乃伊同埋D陪葬品,入面就唔比影相,所以都無得拍照留念.我地重自費睇o左個木乃伊博物館,因為無包到,價錢係埃鎊L.E.$100一個人,入面放o左幾個法老王o既木乃伊,有拉美西斯二世,圖塔摩斯2-4世,重有近期証實身份o既 Hatshepsut女皇等.之後就睇埋個動物木乃伊館,呢個就唔洗收錢o既....睇完晒所有o既野之後就去睇清真寺,基本上個到係一個市集,都幾多人去睇野,不過D野唔係咁吸引,所以行o左一個圈就搵地方座低休息下.之後就去食個晚餐,個晚餐都幾OK,款式都係個幾味,又係以沙律為主.食飽飯就返酒店,間酒店叫做 Zoser Hotel ,位於吉薩區,基本上無咩特別,執好晒野就訓,咁就完成o左第一日o既行程喇.
--->相簿


text:
由知道D熊貓會來香港開始已經好想帶燒腩仔去睇,但睇到報導同舊同行朋友係facebook到狂鬧佢之前D快閃活動只係做show,艾菲已經知道無謂去同人逼,一早決定等D熊貓去到最後一站,係PMQ settle down先會去,仲第一時間叫米高拎定假,再上網登記預約咗個平日嘅時間廢事排隊.
來到展覽嘅最後一星期,人潮可能無之前咁洶湧掛,我哋入場時連隊都唔使排,email都唔使show就可以直行直過,未入到展區已經見到牆上有好多唔同嘅熊貓布置.
至於燒腩仔呢,狀態簡直大勇超級興奮,艾菲只係早一星期開始同佢洗腦話佢知我哋會去睇熊貓,佢入到場即刻panda panda咁叫,仲擺晒chok pose畀艾菲影相添(但就成日唔肯望鏡頭囉)﹗
Are You Ready???
1600隻熊貓有大有細,亦有唔同造型動作,但震撼又唔係好覺,不過都真係幾cute嘅,至於燒腩仔就睇到超肉緊,趴係個欄到指天篤地,阻住晒後面D姨姨叔叔影相,搞到艾菲都有D唔好意思.
雖然話平日已經少D人,但呢個影相位都係逼到爆,再加埋超級悶熱嘅天氣,我哋企一陣已經全身濕晒,到燒腩仔終於肯畀返個正面艾菲影時,佢都開始熱到無晒表情,艾菲唯有快手影完即閃.
影完展區即刻上樓睇其他展覽順便散吓熱,艾菲之前來過兩年detour,都行慣行熟知道佢哋D setting係點,不過明顯今次商業味都幾重,絕大部分都係賣嘢嘅shop,放裝置藝術嘅少之又少,所以我哋只係主打行走廊就算,咁啱見到有隻吹氣熊貓,幾經辛苦先氹到燒腩仔同熊貓來個情深一吻.
之後見到牆上面D熊貓,佢D chok pose又來啦...
睇吓佢呢個樣,嗲到呢...
呢隻直情係自己衝埋去要艾菲影(但又唔會企定定畀你影㗎喎,你影得慢D佢就會走咗去)﹗
最後落埋去排抱抱熊貓專區,唔多人都等咗成十五分鐘(後面D腳就係排隊條人龍),每次放10 group人入去,影相時間只有一分鐘,而我哋係第十組,只係得返呢三隻一樣樣嘅熊貓無得揀.
燒腩仔起初唔知D熊貓係拎得起,所以勁含蓄只係摸住佢哋pat pat影就算,後尾工作人員幫我哋影完合照, 佢見艾菲拎起隻熊貓來玩又有樣學樣,話要同熊貓玩疊高喎﹗
我哋最終係到逗留咗一個鐘左右就走,雖然燒腩仔玩得好開心,但真係熱到一家三口都溶晒,要即刻去附近茶餐廳食返個tea抖一抖,再帶燒腩仔去IFC換過套衫先掂呀﹗


text:
小檬難掩興奮!
安排好檯之後就快手攞野食,
唔係節目開始又掛住玩冇得食!
小檬未開始已經繪影繪聲咁話比個妹知
一陣有啲咩黑媽媽嘅怪物龍跳出嚟,有啲咩凶猛老虎獅子唱歌,
有啲咩大隻公仔攬住我哋...
攪到個妹驚,話要瞓教(即係呢埋)
真係唔該晒!
好在真係出嚟嘅時間又冇咩事喎..
仲同啲公仔揮手添!
表演完之後就可以上台集郵
大會問有邊個小朋友想上台同功夫熊貓上台打功夫,
小檬初時半推半就,仲話唔好唔好,
不過比職員邀請上到台又好似另一個人咁
食完個早餐,兩個小朋友超級興奮
臨走check out又撞到又影一餐...
見仲有5分鐘就出嚟,等候期間先有乖乖望鏡相
酒店房送咗隻公仔,妹妹豬見到好開心拎埋去
一樣架
相信再唔走,影到天黑都繼續影!
跟住就萬里長征,其實只係行去斜對面嘅酒店,
冇諗過11月中都熱到咁,行左5分鐘唔夠已經熱爆~!
行過影張到此一行(由小檬做代表!)
到喇
收費$200兩個鐘任玩,
是日星期一差不多冇人.
所以啲遊戲設施都唔使排任玩.
有啲身高限制
寫清楚規定
呢個大型鋼架,我入咗都好難行得到.
捐吓捐吓sir返條長S滑樓落返嚟,哇快到呢!!!
我都忍唔住叫咗出嚟
小檬玩到唔捨得離開呢個鋼架
(我諗係因為佢唔係成日有得玩,喺香港我冇帶佢去呢啲playroom,
除咗唔使金錢嘅時候!!哈哈)
終於勸到佢玩吓其他~車車
不過佢好明顯冇咩揸車天份!成日撞壆
妹妹豬呢本來冇得玩架,因為只可以小朋友自己揸
不過有個姐姐好好,肯同佢一齊楂,就可以玩!
妹妹豬都玩咗好多次!
呢個遊戲我同檬爸都有份玩
有啲似迪迪妮嘅巴C光年嘅射擊.
我同爸爸就覺得幾好玩,
不過妹妹豬就唔太欣賞,可能都係驚!!
小檬都OK,冇問題
(出黎仲識同我講呢個遊戲同迪迪尼果個有咩唔同..好有見解)
玩到3點幾,都係時候食啲野.
canteen有啲特別食物,蛋糕pizza
不過仲有杯麵賣 =___=
order咗呢個比小檬
小檬第一次玩跳樓機.大膽咗喎..
之前見到都唔敢玩,不過果時仲係細.
攀石
以為佢會好叻嘅,平時喺公園就爬到好高
點知第一次比佢知道跌落嚟有條彈彈橡根彈吓彈吓之後,
爬到咁上下就自己放手腳,
享受彈吓彈吓嘅過程!真係比佢激C!
其他啲遊戲設施
波波池嘆卡通
最後影埋卡通人物就走!!
差不多要走喇..唔想太夜返到屋企.
於是安排搭五點幾船返香港!
房租大約$1550 包以下
「体验梦工场」毛绒玩具一只
兩位早餐 (諗住要買多一位,但唔知點解酒店送多一位!)
$300 餐饮购物券
送咗差不多800幾蚊野 weekday房租真係抵好多!!
兩日活動唔算好緊迫,
不過返嚟都已經累爆!!


text:
自從年頭去過彩福睇場, 一直係佢翻新左之後都冇再去睇過! 趁上去再交訂時順便睇埋, 咁啱又冇人擺酒, 咁就可以去加大o左o既新娘房睇下喇!
車立位一出地氈都換左, 我覺得唔錯, 好靚呀, 到時我會整個welcome board. 圓枱位置至知客位應該會係相簿區!
Reception位都ok, 不過我可能到時會唔要個框! 但佢o地reception佈置有o的殘, 到我big day時都應該會換左, 而我又會自己佈置一下, 應該冇問題! 旁邊會放candy corner!
個場真係越睇越靚, 樓底好高又冇柱位, 晚宴時會有紫色o既LED燈令個場營造成紫紫地o既色, 合晒我個theme color, 個backdrop白白地襯乜o野色衫都得, 唔駛咁煩, 任我發揮!
幫水晶燈來個close up先!!!
檣身怖置, 晚宴時紫色LED燈就係度出喇! 到時會變成紫色!
新轉o既地氈, 我好鍾意呀, 比起之前o既暗紅玫瑰花更明亮, 唔會令o的相出o黎好暗!
台又係加高左, 而家個高度都好好, 同埋應該唔駛加錢整毛毛地氈, 因為本身紫色台個絨面都幾grand!
近o的影下個台! 真係已經夠晒靚, 唔駛再用錢去怖置, 可以慳返o的錢!
到左重點o既新娘房, 之前都未睇過, 但知道係好細, 不過佢o地翻身時加大左個新娘房!真係大左好多, 而家好闊落呀, 簡簡單單o既設計, 仲有部電視可以睇到出面o既情況!
今日睇場匯報到此為止, 整體上我對個場o既喜愛有增無減, 已經合符我o既要求, 因為已經好靚了, 又唔駛我用好多錢去佈置. 其實個場唔需要最perfect, 唔一定要係頂級靚o既, 總之o個日大家開開心心o黎分享我o既喜悅, 最重要係我最靚就得啦, 唔好俾個場搶左我風頭!
另外落左去4/F睇, 雖然有人攪event, 不過我望過個場又唔係好似o的jm咁講好唔得, 我覺得都靚喎, 地氈轉左同個場有o的decoration改左, 令個場冇之前咁暗紅, 其實好多攝影師之前都講個場太暗紅影相效果唔好, 而家明亮左應該o的相會好好多, 各位jm可以放心啦!
唔知到我big day又會唔會再有變化呢? 有機會待續......


text:
原本係得自己一個人去fitting, 因為17號冇乜假同埋公司太忙, 所以慳返o的假…不過係fb同其他monalisa o既JM講開去fitting, 竟然大妹話唔去做yoga都要陪我, 真係好滾動呀, 話冇理由fitting自己一個去, 因為都唔知係唔係適合自己!
我約左11:00, 10:30約左大妹係葵芳等, 第一次入珀麗灣, 坐shuttle bus都好方便, 好快就到! 仲有一個驚喜, 就係3妹都會入埋o黎陪我揀衫!! Hehe!!! 真係好幸福呀!!!
到埗之後就去monalisa, 入到去個reception o的姐姐仔已經串串地, 唔主動問你有乜需要, 我同佢o地講係fitting, 態度都麻麻, 求其搵左個啱啱返工衫都未換o既姐姐仔叫佢帶我入去, 又唔話人知邊張單, 個姐姐仔拎左另一個人張單就行, 我先同佢講我o個張係我手! 大家都一頭霧水!!!!!
入到去fitting, 有兩個staff幫我, 一個係Kammy, Kammy都比較nice, 都會有傾有講! 而另一個就麻麻地, 我唔小心整到佢, 佢恕睥我!!!! 雖然之後態度都ok返, 不過印象唔好!
坐底一陣, Kammy就拎住一車衫o黎, 就係我揀o個20件, 跟住就同我fit….不過好多件都係比較細件, 又窄, 又拉唔到錬, 想要o的A-line款都揀唔到, 試完得一件係由始到終都ok o既, 另一件就揀唔到, 同大妹3妹磨左好耐都揀唔到, 之後同佢o地講我揀唔到, 佢o地行開一陣返o黎話可以俾我睇多次個揀衫system再俾我試多兩件! 不過問佢o地有冇款推介, 佢o地都係唔想show我o地咁, 話都係o個o的款, 冇其他喇… 好辛苦又揀左兩件, 試完都係唔OK….咁唯有揀返之前有一件,大家都話著左瘦o的同埋有o的o野睇! 影相時冇咁plain…..
最後揀左呢兩件
呢件係我同17號由始至終都鍾意, 好在試上身都OK
呢件就係另外揀o既, 大家都話呢件影相會出o的有o野睇!! 所以就揀左佢! 其實發夢都冇諗過自己會揀呢種衫!!!
終於係1.5hrs之後揀完衫, 我o地就搭車返葵芳, 去左我o地鍾意o既譚仔食lunch, 傾左成1.5hrs先走!!
真係多謝兩位好妹妹陪我呀!! 如果唔係我都唔知點揀好!! Love u!!!!


text:
近排搭港鐵都會見到Asia Miles合作嘅廣告板,原來搭機場快綫都可以賺里數!原來有2個方法,分別係參加機場快綫「多乘賞」計劃同埋於網上買機場快綫車票.雖然網上買機場快綫車票換AM呢個promotion仲有幾日就完(6月30日係最後一日),不過車票可以喺買咗之後92天內用,所以預計會喺6月30日打後92日會有機會去機場嘅朋友可以買咗先,唔好蝕! 一)機場快綫「多乘賞」計劃 限期:20
呢幾個星期都講開酒店常客計劃 今次輪到Hyatt Gold Passport 凱悅金護照 凱悅金護照所覆蓋嘅酒店品牌有: Park Hyatt Grand Hyatt Hyatt Regency Hyatt Andaz Hyatt Centric The Unbound Collection by Hyatt Hyatt Place Hyatt House Hyatt
世界上仲有乜嘢可以阻止香港人淘寶? OL淘原單廿蚊衫,網絡食家淘大閘蟹... 個個密密淘嘅同時,你又知唔知原來淘寶都可以賺到Asia Miles里數?原來喺淘寶購物每1蚊美金就可以賺1.5AM,大家當幫個輔助幫補下都係唔錯嘅選擇.不過過程原來比想像中複雜好多!稍一不慎AM方面可能會追蹤唔到個交易,而且好難追討返.如果淘寶方面可以將個運作改善得user-friendly少少就好喇.
夏天又係去沙灘享受陽光同大海嘅時機,去得沙灘梗係唔少得歎吓日光浴.一邊廂有人好想去沙灘好怕曬黑,另一邊廂就有人好想曬得一身古銅色肌膚,但曬極都唔滿意.原來要一身健康古銅色肌膚唔使摶命曬,有產品可以幫你輕鬆得到古銅色.今日我哋就睇吓黑鬼油產品嘅功用同埋使用嘅小貼士啦! 首先我哋了解吓點解我哋會曬黑先!當我哋嘅皮膚受到陽光或者紫外線照射嘅時候,身體嘅黑素細胞(melanocyte)會產生黑色素(
試問有邊個女仔唔鍾意白雪雪嘅皮膚?奈何夏天咁熱,唔通仲著住長䄂衫周圍走咩,未曬死先就熱死咗喇.為咗保護我哋嘅皮膚,一定要好好利用防曬用品,快啲睇吓下面你有冇用錯防曬不知不覺變咗黑炭頭啦! 我哋見嘅就只有一束光,其實呢束光一啲都唔簡單.根據唔同嘅電池波長,紫外光可以分為UVA,UVB及UVC. UVA-導致皮膚老化及變黑 UVB-引起皮膚曬傷及紅腫 UVC-波長較短,通常不會穿過地球臭氧
工銀亞洲有一香港航空Visa白金卡,最近建行(亞洲)出咗一張「香港航空Fly Away信用卡」,同樣係香港航空嘅聯營卡,到底邊張卡易啲儲金鵬俱樂部積分?邊張卡優惠多啲又好用啲?今次就同大家比較下. 首先睇下呢個比較表先 金鵬積分累積 呢兩張卡,一睇就知係建行(亞洲)香港航空Fly Away信用卡比較好,本地簽賬$6=1金鵬積分,海外東香港航空買機票,機上消費$4=1金鵬積分,
今次集中咗一堆關於Aisa Miles補發里數,更改飛行獎勵日期,幫好友兌換獎勵等等問題嘅Q&A.睇完應該對Aisa Miles有更加深嘅認識啦~ 1.Aisa Miles里數的有效期係幾耐? 里數存入月份計起三年. 2.點樣會被終止會藉? 會員如果喺 36 個月內冇賬戶活動記錄,累積嘅里數積分喺有效期屆滿之際會被取消. 3.點可以延長過咗期嘅里數? 記得里數要喺有效期前兌
除咗熱門嘅東京同大阪,近排愈來愈多人留意到九州~其實我鍾意九州多過東京,景靚唔使講,仲有超級nice嘅九州人,不論搭車食飯都會有人主動同你傾計,甚至請食飯.呢篇就用九州做膽,講下點用Asia Miles換九州機票同埋點玩埋其他地方. 首先重溫返Asia Miles兌換機票條款:可以於起點,轉機點或者回程點做兩次中途停留(2 stopovers),兩次轉機(2 transits)同埋一次終斷行
建行(亞洲) 每年有兩次「939分」獎賞,通常第一次都係6至8月,第二次通常11月至1月.今年第一次「939分」返嚟喇,6月17號開始登記,各位特選客戶記得去登記,睇下自己有冇份玩,不過5月13日或之後開立嘅信用卡係冇份嘅. 照舊每階段額外賺75,000分 今次分兩個階段,每階段額外積分上限75,000分,兩個階段一共150,000分.今次本地同海外簽賬都幾,每階段目標簽賬金額 ($5,0
上回講解咗點可以喺CX/KA網頁換飛,今次會講解埋其他換機票方法~ 方法(二) 電話 如果你想換嘅機票涉及open jaw等等方法(詳情睇返上篇Blog),可以打去Asia Miles熱線2747 3838,打通之後有客服幫你㗎喇~雖然條熱線24 小時提供服務 ,而且年中無休,不過眾所周知都幾難打得通.我試過中午打去,通都冇通過就被收線了,或者等咗個客服半個鐘結果駁去留言信箱.有網友建
傷風感冒真係耐唔耐都會中招一次,次次都去睇醫生條數都好襟計,所以如果唔係好嚴重嘅話,都會自己買藥食.隻隻藥都講到自己好好咁,有冇試過埋怨食完藥點解鼻水仲係咁流?其實食邊隻藥先至啱? 講藥之前,首先講吓傷風同感冒係咩來先.傷風同埋感冒都係上呼吸道部份嘅感染,大多數由病毒引起.病情通常唔會好嚴重,大多數情況一個星期左右會自己好番.「傷風」同「感冒」兩個用詞好多時都都會一齊用,其實佢哋係兩種唔同嘅
用 Asia Miles換機票都有好幾個方法,今次講一講喺國泰/港龍網頁兌換有咩步驟. 兌換之前要留意以下條款: -國泰航空或港龍航空網頁只接受兌換國泰航空,港龍航空,英國航空,澳洲航空,卡塔爾航空或芬蘭航空嘅獎勵機票. -獎勵機票唔包括由政府,其他機構,機場營運單位,其他航空公司所徵收嘅附加費. -國泰/港龍網頁淨係做到直航機票獎勵兌換,如果涉及6間(國泰航空,港龍航空,英國航


text:
冒住風雨去到革命廣場,影咗一輪相,就搭的士返舊城區CUC$3.原本一心去革命博物館,但沿路銀仔想睇下有無其他選擇,於是喺車上睇書,而濃烈嘅汽油味令我感到非常唔舒服,幾經顛簸,去到原來目的地後急急落車.得知博物館於5時關門,便打算先去醫肚,就喺呢個時候,銀仔問我拎相機影博物館門口嘅坦克車,我先發現相機不翼而飛,相信係我忙亂間無將相機放回慣常位置,落車時留咗喺車廂.的士一早已絕塵而去,我諗到呢大半個月好多快拍,同在地人合照,仲有最重要及唯一一段,係巴哈馬群島結婚行禮嘅片段全部遺失! 只有六神無主,喺附近街頭希望撞返架的士.結果當然喺無功而回,最大嘅不幸往往由連串失誤造成.今次買新相機附送32gb記憶卡,好用到無諗住備份.到達古巴後曾經諗過換另一張記憶卡,但又感覺安全而作罷...民宿主人都有話幫手搵,不過跟住都係沿路行多次,又係再次失望.相信呢個一生人一次嘅旅程,相遇嘅人和事,只能盡力靠腦袋記住,而健忘嘅銀仔就算唔記得呢個旅程嘅種種,都一定會以呢個天大嘅教訓嚟不停警惕我.今日係同銀仔結婚後,佢第一個生日,真係有說不出的難忘.
食完飯出門口,仍然忍唔住張望馬路上嘅車輛,希望奇蹟出現.最後拎返民宿嘅係兩個總值CUP$10嘅火腿芝士包,係第一次成功用到本地錢.呢CUP$10用得著其實好艱難,原先去第一間麵包舖買包竟然收我$3-CUC($24-HKD),即時踩佢都傻啦,於是再去第二間見有個價目表$5-CUP一個包,我即刻想問清楚幾錢一個麵包,即時被經旅行驗豐富既銀仔制止,就係咁,扮當地人咁,一手攞麵包,一手放低$10-CUP二話不說就走人. 都係銀仔旅行時經常掛起咀邊既一句說話「唔係要識講價,而係要知價」


text:
今日中午正想食飯, 接到奶奶電話
好緊張問邦邦有無返學, 唔見佢係禮堂
而家幾個老師周圍搵佢
好彩幾分鐘後奶奶話搵到邦邦勒
我問係邊到搵到邦邦
奶奶答我唔知
你自己問邦邦 ........
仲叫我教邦邦唔可以跟其他人走 (我一定會自己接送, 唔會交俾其人)
因為心知, 學校只認咭, 有咭就可以接走
所以之前成日聽到奶奶講邊個家長幫佢接, 我唔鐘意架但又唔可以出聲
(都明白揹住朗行咁多樓梯都辛苦, 為有同邦邦講, 唔係麻麻接, 唔好跟人走)
之後即學校GROUP問其他家長有無上興趣班? 係邊到接放學?
原來其他家長都試過, 不過佢地無反映俾學校知
其實呢間幼稚園我覺得返學同放學個時都好亂
尋日成個下午都搵唔到班主任了解成件事.
返到屋企問了邦邦好幾次
邦邦都話Miss係有好多野教, 教埋先落堂
第朝見到班主任勒,
講番尋日禮堂係禮堂接唔到邦邦, 究竟係未落堂呀定係點呢?
興趣班未到禮堂, 老師好似唔係好清楚咁?
好勒, 十點多有位侯老師覆我, 佢話呢個Miss係會比其他班遲放.
家長接唔到小朋友, 老師去睇簿, 睇完就走在出去搵,
咁岩係操場見到佢地排緊隊,
老師話先拖邦邦過禮堂, 中途見到學校姨姨, 又在交俾姨姨帶到禮堂喎
老師解釋因為要幫手分班, 所以無自己帶邦邦到禮堂交代 (唔知咩意思),
唉! 交代完=無交代過咁
其實我都知問完, 覆完都無用, 學校都唔覺得無錯,
不過自已諗過, 以邦邦性格應該唔夠擔一個人走去玩,
同埋嫲嫲話邦邦無喊, 仲笑笑口
呢種事情希望唔好在發生
我都教定邦邦唔會跟其他人走,


text:
今日天氣好熱,下晝成26,27度,所以提早咗幫梓瑩換季,幫佢着咗條波點裙,條裙仔係朋友係美国買ge,梓瑩着咗真係成个少女咁,好靚女 ^_^ 就連佢自己,都指住條裙同我哋講"令令",笑到我同工人碌地 XD 估吾到人仔細細就咁貪靚,再大个d點算 ??!!
我哋去咗沙田行街街,先食unch,梓瑩依加明顯食多咗大人嘢,佢可以食到大人碗份量ge半碗飯,鷄肉同生果.我俾咗件星星形ge楊桃佢食,佢又出奇地鐘意,仲不停問我攞tim ^^ 食完嘢就去行一田同反斗城,我俾佢係反斗城自已行,諗住俾佢自已揀玩具,佢真係老实不客氣四圍試玩,我哋見佢樣樣玩暈晒都仲未有心水,於是就抱佢走人,佢亦無扭計wo, 真係乖囡.
係反斗城附近有d茶柸型ge梳化仔,我俾梓瑩坐上去影相,當我叫梓瑩坐另一个茶柸仔梳化時,有个大概4歲女仔飛樸埋嚟坐咗上去,仲用英文同梓瑩講呢个梳仔係佢坐既,但梓瑩反而以好有善ge眼神望实佢,我真係有d嬲 >L< 一睇就知梓瑩係bb啦,點解一d 礼讓都吾識? 於是我叫梓瑩坐另一張梳化仔嚟避開佢.既然佢父母吾識教,我亦無謂出声.其实我仍然好介懷呢件事,因為我怕第時梓瑩返学会俾同學仔蝦,因為我讀小学時曾經俾男同学用田鷄嚇到喊,嚇到我以後都吾食田鷄!
行完反斗城,就去咗Snoopy World,梓瑩行嚟行去,又識递高隻腳上樓梯,因為佢想上架snoopy巴士.行咗一陣,我哋就返屋企喇.係車度,梓瑩用玩具打我个頭,雖然我吾痛,但一定要借呢个机会教佢,於是我大声話 "唉吔,你打到媽媽好痛,你吾可以打人架......." 我都吾記得鬧咗d乜喇,因為梓瑩見我咁惡,佢即時叠埋手放係自已大脾,然後垂低頭,我靜咗5分鐘,佢就足足5分鈡都吾敢郁,我吓佢,佢眼仔左右望,完全吾敢抬頭望我,嗰刻我真係好想笑出嚟,因為我佢吾到佢会驚我鬧 XDD
之後,我同佢講吾可以打人架.......... 再叫佢錫番我,佢錫完就即刻笑番.呢个囡原來真係大个咗,我哋講ge大部份說話佢都明白架 ^_^


text:
2014年3月20日 星期四
Valentine's day(゚∀゚)メLa Creperie
其實而家乜節物節都冇乜特別慶祝
都係搵間自己想試既餐廳試下 又或者約幾個朋友食餐飯聚聚
前幾日問小俊會同我去邊樹食飯
(其實係想睇下佢有冇心同我去食 冇心我會嬲架 haha 佢而家好醒會扮諗..e e er er咁)
佢話想去船街搵間餐廳試下.....都好! 之前去ship 22試過都ok
但當日search下openrice有乜可以試 好似又冇乜啱心水
突然記得附近有間食crepe想試好耐 即刻whatsapp問小俊好唔好..但佢好少話唔好既
情人節當日好凍 (印象中好似得12度)
小俊仲問咁凍點解唔去食熱嘢 食crepe飽唔飽架 哈~ 我當然唔會理佢..想食就食喇
開頭心諗應該冇乜人咁凍去食crepe卦 大安指意冇book位
點知都full喎 好在2人位仲有2張預留比walk in客
2014年3月11日 星期二
2014年3月6日 星期四
\(*゚▽゚*)/愛回家
有佐小木之後隔個禮拜都會番媽咪屋企食飯
b媽終於都有時間理下我 煲下湯比我飲 (感動中)
唔係誇架...約朋友 煲劇 近呢兩個月先學識玩candy 而家勁沈迷
有時佢同爸爸為佐快啲打機 求其食快餐就算...服佐佢地
所以之前想約佢都好難
訂閱: 文章 (Atom)


text:
潮媽S 和 辦公室女王C 的保養護膚日記. We find, we learn and we share everything about beautiful skin.
2013年9月26日 星期四
激光中穿梭~
若我與歌再加上你 溫度將提高更多
所以你應靠近我 不要再自我封鎖 此一刻你屬於我
你再也沒法擋 Hey ~
將今晚今晚交給我 我要為你唱盡我歌 施展我一身解數
在那激光中穿梭 我用千支歌 將你來鎖~~~~~
我並唔係SHORT左,只係想用呢首歌來表達我內心既興奮同對激光既愛意啫!
點解我咁HIGH呢,是咁的,我上星期去台灣做左個laser treatment “飛輪光” (唔是飛輪海呀..好爛..),部機真名係 "Fraxel re:fine" , 我係呢度就唔詳細介紹喇,有興趣自己click 去睇睇.
我相信大家都明白,beauty treatment 溫和度同效果永遠係成反比,越溫和既treatment效果就越少,要效果勁就一定唔會溫和. 我以前做過fraxel CO2 laser, 做完成塊臉紅到關公咁仲要腫到好似豬頭,要成7﹣10日先回復正常,對我呢D皮膚又未差到月球表面咁,只係想改善一D基本毛孔問題既人黎講,真係痛苦太多,效果太少!
多得科技既進步,飛輪光既出現真係萬千輕熟女既福音!!
做完飛輪光,塊臉都會好紅,但幾個鐘內就會退左80﹪,之後個3﹣4日,皮膚會慢慢甩皮,好似晒太陽晒到甩皮咁,但人地望你都起碼似番個正常人,唔似CO2 laser咁唔帶口罩真係會嚇親人!甩完皮之後,就可以體會到真正“剶左殼雞蛋”既感覺! 唔係講笑絕無誇大,我呢幾日真係忍唔住不停咁撫摸自己個面豬登,滑到簡直同我個仔有得比呀!!太感動啦!!!
但係做完飛輪光後既幾日,皮膚會特別乾,而呢個時候就係比皮膚吸收養份既最好時機!
做完laser 每晚都要敷保濕mask是常識吧!平時我一個星期先敷一次既蝸牛mask, 我連敷左4日,真係爽到爆,因為FEEL到皮膚真係吸收哂裡面D精華,不斷修復緊,但仲未夠,因為剛做完treatment呢幾日好關鍵,一定要不斷幫皮膚進補,如果唔係就浪費左個treatment喇.所以我每日除左早晚護膚外,隔3﹣4個鐘就會搽大量Power 10精華,keep 住皮膚夠濕同夠營養~
飛輪光後早晚護膚steps:
1. Physiogel cleanser - 我最愛既溫和cleanser,皮膚一敏感或做完laser後一定用佢
2. Chantacille Rose Water- 用過咁多隻玫瑰花水都係佢最正,最鐘意佢既香味夠天然,洗完臉噴一噴好舒服
3. It's Skin Power 10 YE Effector- 你睇下幅相,我用左一個星期已經用左半支,可想而知我係用得幾密同份量用得幾多! 呢支野真係平靚正,一百蚊唔洗,又夠保濕又唔立,又有修護功效,就算狂用都唔會有一絲肉赤!(因為做飛輪光都唔平,做完之後又要慳錢喇...)
4. It's Skin 紅蔘蝸牛霜- 有咁補用咁補,蝸牛都唔夠我連紅蔘蝸牛都出埋!死未!哈哈哈,由於平時我係偏油皮膚,所以只買左幾包samlple用一兩個星期.搽完power 10再用佢鎖住水份~
留意!做完任何laser treatment 一定要記得搽高度數防晒!因為皮膚做完laser會特別吸紫外線,容易出斑或晒傷!
呢張相我完全無加任何filter 同美顏,D皮膚係日光下都可以咁樣對我黎講已經好滿意喇!
飛輪光我唔知香港有無得打, 但就算有我相信都會好貴,台灣出名做醫學美容係平靚正,我係台灣做一次(3合1淨膚雷射+飛輪光)都要ard 4千港幣,我諗香港價錢起碼貴30﹪以上
不過女人到咁上下年紀,有D錢係唔慳得既!除左用o岩護膚品+健康既生活習慣,有時再加上呢D高科技就事半功倍啦!
C,我地幾時一齊去台灣呀? ^_____^
2013年9月17日 星期二
錫自己!
但係,女人真係唔可以放棄自己! 要內外好好錫自己!姊妹們! 如果你有經痛不調或相關問題, 我今日有好介紹, ---散結鎮痛膠囊, 係一位醫生介紹給我一位因腫瘤而切除指宮的親友. 我一直都有經痛問題,所以試一試, 我已經食左第一個療程, 第二個月已經減少70%經痛,成個療程連服三個月經周期為一療程, 我親身試過,極力推介!!
而家成個人殘晒,雖然瘦左,但面部浮腫. 好彩7月14過左,如果唔係差D以為自己同"異類人仕". T_T"...自己都頂唔順自己,即刻做番個南瓜MASK..食就食得多,FULL係面到都係笫一次! 原來南瓜可以排毒消除浮腫. 增加代謝能力.
氣色好返D, 塊面緊緻返少少,都冇咁嚇人..
2013年9月8日 星期日
瘦面按摩!
前排咁勤力做運動,身體同皮膚狀態都Keep得唔錯,而家又打回原形咁 T_T
尤其係塊面,我本身係肥面底,個人一肥少少就會o係塊面度顯露出黎先,塊面仲唔似得個身肥咁有得遮,好慘 =_=
所以的起心肝,就算日頭無時間去做運動,夜晚返到屋企都要幫塊面減減肥!
幾年前曾經好HIT既田中宥久子按摩法,聲稱可以去水腫,去法令紋,改善面部鬆弛,令皮膚光澤緊致,氣色更好~ 我個時都有做過一排,效果其實唔錯架,但後來又懶,所以停左就無做返喇!
但O係過左25歲(都幾耐)既呢個moment, 我明白真係唔可以懶喇!! 以前我係用suqqu按摩霜既,但唔覺有咩特別,而且價錢勁貴(個時6百幾蚊 200ML,我隔日按用到一個月多D,而家好似要8百幾),呢排我又幾鐘意蝸牛成份既野,所以衝去買左支It's skin蝸牛按摩霜(100ml $178,平一半有多 ),隔日夜晚返到屋企沖涼前先洗面然後用田中按摩法按面!瓜子臉瓜子臉~~我好快會黎搵你架喇...!!
用大概一粒櫻桃既份量搽係面上
田中按摩法
按呀按..如果中途覺得kick kick地,可以再加D按摩霜,千其唔好扯親D皮膚呀,唔係就有反效果架喇!
按完後,原本產品說明係話唔需要洗,但由於我係偏油性同偏敏感既皮膚,而按摩霜一定有油同埋It's skin呢隻都有D香味,所以我就會用水整濕D化妝棉抹走剩餘既按摩霜
之後!好重要既一個step就係用佢
It's skin 蝸牛 toner
用化妝棉全面抹一次,點解要咁做呢,其實係個人喜好,因為就咁用水抹完我自己覺得好似抹走左D產品原有既功效,因為人地始終係suggest按完後唔好抹架嘛!但因為我皮膚既狀況所以我先要抹走佢,所以抹完後我搽返層蝸牛toner, 感覺D蝸牛成份可以繼續發揮作用咁!
之後去沖涼,D熱水既蒸氣會令毛孔抗張,令蝸牛 toner吸收得更好
沖完涼再搽埋個蝸牛cream (It's skin呢隻蝸牛cream出乎意料地唔立!我仲以為呢D修護成份咁勁既野一定偏立!)
D皮膚即刻光澤返好多!
暫時我做左3次,D皮膚係滑左同光澤左,希望keep住做一排,塊面會瘦返啦~!
更加希望,可以快D得閒做番運動啦!講到尾,做運動同均衡飲食先可以由內靚到外丫嘛!
你地睇下我呀仔塊面,真係盡得佢呀媽真傳架!
肥面家族長老 S


text:
禮拜六的上半場今日香港打風﹐帶協我係甘收到香港來既電話﹐首先係關心我日常生活既大佬.當然我好詳細甘報告我今早既行情﹐同技安一齊﹐首先去乾洗﹐今次早D無咩人.之後去mall, 十點幾除左有晨早sales 既Macy's 之外無咩人﹐萍果都係小貓三四﹐真係好鐘意部iMac, 20 inch 都好靚啦.有張$10 off $25 既coupon 所以去Macy's﹐咩都唔岩﹐真係好啦﹐又慳番.因為要去Modell's 由JC 那邊入﹐發現會有新既food court, 08 late summer, 大佬返來我地去下啦.之後無移車﹐當係運動行返轉頭.之後又去超市﹐今次有salmon, cheese spread 同salad 試食.用一眾coupon 買左唔少野﹐不過D 野真係貴左﹐容後再講.然後我地去用coupon 食雞包﹐買combo 送包一個﹐唔錯.返黎一齊食野睇電視.當我一切攪掂上返來﹐就見到亞霸既IM﹐講左一陣﹐佢重話我甘遲覆添﹐無法啦﹐食緊野呀﹐下次再傾啦.其實出門前都同亞花傾左一陣.當我想打俾加國表妹就收到大既電話﹐好似local 甘講左10 分鐘.殊不知講完就收到係機場等人既tiger 既電話﹐真係好轎呀﹐同大佬都有講開tiger, 同亞花又有講tiger, 點知佢就打來.其實今朝YM都有同佢講左幾句﹐不過講電話係唔同既.可惜tiger 無公司既電話卡D音質就差好多啦.
之後call 表妹又無聽﹐不過無急事既﹐反正電話包打加國諗住物盡其用遮.


text:
收人哋手信就收得多喇,今次去台灣輪到我買番俾人啦.
呢個係西門町一間滷水專門店,叫做「老天祿」,因為我即時買過嚟食,覺得味道唔錯,所以我同 Winnie 都買咗滷水海帶返嚟俾屋企人食,佢哋仲有滷水鴨舌,豆腐等等.
我諗你哋都認得呢兩樣嘢係喺邊度買啦!無錯,咪就係西門町果間「果風小舖」囉!呢,仲有安全套朱古力賣果間呢!
呢包衛生巾綿花糖係買俾 Lily 嘅,因為佢係女仔嘛,實啱用啦!
樽假「曼秀雷敦」就自己食嘅.我打開過嚟睇,聞到好香濃嘅榛子朱古力味,正!
慢慢研究吓佢個說明同用法,勁抵死攪笑.
請留意第 5點嘅「用法」,以我嘅經濟狀況,我就實唔可以用嚟敷面囉!
胡椒餅咁好食,梗要買兩個返嚟做手信啦!一個俾阿馳同阿瑩試;一個就俾我老豆食.
胡椒餅未切開時個 outlook.
呢包烏龍茶就係阿珊嘅指定手信,我同 Winnie其實係見佢價錢抵先買,港紙約$25,點知 Li Kien同阿珊都話「天仁」嘅茶葉原來係屬於當地嘅名牌,真係誤打誤撞 o架咋!
跟住落嚟果四樣嘢都係喺南門市場買嘅.
知唔知係咩嚟嘅呢?係九層塔呀,即係泰國嘅金不換.喺香港都幾難買到,因為少人買,又易變壞,所以好多賣東南亞食品嘅舖頭都唔入貨.我知道喺台灣一定買到,因為台灣人好鍾意用佢嚟煮餸.
大果個係芭樂,即係番石榴;而細果兩個就係棗子,係 Winnie 個台灣 friend請我哋食嘅.
喺切件嘅芭樂上灑上話梅粉寧捨好味,情況同灑鹽落西瓜一樣,吊起咗佢嘅清甜,呢招係喺士林夜市一個專賣水果嘅街邊檔度學番嚟.
唔好以為呢包係啲 "拆家" 帶嘅 "粉" 呀,我係正人君子,唔販毒 o架! 其實係包純杏仁粉,可以要嚟沖嘢飲或者整蛋糕餅乾,維起港紙都係大約 $45,已經有一斤 (600g) 重喇,平過香港好多,勁抵!
迷你鳳梨酥.原本係 Li Kien買嚟做手信先嘅,不過佢話即刻拆嚟大家試吓,食完覺得幾 OK,唔會太甜,又夠鬆,所以我哋每個人都有買嚟做手信.
行師大夜市時買嘅貼紙,原本係俾你貼喺台北地鐵嘅「悠遊通」上面,但原來 size同香港嘅「八達通」,甚至英國鐵路車票相同,所以咪買返嚟囉!一張送俾我學生軒軒嘅,另一張就俾我老豆.
呢兩包麻糬就喺淡水老街買嘅,連埋迷你鳳梨酥一齊分俾媽咪幾個最熟嘅晨運 friends.
呢盒「台北犁記」鳳梨酥就係今次手信中嘅主打.之前其實 Winnie已經做哂 research,佢睇果本雜誌話,「犁記」嘅鳳梨酥係最重果味,最少牛油味同價錢最合理嘅一隻,所以我試過之後就買咗兩盒,一盒就自己食啦,另一盒就梗係送俾乖學生 Louisa 啦!呢兩盒鳳梨酥應該係全場所有手信中最貴 o架喇,不過我覺得都物有所值.
有興趣嘅朋友,有機會去台北玩果陣就跟住個地址去買啦!
今次嘅台北自遊行能夠咁順利完成,實在要勞動到唔少人力,所以我想喺度多謝幾位重要人物:
首先係 Louisa,雖然佢無份去玩,但佢就幫咗我哋4個最多,不但做中間人幫我哋接洽佢個做旅行社嘅 friend訂酒店,book 機票,買 package,仲私下以超荀嘅價錢讓咗張 Asia Miles換嘅機票俾我,臨出發前仲專登打電話俾我,問我 print好機票未,攪好證件未,駛唔駛幫我哋 "唱" 台幣等等,呢個學生真係唔話得,做我哋呢行其實都識到唔少 "大粒","猛料" 之人,但係一個咁好,咁無架子嘅 CEO就真係未見過囉!
第 2個要多謝嘅就梗係老死 Winnie啦!佢唔單只做好哂 research,幫我哋 plan好哂行程,仲幫我聯絡 Louisa攪酒店,機票,因為佢知我係個 "出門白癡",乜鬼都唔知,今次去旅行仲調番轉做我枝盲公竹 o添!
跟住要多謝嘅就係阿聰媽咪,因為原本佢淨係幫個仔 "唱" 台幣就得 o架喇,點知發現原來台幣唔係周圍都有得 "唱",我搵咗好幾間都無,於是我就搭阿聰叫佢媽咪幫我 "唱" 埋,點知後尾又要走多轉去幫 Winnie"唱"錢,累到伯母無端端走多咗幾轉去幫我哋 "唱" 台幣,真係唔好意思,所以我哋都夾份買番啲嘢送俾佢.
第 4個就係 Gordon喇,佢原來喺我哋出發之前係好唔舒服,仲攪到去咗醫院急症室 o添 (我都係返到嚟香港佢話番俾我知我先知咋!佢話唔話俾我聽係唔想掃我哋興喎 ),但佢知道我哋第二日就出發去台灣,就算佢幾唔舒服都專登打電話俾我,叫我哋萬一喺台灣發生乜嘢突發事件需要人幫忙的話,就打電話 call佢個台灣 friend求救,佢都算唔話得喇.
最後就係要多謝 Winnie個侄仔洛洛,慷慨咁借出佢嘅用餐較剪,有咗呢把較剪,我哋就可以試多咗好多唔同嘅小食 ( 特別係掃街果陣時 ).點解?因為無論食物大小,大至一塊大雞扒,細至一舊鳳梨酥,我哋都將佢剪開 4份嚟 "分享",咁就每樣嘢都可以只係食少少,唔會食到飽哂,可以試多啲唔同款式嘛!


text:
今朝被阿B咬到個嘴唇,而家嘴唇有撻仔損左,不過,唔掂都痛,老公仲話有少少腫添!唔知幾時會好呢?
今日與一班朋友食晚飯,因為慶祝其中一個朋友生日,約左八點係〝太子~好彩酒樓〞,不過,老公臨時要開會,而我與肥仔就要係屋企睇住阿B,因為其他人去左醫院睇阿公,所以我與老公都遲左半個鐘先到,我地已經分別坐的士去.
全部朋友都到晒,去之前唔知有邊D朋友去,上到去見有好多朋友有D又好耐冇見,數數手指有16個人,坐都唔係好夠位,我這班朋友一向有活動都係好多人參與.
這班朋友唔止人多,仲幾大食架!我地食晒飯之後,再加多左5,6個餸,後加既餸就唔係好大碟既!除之外,每次聚會都好開心,因為實有好多笑料,一定會笑不停.
我與其中一個朋友傾計,佢一開口就話我肥左喇!不過,唔緊要事關明天開始我就會食一個減肥餐,今日我已差不多買晒所須材料,希望成功喇!
頭先傾計時同朋友們講,我發現水吧個仕應好似我地其中一個朋友,有個阿姐上菜佢真係去問人〝覺唔覺水吧個人好似我地呢檯其中一個人?〞,真係比佢笑死,佢成日都好攪笑架!
我只係影左〝肥嘟嘟~壽包〞,因為我已經遲到,加上個個放工都應該肚餓,所以冇影相.
起初睇個壽包都唔覺咁大個,呢個比平時的脹大~味道唔錯.
食晒野又有個焗盅比你焗茶飲,仲有生果盤送.


text:
獅子毛短,呈黃色,獅子公有好長嘅鬃毛,一般深啡色,亦有黑色,淡啡色或紅啡色.啲鬃毛由塊面一直生到膊頭同心口,有鬃毛嘅獅子喺鬣狗同其它食肉目對手眼中睇起嚟大隻啲.另一種理論話長鬃毛更吸引獅子乸.野外觀察似乎證明特別深色同長嘅鬃毛的確對獅子乸更吸引.亞洲獅嘅鬃毛比非洲獅短啲.獅子仔冇鬃毛.一般獅子仔需要五年時間先出齊啲鬃毛.
此外獅子尾嘅篤篤有一簇黑色嘅長毛.幼獸身上有深色嘅斑點,喺大多數情況下呢啲斑點第一年會冇晒.喺極少數情況下呢啲斑點可以喺成年獅子嘅身上睇倒,但唔清楚,往往要好近先至認得出.
耐唔耐會有白獅子,但白獅子唔係患咗白化病,因為對眼唔係紅色嘅.白獅子係遺傳造成,由於佢哋比較顯眼,一般好難響野外生存.至今雖然有關黑獅子嘅報導,但係冇任何證據.
生活環境 [編輯]歐洲南部,西亞,印度,非洲都有獅子.冰河時期有一個亞種響中歐同北美洲生存過,冰河時期之後佢哋就消失咗.按嗰時學者嘅報導,古希臘時期嘅巴爾幹半島重有獅子生存.一般認為歐洲嘅獅子喺公元一世紀由於人類嘅活動絕晒種.
今日絕大多數獅子住響非洲撒哈拉沙漠以南,撒哈拉沙漠以北嘅獅子喺1940年代冇晒.20世紀時喺亞洲嘅獅子幾乎全部絕晒種,只係響印度嘅一個自然公園重淨番一啲響度.以前除咗森林之外,所有嘅生態環境都有獅子,今時今日佢哋嘅生存環境大大縮細.獅子比較鍾意草原,亦會響旱林同半沙漠中出現,就唔會響沙漠同埋雨林住.
中國冇產獅子,喺西漢時期(公元前138年)張騫出使西域時,開闢咗溝通中亞,西亞地區嘅絲綢之路,由於嗰帶有好多獅子,所以將佢帶返中國做貢品[4].
生活方式 [編輯]
社會結構 [編輯]同其他大型貓唔同,獅子係一班獅子住埋一齊嘅, 一個獅子群主要由有血緣關係嘅獅子乸組成,地形同埋獵物嘅多少決定一個獅子群嘅大細,一個群有 3 至 30 隻獅子.獅子公只會留響一群獅子裏面留一段時間,之後佢就會離開,去另一群獅子度.雖然係咁,獅子公嘅地位高過獅子乸嘅地位,一般一個獅子群只有一隻成年嘅獅子公,獅子仔只會留響一群獅子裏面留三年,之後就會被趕走,而獅子乸會留低.後生嘅獅子公會唔穩定咁「一班人」走埋一齊,過住遊遊蕩蕩嘅生活,直到佢哋自己變成一個獅子群嘅阿頭,一般要到六歲或更老先可以做倒.
一般嚟講,當隻獅子公老咗或變得虛弱嗰時,就會有後生嘅獅子公向佢挑戰,輸咗嘅獅子唔係死就係走路,假如新來嘅獅子打贏,佢就會殺晒以前生落嘅獅子仔,咁呢就比較容易同啲獅子乸交配.
一班獅子嘅地盤面積從 20 到 400 平方千米,大細由班獅子嘅數目同地盤裏面嘅獵物數目決定.班獅子會用屎,尿,好遠都聽倒嘅叫聲嚟霸地盤.冇地盤嘅一班獅子會四圍遊遊蕩蕩.
繁殖 [編輯]雖然獅子公響一班獅子有好高地位,但係只係得隻獅子乸同意先可以同佢交配.如果獅子乸願意嘅話,佢就會趴響地,畀隻獅子公騎住.只要睇下獅子乸點對隻獅子公,就知隻獅子公地位有幾高.同埋,知道佢會唔會下次打唔過而被趕走.
獅子乸陀獅子仔四個月到,只會生兩到四隻.獅子仔重1.5千克.獅子仔唔單止可以啜阿媽奶,重可以啜其他乸嘅奶,皆因養獅子仔係成羣獅子嘅責任.獅子仔出世四個月之後會戒奶,之後重會跟阿媽兩年.獅子乸要三年先大,公就要五年.
獅子有廿年命,不過通常係乸先有咁長命.公通常未到呢個年紀,唔係俾後生殺死,就係俾後生嘅趕走.趕走之後就唔會再入到另一班獅子,跟住隻公就會餓死.所以,獅子公好少會過12歲.不過響動物園,有啲獅子可以有成34年命.
食 [編輯]一般係由獅子乸打獵,獅子公只係響佢哋後生,鬃毛未出齊嗰陣先學打獵.啲深色嘅鬃毛好容易俾佢嘅獵物發現,唔容易捉到獵物.一般佢哋先匿埋,接近啲獵物,然後撲向獵物,撳佢落地,細嘅獵物一般被咬甩頭,大嘅獵物咬斷頸或被壓到窒息而死.
由於成功捉倒獵物只有一至兩成,通常打獵會響夜晚或清晨涼爽嗰時候進行.
獵物包括羚羊,小羚羊,牛羚,斑馬,兔仔,雀仔,有時會係魚.食捉倒嘅獵物係要論資排輩嘅(跟喺斑獅子嘅地位高低而定):獅子公先,然後係地位最高嘅雌性獅子,獅子仔最後.同一班獅子往往會為咗地位呢樣嘢爭餐死嘅,大打出手,往往會整嚫,整傷.
獅子亦會食腐爛嘅肉,被踢出嚟嘅獅子公一般只食屍體,或者去搶其他食肉動物好似豹或獵豹嘅獵物,亦會喺鬣狗口中搶嘢食.
威脅 [編輯]
病係另一個最大嘅威脅.1995年響南非嘅克魯格國家公園,首次發現會攞獅子命嘅肺結核.響公園嘅南面,90% 嘅獅子已經染咗呢隻肺結核,重向北部擴展緊.隻病係由佢哋嘅主要獵物之一——野牛——身上感染返嚟嘅,而野牛係同家牛接觸後先至被感染嘅,野牛嘅感染率達 70%.呢種病響獅子身上主要影響消化系統,染病後會變得衰弱同瘦,一般幾年後就會死.
除咗結核病外重有 FIV 呢種病威脅獅子嘅生存,FIV(Feline Immunodeficiency Virus,貓科免疫缺陷病毒)可以響 60% 到 70% 嘅獅子身上搵到,FIV 同人類免疫缺陷病毒相近,損害獅子嘅免疫能力,到而家為止無對付呢兩種病嘅疫苗.
亞種 [編輯]已知嘅 13 個亞種中有 2 種已經滅絕:北非獅(P. l. leo)住響北非.佢哋啲鬃毛尤其發達.1922年呢個亞種嘅最後一隻野生嘅動物喺阿特拉斯山脈被殺.歐洲嘅獅子係唔係屬於呢個亞種而家已經冇得再考證喇.
一啲私人嘅動物園試圖通過人工培養嘅方式重新培養呢個亞種出嚟.重做緊基因研究分析,想搵出佢哋究景係呢個亞種定係另一個亞種.
南非嘅好望角獅子(P. l. melanochaitus)亦已經冇晒.呢個最大嘅獅子亞種響19世紀俾獵人殺清光.
剩低嘅亞種 10 種住響薩哈拉沙漠以南嘅非洲.亞洲獅(P. l. persica)可能亦難逃滅絕嘅厄運.呢個亞種曾經一度跌到得返 20 隻,而家又恢復返到 300 隻.
參考 [編輯]
- ↑ Template:MSW3
- ↑ Bauer, H., Nowell, K. & Packer, C. (2008). Panthera leo. In: IUCN 2008. IUCN Red List of Threatened Species. Downloaded on 9 October 2008.
- ↑ 《中國獅子藝術》,《中國獅子雕刻藝術》
- ↑ 《中國獅子藝術》,《中國獅子雕刻藝術》


text:
Tuesday, February 21, 2012
Shopping @ chocolate
之前收到小仙女message,其實都冇咩心動架,因為我不嬲都唔會睇同埋覺得d野都唔會啱我著,點知大家姐話chocolate不嬲都唔會減價,又好想去睇下喎,咁所以今日last day就去睇下啦,原來揀下揀下又幾開心架喎.
好開心咁試完一堆,揀完一堆之後,原來唔可以即刻比錢,要等個staff收工先可以開單喎,咁我地唯有周圍行等下啦,其實都只係等半個鐘姐.當我知道要等個時,我已經打返屋企叫左atik開飯比先生食,我會遲返,安排好晒先打去比隻豬,點知隻豬問長問短,又話我好去街,我係cam度見到佢打完乞痴又摸落爽度,我叫佢唔好,佢仲要鬧我,宜家佢好想搞對仔女呀,你唔返屋企咋.超,我遲兩個鐘返屋企姐,工人唔會唔點架,佢全日一對二都係咁架啦,係你自己唔顧下衛生,自己病又唔睇醫生,根本佢病就係因為自己凍唔著衫引起,咁呢d係唔係抵死先,好q乞人憎,我真係唔明點解你遲返,你去街就得,我去個一陣就唔得囉,痴線.
明明本來好開心既shopping都變得唔開心,更加唔知揀兩件衫比你為咩.
No comments:
Subscribe to: Post Comments (Atom)


text:
2016年6月24日 星期五
好味又抵食@東大門
如果去開旺角既朋友,一定會見過東大門的招牌,因為佢就係地港鐡站出口.東大門真係細細個就已經食過,可以係旺角屹立到今天,實有佢個人之處.
朋友約係呢度食飯,上到去真係有點意外,原來佢已經全新裝修,我仲以為佢仲係港式韓燒格局.裝修之後,環境真係舒服好多.
外面有2個大雪櫃放熟食,包括各式炸物,壽司,餐湯及泡菜等.味道都不錯,仲保持得幾乾淨整潔.飲品係唔同既位置都有,方便大家自已拎.另外,都有生菜,大家可以夾肉食,無咁heavy,健康好多!
以前食韓燒,大家都要望實個出菜位,之後九秒九咁去拎刺身.呢度就唔洗,只要大家排隊就可以,可能份量好充足,所以基本上唔洗點排隊已經拎到,三文魚刺身好新鮮,當晚食左好多碟.
燒肉方面則用紙點,我幾鐘意咁樣order,既可以保持新鮮度,亦唔會眼闊肚窄,食晒先點.
各種食材,睇到個樣都知新鮮,而調味亦適中,唔會太濃,就算無調味的肥牛及黑豚肉,都好好食,無雪味.朋友話無調味既肉無咁肥,所以可以食多D 喎!
以前食韓燒真係好怕個油壺,呢度轉用噴嘴式,既方法又慳油,又係唔洗咁肥!哈哈哈!雖然heavy,但咁又可以健康丁丁了!呢度服務既姐姐都好好,見我地個鐵板就燶,就主動同我地換.
海鮮拼盤好似係送,個燒蜆超好味.一定要食!
食燒肉點可以無燒酒.呢支柚子味既燒酒,比一般燒酒易入口好多,啱晒女仔飲!!
東大門只係百多二百元,已經食到好飽,我覺得比平時既放題更抵食,加上環境大大提升,下次想食燒肉時,真係會即刻諗起呢度!
訂閱: 張貼留言 (Atom)


text:
search 0左一大餐, 最後book 0左 Let"s Relax !.因為塞0左成個鐘車, 最後遲0左成30 min 先到, 不過佢地都好好, 冇cancel 我地個booking. 不過曼谷d的士真係好平, 坐0左個半鐘都只不過二百幾baht.
我個package包body scrub同 aroma oil massage, 所以先選自己喜歡0既味道.
佢地三個做thai massage, 所以我有單人房.
可以加錢做水療按摩, 不過我冇.
做到一半, 仲有芒果糯米飯做甜品, hehe ~
呢間spa真係可以recommend, 環境好, 手勢好, 價錢唔貴, 又足鐘.
做完spa都7點幾, 係時候食晚餐喇.
係門口見到佢地, gogogo~
燒魚, 胡椒蟹同蝦丸最好食, 成餐又係千多baht, 抵~
食完之後就行0左陴big C, 可能係hot season 0既關係, big C 好似俾人搜括完咁, 冇晒魷魚同麵, 得返幾包米粉, 恐怖.
行到咁上下, 又係宵夜時候.
之後仲買0左個水門海南雞飯返酒店食.
今日0既手信, 真係好忍手.
尋晚咁早訓, 今既梗係要玩下, 鋤下D啦, 鋤下飲下, 咁就4點, 係時候訓喇.
part 2 完


text:
希臘文
希臘文(粵拼:hei1 lip6*laap6 man4*2;希臘文:Eλλnvιkά ,拉丁轉寫:Elliniká,國際音標:[eliniˈka];重有一種講法叫做「希臘語言」, eλλnvιkή Yλώσσa (幫手·有關),轉寫:ellinikí glóssa,音標:[eliniˈci ˈɣlosa]),係一門有三千四百年信史記錄嘅印歐語言,係印歐語言中文字歷史最長嘅語種[2],屬印歐語系希臘語族,佢自成一個語族.
希臘文分爲古代同現代兩期,古希臘文曾經係古希臘記錄文明成就嘅語言,到希臘化時期,古希臘文廣泛傳播,係創立基督教時所用嘅語言,譬喻新約聖經嘅原文就係用古希臘文寫嘅.羅馬帝國時期有大片地區嘅第一語言就係古希臘文,同時古希臘文亦係帝國內緊要嘅第二語言.文藝復興以後,有好多嘅西方大學開堂敎古希臘文,乃至現代一啲非西方國家嘅大學亦有古希臘文課.同拉丁文一樣,古希臘文經常係啲學名,術語嘅辭源.
現代希臘文係從古希臘文度演變而成,有好多嘢變咗,不過亦有繼承.目前全球約有1300萬人用[1],主要喺希臘,現時係希臘嘅官方語言,同時亦係塞浦路斯共歐盟嘅官方語言之一.另外喺阿爾巴尼亞,土耳其細亞細亞地區亦有人講,比如伊斯坦堡嘅希臘人聚居區.希臘文用24個希臘字母拼.


text:
2008年3月8日 星期六
馬拉蟲
原本有2個生日飯撞期
原本只係同2月之星補祝生日
原本只係食燒肉
原本只係食預咗食2個鐘
結果...
去咗中學同學補祝飯
跟手預祝埋三月之星
食完燒肉再去食壽司
仲要食足成晚~ 7點半食到12點
是日晚餐... 認真豐富!!
第一餐係"盛八"燒肉
一行八人都已經叫咗好多款
牛胸腹牛肋骨黑豚肉牛舌雞肉雞軟骨羊架沙律炒飯撈飯等等.......
但係... 每碟每人都只係得一小塊
影得相黎都差d冇得食
最終放棄唔影不斷燒燒燒!
食物唔太精彩, 份量又細碟, 服務又唔好...
當我地仍然等緊人之際
d經理不斷問我地係唔係埋單
又突然攞咗身邊2個位間開俾其他客.....
無奈!
食到依個時候, 個肚依然一d感覺都冇
龍少已經不斷催去下場
經友人外出視察環境之後
我地決定轉戰樓上食壽司
10點後喪飲喪食!!
上到去, 點解個場似bar多d?
仲有枱枱都有nuts...!
一坐底我地一班又瘋狂落單
今餐仲順便慶祝埋三月之星, 哈!
又剌身又壽司又酒~~
一共叫咗3round, 叫到好似唔駛錢咁
食吓傾吓玩吓
話咁快又12點
平時11~12點先食晚飯唔出奇
但係一個晚飯要分2場仲食足4個幾鐘~
仲勁個食buffet!
朋友W朋友S: 是次生日活動應該好難忘吧!!!
今日玩完, 又要收拾心情聽日再癲過
訂閱: 張貼留言 (Atom)


text:
WW INSIDE STUFF 4
好快黎到WEDNESDAY﹐行程又過左大半喇﹐想講番係HOWARD JOHNSON既早餐﹐係好正既﹐你話夠唔夠泰國正呢﹐梗係唔夠啦﹐我同美國D MOTEL比遮﹐所謂既CONTINENTAL BREAKFAST﹐其實係好鬼簡單﹐咖啡﹐BAGEL既美式早餐﹐我見過某D MOTEL渣到不堪添呀﹐HOWARD JOHNSON有齊BAGEL﹐MUFFIN﹐ ENGLISH MUFFIN﹐ 格仔餅﹐奶﹐咖啡﹐橙汁﹐萍果汁﹐生果﹐好難得架啦﹐我比呢間野四星半﹐衰夜晚成日無車位.
講番正題﹐禮拜三既重點節目係ZOO YORK﹐一個星期前既天氣話會落雨﹐我都好擔心架啦﹐稔住如果落雨呢﹐就晏D先去﹐點知老婆是個大好人﹐上ZOO YORK都好天過人﹐真係要感恩了﹐藍色的緣分囉呢D咪﹐成個天藍色既.渣車個零鐘就到左ZOO YORK強人街喇﹐之前荷蘭隧道就得番一條線﹐大家對下對下咁﹐幾好玩架.泊好架車之後﹐就同老婆行去SOHO先﹐衫對拒黎講都係無乜性趣了﹐拒陪左我行EMPORIO ARMANI﹐STUSSY閂鬼左裝修﹐掃興﹐APE﹐D TEE 加左價喇﹐唔係68蚊﹐係73蚊﹐NIGO又係到陰D陰D﹐D褸係靚呀﹐700幾,哈哈﹐叫做見識過啦﹐拒擺晒D價錢係裡面﹐咪又比我整番出黎.之後最尾去埋SUPREME﹐見到拒減緊價添﹐不過都唔會買架啦﹐到此一遊﹐最最尾帶老婆睇MOMA SHOP﹐岩拒又岩我﹐家私﹐得意野.
睇完都見肚餓架喇﹐唯一的選擇鹿鳴春﹐三點時分無乜人﹐先黎個蟹粉玩下先﹐大嫂食得滋味﹐再黎五香牛肉麵加雪菜肉絲麵再加多個豆沙窩餅比我姐姐.名店衰既地方係唔理顧客感受﹐趕客唔憂做﹐呢間野不樓都存在呢個問題﹐FLUSHING店好少少﹐呢間特別明顯﹐成日走埋黎望下望下我食完未﹐衰知道我是不吹得的﹐否則我真係會破口大罵﹐張單22蚊﹐我擺低25蚊﹐拒識得自動唔找既﹐真係好笑﹐如果拒敢出聲我真係唔知有咩事發生.
上得去﹐我買碟王又點會空手落黎呢﹐稔住去順明﹐點知新年休息﹐好彩買開既地牢有開唧﹐大量供應無線劇集﹐詢問華頭意見之後去購買.重買左好多音樂碟同詹SIR碟添﹐上番地面架喇﹐見到D港產片﹐死心不息﹐再落多去一次問姐姐有無平版﹐拒叫我講渣名比拒揾﹐真係比拒揾晒出黎喎﹐叻女喎﹐買埋囉.
想買埋食開既阿婆棕啦﹐無開添﹐番去間古法茶餐廳買﹐拒話師父新年休息喎﹐岩既休下啦﹐轉買我最愛的白強糕﹐拒問我係咪要晒喎﹐我話平D架﹖拒話幾毫子一件重講價﹐我話我都係問下遮﹐你敢問我.買晒番去喇﹐係時候上時代喇.
撞著放工渣上去就梗逼爆啦﹐慢慢黎囉﹐十年唔逢一潤﹐第二次渣去個度渣.大嫂自得其樂﹐影下影下﹐終於到左停車場搞惦架野﹐之後行番落黎就見到玩具反狗城囉﹐有個肥豬豬俠係門口影相﹐我地直入大堂見到個室內摩天輪﹐上左去二樓兜左個圈﹐玩過下RABBIT﹐落番地牢睇過下GAME ZONE.
時代即係時代﹐無正斗麵家﹐無美真香都咁鬼熱鬧既﹐周圍D人都影相﹐如果沒收起碼有幾萬部.就係想大嫂感受下呢重氣分﹐重有個公仔走埋黎問我地可唔可以幫下拒手﹐拿住個SIGN同拒影相﹐我心稔﹐如果你整估我咪大鑊﹐整個I AM STUPID﹐影咪影囉﹐幫你無所謂﹐唔好叫我渣野影.就圍人逼逼﹐電視幕牆﹐拼命播放﹐見到M&M仔仔﹐行去拒間野﹐買左少少記念品﹐發覺時間差不多了﹐就行過去獅子王一番.
拿住張電腦飛入場﹐好在無著綠褲去唧﹐唔係失禮死人﹐不過其實好CASUAL遮﹐預早成個月買飛﹐係咪咁正先﹐個位都唔錯﹐夠前﹐不過側左少少啦﹐格黎重坐兩個架妹添﹐行入黎都唔講EXCUSE US﹐真係無禮貌喇.我估8成係游客﹐8﹕06開場﹐正如發熱發亮姐所講﹐動物行入黎﹐全場柵晒門﹐無人去小便﹐又無人行番入黎.小獅子做得唔錯活力十足﹐隻雀都好好﹐一睇有少少盧DAVID FEEL加麥當勞叔叔﹐好專業既演員﹐玩木偶加自己既表情﹐犀利.獅子王其實主要係帶小獅子出黎﹐反而我鐘意奸獅子四哥﹐夠浮掛﹐夠奸﹐夠四哥﹐唱得D低音好鬼奸BE PREPARE.成場我最鐘意既演員.布景﹐音響﹐製作都係專業級反而同老婆講迪士尼係咪又比好少錢呢班友仔做蘇﹐大公司所為.
其實已經肚餓﹐但係更加想休息﹐鐵定番去買外賣﹐麥狗緣慳一面﹐都係餅娘既WENDY‘S好﹐一點收﹐等我地有好野食.


text:
卡拉OK去到我無乜癮﹐因為唱黎唱去個渣GOR﹐好悶下﹐禁黎禁去都禁唔滿個LIST﹐唯有電影﹐電視先比到新鮮感我.不過而家D電視真係嚇死我﹐搞到我無乜耐性去追﹐由其是六十集個D.明知拒一定唔夠野講架喇﹐拉長黎做﹐做埋D白痴細路仔野﹐草草收場.所以點解我鐘意資訊性節目多D就係禁解.
見到無線做頭條新聞﹐個兩兜友都名不經傳既﹐費鬼是徙我時間﹐體下亞視大城小故事啦﹐明知衰架喇﹐體下點衰法.琴姐﹐盧海﹐樓南光﹐寶佩如﹐施明﹐吳婉儀﹐重有黑白GINGER屍既鬍鬚佬﹐其實講真班人唔算太渣﹐斷估點都好過同事三分班友﹐裡面個個都做過﹐季節﹐真情﹐蝦仔MUMMY﹐無數禁多大家熟識既CAT﹐但係竟然可以做到一D戲味都無既﹐極高難度﹐全無火花可言﹐相當西利﹐個個好似行屍走肉禁﹐全晚係大陸拍﹐長隆遊樂場呀﹐廣州呀﹐好在全部係實景囉﹐拒地班友住酒店﹐真係有酒店﹐去食BUFFET﹐真係食架﹐唔係道具﹐成班友真係當一分工禁番.
麼麼茶鑊鑊都叫D前無線友上黎做訪問﹐都唔知講得D乜﹐好似前幾次請左細TURTLE上去﹐個集真係幾好體﹐講下拒以前既歷史﹐問拒點解開始叫細TURTLE喎﹐一定唔關亞視事架喇﹐所以拒幾次沖口而出講無...友台﹐講到拒自己做生意比人厄﹐又沖口而出想講個條扑...好彩後尾忍得住.
講番味分高下﹐鄧建弘是媽必打壓對象﹐不屑一題﹐哈林主持還可以﹐但係有對比﹐點比得起憲GOR呢﹐每逢禮拜日既百戰大勝利﹐都係笑到我癲﹐憲GOR既搞笑技量實在太堂喇﹐HHSS﹐明明玩既人係全部唔識既﹐但係就係因為有憲GOR係度搞GAG﹐改下GOR詞﹐聊下D女仔﹐就已經笑到我死.
味分高下點比﹐夾野食﹐食完又要吐番出黎﹐都無意思既﹐禁細舊﹐吞埋都唔怕死啦.打邊爐見到D年青人一路體一路笑﹐我咪係到扮D假笑聲囉﹐都唔知笑乜.


text:
沒有常在金的日子﹐亞CREAM應該體過﹐又係核喇突﹐老喇土.今實我就沒有華強的日子﹐都係九點起身就ALL C﹐刷牙﹐洗面﹐洗地﹐同老豆老母傾計﹐玩左陣MSN就著衫出尖嘴﹐落街搭三號﹐新港落﹐行新港.
上左IT OUTLET﹐見到件XLARGE扮PATAGONIA既POCKET TEE﹐只賣七十五元﹐令左上手﹐個SALES係禁話有新既﹐我話我體體先﹐體完都係嫌個PRINT太細無買到就走﹐之後過左隔黎賣卡通野間野望下﹐之後就落左XLARGE間正店﹐試過頂黃色迷彩LORRY CAP﹐我戴起都幾靚﹐賣160﹐另外一件藍色猩猩TEE都靚﹐賣156﹐兩樣野都想買﹐不過最尾都無買到.之後過左CARHARTT望下﹐無乜野岩﹐淨係見到我個TOTE BAG重有得賣﹐賣288﹐我舊年買個時125唧﹐好在﹐證明間野賣黎賣去都係個D貨.
之後隔黎有間唔識既野做緊清貨﹐就去左體下有咩賣﹐D TEE就好渣下﹐望落個收銀櫃隔黎﹐見到有個學PORTER既電話袋仔﹐無名無盛既﹐重玩WOVEN添﹐五十皮就買左喇.
去囉YURK﹐之後行番去亞士喱道想食大快活﹐好多人落番黎﹐望下其他鋪頭又唔係好想食﹐最後上左三號番黎﹐自己去左金百利食咸蛋肉餅飯﹐紅強﹐凍檸水﹐非常好食既一餐﹐電視重播拿頭既拒左眼見到仔添.
上番屋企上網作文﹐三點二落去搭車去同快必打BALL比賽﹐去到射左兩三野就準備比賽﹐我自己話自己係本世紀最麻煩既球員﹐唔聽教練講﹐遲到﹐快必叫我練BALL又唔練﹐BALL屎﹐唔同其他球員合作﹐由其講粗口個班﹐體唔起拒地﹐似流民﹐我成世人最唔鐘意同D似流民既人交流架喇﹐講粗口傷害到人﹐我講就唔同喇﹐我個D高級粗口﹐用黎搞笑﹐大家定位好唔同.不過快必成日都包庇我﹐成日話我係有性格﹐唔係麻煩喎﹐梗係唔係啦.
好多次都無去打呢D比賽喇﹐好多原因唔去既我﹐D友唔岩傾啦﹐太熱啦﹐太凍啦﹐訓眼啦﹐太多人打無得出啦﹐有野要做啦﹐旅行啦﹐ALL C啦﹐無剪LEG甲啦﹐唔去既原因太多喇﹐不過今日都OK丫﹐無乜反感﹐同埋老鳳個男友GARY幾好BALL﹐又好品﹐所以話呢﹐講晒粗口有Q用咩.
不過今日都打得幾好丫我﹐一開始就交失BALL﹐之後囉REBOUND就甩手﹐但係又比我囉番﹐到後期就人地單刀上緊籃﹐得我一個回防﹐拒射唔入﹐我囉番個REBOUND﹐重要連續兩次﹐算係有D交代﹐我地都贏左啦今實.
Labels: JUNO, 時裝, 菜瀾, 香港生活


text:
趕住煮上強大蝦意粉﹐拿拿臨作埋文先.
今實預左去體狗﹐九點幾就起身喇﹐ALL C﹐刷牙﹐著衫﹐CHECK DOG RESCUE 既EMAIL﹐覆左我﹐我話今日黎體﹐我得閒﹐十點半出門口﹐同老婆搭地鐵去灣仔﹐行過去愛護動物協會﹐見到隻屎立燒都好似好乖﹐但係成日周身R﹐無要到行左番去灣仔食LUNCH﹐求喇其一間茶餐廳﹐我食通菜牛肉客飯﹐老婆食炒飯﹐我D通菜麻麻﹐好老皮老殼.
食飽行去坐叮叮去金鐘﹐再轉40號巴士去數碼港﹐我都好少去個邊﹐搭架巴士經半山﹐對我黎講都好新鮮﹐好多野GUP﹐重見到KINGS學校﹐即係電腦GOR母校.
臨到華富村落車前﹐見到條卵樣同條女搭巴士﹐重要袋住隻狗﹐鬧狗個司機無開門比拒落車﹐其實條卵樣過左先噤掣﹐重要拿住隻狗坐巴士﹐正扑街﹐體個衰樣成個TALL地禁款﹐個巴士佬都無Q理拒﹐後來重同我地講呢D人渣黎既﹐唔使理拒﹐呢D人真係好扑街﹐無權生存.
我地落左車行左一陣就比我見到間狗房﹐好簡陋﹐未入去係出面D狗已經吠到我地SOR﹐行入去要比D狗圍﹐比人圍我就試得多﹐比狗圍都係第一次﹐大量強狗﹐有隻白色北京都好靚﹐不過拒地話拒有D皮氣﹐會咬人﹐我驚拒咬華強﹐華強唔識應付.
入到房見到我地想要個隻BO DIDLEY﹐我抱住拒﹐都好乖﹐岩岩閻左﹐不過已經七歲﹐我覺得老左少少﹐之後體完我ALL 左督NEW就走﹐同老婆過左對面SPCA體﹐得三隻強狗﹐狂吠﹐好驚.
搭番巴士4號去中環﹐去左康樂大廈間樂C會體野﹐無正野﹐重有好多老翻無間三之終極無間賣﹐之後去左食TEA﹐華強食魚柳薯條﹐我食雲吞米﹐渣到無輪.
搭巴士再去灣仔SPCA望下有無新狗﹐都係無﹐之後行番過灣仔碼頭搭905番美菰.
番屋企休息﹐煮左個紅色麵比華強食﹐之後拒番官台﹐我係屋企休息﹐搞清潔﹐囉番前業主既按金﹐買雪糕比華強﹐再落街買蒜香牛扒飯食﹐之後華強番黎.
Labels: 香港生活